Colors award: Education Minister ge haassa award Dheema ah | Mihaaru\nމިިދިޔަ މާޗު މަހު ބޭއްވި ޓީޓީ ގައުމީ މުބާރާތުގެ ޗެމްޕިއަންކަން ހޯދުމަށްފަހު ދީމާ އުފާފާޅުކުރަނީ. -- ފޮޓޯ: ނިޝާން އަލީ/ މިހާރު\nކަލާސް އެވޯޑް: އެޑިއުކޭޝަން މިނިސްޓަރުގެ ހާއްސަ އެވޯޑް ދީމާ އަށް\n20 ނޮވެމްބަރ 2019 - 00:193comments\nކުޅިވަރުގައި ފާހަގަކޮށްލެވޭ ދަރިވަރުންނަށް ހާއްސަކޮށް އަލަށް ތައާރަފް ކުރި، އެޑިއުކޭޝަން މިނިސްޓަރުގެ އެވޯޑް ޓީޓީ ތަރި ފާތިމަތު ދީމާ އަލީ މިރޭ ހާސިލްކޮށްފި އެވެ.\nދީމާ އަށް އެ ޝަރަފުވެރި އެވޯޑް ދިނީ، ކުޅިވަރުގައި ވަނަތައް ހޯދި ދަރިވަރުންނަށް ޚާއްސަ ކަލާސް އެވޯޑް ދިނުމަށް ހުޅުމާލޭ ހުރަވީ ސްކޫލުގައި ބޭއްވި ރަސްމިއްޔާތުގަ އެވެ.\nއެޑިއުކޭޝަން މިނިސްޓަރުގެ އެވޯޑް ޚާއްސަ ކޮށްފައި ވަނީ، ރާއްޖޭގައި ކިޔެވުން ކުރިއަށް ނުގެންދިޔަ ކަމަށް ވިޔަސް ގައުމަށް ރީތި ނަން ހޯދައިދޭ، ސްކޫލެއް ގައި ކިޔަވާ އުމުރުގެ ދަރިވަރަކަށެވެ.\nއުމުރުން 11 އަހަރުގެ ދީމާ ކިޔަވަމުން އަންނަނީ ސްރީ ލަންކާގަ އެވެ. އޭނާ ވަނީ މިދިޔަ ޖުލައި މަހު މޮރިޝަސްގައި ބޭއްވި އިންޑިއަން އޯޝަން އައިލެންޑް ގޭމްސް (އައިއޯއައިޖީ) ގައި ތިން ރަން މެޑަލް ހޯދައި އެ މުބާރާތުގައި އެންމެ ގިނަ ރަން މެޑަލް ހޯދި އެތްލީޓްގެ ޝަރަފު ހޯދައިފަ އެވެ. އެއީ ޓީމް އިވެންޓާއި ޑަބަލްސް ކެޓަގަރީގެ އިތުރުން ސިންގަލްސް ބައިންނެވެ.\nމިދިޔަ މެއި މަހު ތައިލެންޑުގައި ބޭއްވި އޭޝިއަން ޓޭބަލް ޓެނިސް ހޯޕްސް މުބާރާތުން ރާއްޖެ އަށް ރިހި މެޑަލް ހޯދައިދީފައިވާއިރު މި އަހަރުގެ ޖެނުއަރީ މަހު އިންޑިއާގައި ބޭއްވި ސައުތު އޭޝިއާ ހޯޕްސް ޓޭބަލް ޓެނިސް މުބާރާތުގެ އަންހެން ބައިގެ ޗެމްޕިއަންކަން ހޯދީ ވެސް ދީމާ އެވެ. އެއާ އެކު، އޭޝިއާ މުބާރާތަށް ކޮލިފައިވި ދީމާ، އެ މުބާރާތުގެ ގަދަ ދެ ކުޅުންތެރިން ތެރޭ ހިމެނުމުން ވޯލްޑް ހޯޕްސް މުބާރާތަށް ވަނީ ކޮލިފައި ވެފަ އެވެ.\nސައުތު އޭޝިއާ މުބާރާތުގެ ޗެމްޕިއަންކަން މި އަހަރުގެ ކުރީކޮޅު ހޯދުމާ އެކު، ދީމާ ވެގެންދިޔައީ ބައިނަލްއަގްވާމީ މުބާރާތެއްގައި ރާއްޖެ އަށް ޓޭބަލް ޓެނިހުން، އެއްވެސް ކެޓަގަރީއަކުން ރަން މެޑެއްޔެއް ހޯދައިދިން ފުރަތަމަ އަދި ހަމައެކަނި ކުޅުންތެރިޔާ އަށެވެ. އެކަމަކު، އޭޝިއާ މުބާރާތުން ހޯދި ކާމިޔާބީ އަކީ އެ އަށް ވުރެ ހުރިހާ ގޮތަކުން ވެސް ބޮޑު ކާމިޔާބެކެވެ.\nމި އަހަރުގެ ގައުމީ ޓީވީ މުބާރާތް ކާމިޔާބުކޮށް، ރައީސުލްޖުމްހޫރިއްޔާގެ ވާދައިގެ ތަށި ކާމިޔާބުކުރި އެންމެ ހަގު ޓީޓީ ކުޅުންތެރިޔާގެ ޝަރަފް ހޯދި ދީމާ ރާއްޖޭގެ ޖޫނިއާ އަދި ސީނިއާ ގައުމީ ޓީމުން މިދިޔަ އަހަރު ފުރަތަމަ ފަހަރަށް ޖާގަ ހޯދީ ރޭންކިންގެ އެއް ވަނަ ކުޅުންތެރިޔާގެ ގޮތުގަ އެވެ. އެއާ އެކު، ސްވިޑަންގައި މިދިޔަ އަހަރުގެ އޭޕްރިލް މަހު އޮތް ވޯލްޑް ޓީމް ޓޭބަލް ޓެނިސް ޗެމްޕިއަންޝިޕުގައި އޭނާ ވާދަކުރީ އެ މުބާރާތުގެ އެންމެ ހަގު ކުޅުންތެރިޔާގެ ގޮތުގަ އެވެ.\nދީމާ ވަނީ ލަންކާގެ ޖޫނިއާ ނޭޝަނަލް ޓޭބަލް ޓެނިސް މުބާރާތުގެ 10 އަހަރުން ދަށުގެ ޗެމްޕިއަންކަން 2017 ވަނަ އަހަރު ހޯދައިފަ އެވެ. މުޅި ލަންކާ އަށް ހުޅުވާލައިގެން ބޭއްވި މުބާރާތުގައި ލަންކާގެ ހުރިހާ ސަރަހައްދަކުން ޖުމްލަ 208 ކުޅުންތެރިން ބައިވެރިވި 10 އަހަރުން ދަށުގެ ބައިގެ ޗެމްޕިއަންކަން ދީމާ ހޯދީ އޭނާ އަށް ވުރެ ދެ އަހަރު ދޮށީ ކުޅުންތެރިންނާ ވާދަކޮށްގެންނެވެ.\nއިތުރު ލިޔުންތައް ތައުލީމް އެޑިއުކޭޝަން މިނިސްޓްރީ ފާތިމަތު ދީމާ އަލީ ޑރ. އާއިޝަތު އަލީ، އެޑިއުކޭޝަން މިނިސްޓަރު


Fuluhun Ge Eh "Hayyaru Kohfi" - Vaguthu\nފުލުހުން ގެއެއް "ހައްޔަރުކޮށްފި"\nއާންމުކޮށް ޚަބަރުތަކުން އަޑުއިވެނީ މީހަކު ނުވަތަ ބަޔަކު ފުލުހުންގެ ބެލުމުގެ ދަށަށް ގެންދާ ޚަބަރެވެ. ނުވަތަ ގެއެއް ފާސްކުރާ ޚަބަރެއް ވެސް އަޑުއިވިދާނެއެވެ. ނަމަވެސް ގެއެއް "ހައްޔަރުކޮށްގެން" ފުލުހުން އުޅޭ ޚަބަރެއް އަޑުއިވިފައި އޮތުން އެއީ ވަރަށް ނާދިރު ކަމެކެވެ.\nމިއީ މީގެ ކުރިން އިވިފައިވާ ޒާތުގެ ޚަބަރަކަށް ނުވި ނަމަވެސް އެމެރިކާގެ ޑޯވާ ޕޮލިސް ޑިޕާޓްމެންޓް އިން މިވަނީ ގެއެއް ހައްޔަރުކޮށްފައެވެ. ފުލުހުންގެ ފޭސްބުކް ޕޭޖްގައި ބުނެފައި ވަނީ ގެއެއް ހައްޔަރު ކުރި ޚަބަރަކީ ޖޯކެއް ނޫނެވެ. އެއީ ހަޤީޤަތެކެވެ.\nމިގެ ހައްޔަރު ކުރަން ޖެހުނީ މަގު މެދުގައި ގެ ހުންނަތާ ހަތަރު ދުވަސް ވުމުންނެވެ.\nމިގެ އަކީ ބަޔަކު އެއް ސަރަހައްދުން އަނެއް ސަރަހައްދަށް ގެންދިއުމުގެ މަސައްކަތް ކުރަމުން ގެންދިޔަ ގެއެކެވެ. ނަމަވެސް ކޮންމެވެސް ސަބަބަކާއި ހުރެ ގެ ހުރީ މަގުމަތިވެފައެވެ. ގެ އުފުލުމުގެ މަސައްކަތް ކުރި ބަޔަކު ހޯދަން ފުލުހުން ހަތަރު ދުވަސް ވަންދެން މަސައްކަތް ކުރުމުން ވެސް ފުލުހުންނަށް ކުރިއެރުމެއް ނުލިބުނެވެ.\nމަގުމެދުގައި ބޮޑު ގެއެއް ހުރުމަކީ މަގުން ދަތުރުކުރާ މީހުންނަށް ވެސް ދަތިތަކާއި ދިމާވާ ކަމަކަށް ވާތީ ފުލުހުން ނިންމީ އެންމެ ފަހުން މިގެ ހައްޔަރު ކުރާށެވެ. މިހާރު ގެ ހުރީ ފުލުހުންގެ ބެލުމުގެ ދަށުގައެވެ.\nފުލުހުން ބުނީ ގޭގެ ވެރިފަރާތް ހޯދުމުގެ މަސައްކަތް ކުރަމުން އަންނަ ކަމަށެވެ.\nޖޫން 28, 2018 14:02\nމިކަހަލަ ވާހަކަ ބުނީމަ ދިވެހިން ހާޖަތަށް ދެވިދާނެ. އެމީހުނަށް ހީވާނީ ދިރޭ އެއްޗެއްސޭ ހައްޔަރު ކުރެވޭނީ . ހުސްބުޅިން ބާނާ މަސްކާ ބަގަ.


Target akee furathama half gai Lanka kulhuntheri aku dhandun beylun: Abdullah Al Mutairi - vNews.mv\nނޭޕާލްގެ ކޯޗު އަބްދުﷲ އަލްމުތައިރީ- ފޮޓޯ:- އަދަދު\nޓާގެޓަކީ ފުރަތަމަ ހާފުގައި ލަންކާ ކުޅުންތެރިއަކު ދަނޑުން ބޭލުން: މުތައިރީ\nއައްފާން މުހައްމަދު 04 October 2021, 12:52\nސާފް ޗެމްޕިއަންޝިޕުގައި ނޭޕާލުން ކުޅޭ ދެވަނަ މެޗުގައި މިރޭ ސްރީ ލަންކާ އާއި ދެކޮޅަށް ނުކުންނައިރު އެންމެ ބޮޑު ޓާގެޓަކަށް ކަނޑައަޅާފައިވަނީ މެޗުގެ ފުރަތަމަ ހާފުގައި ލަންކާ ކުޅުންތެރިއަކަށް ރަތް ކާޑެއް ދައްކުވާ ދަނޑުން ބޭލުންކަމަށް ނޭޕާލް ޓީމުގެ ހެޑް ކޯޗް އަބްދުﷲ އަލް މުތައިރީ ބުނެފިއެވެ.\nމެޗުގެ ކުރިން ބޭއްވި ޕްރީ މެޗް ކޮންފަރެންސްގައި ވާހަކަދައްކަމުން މުތައިރީ ބުނީ ލަންކާ މެޗަކީ އުނދަގޫ މެޗަކަށް ވާނެ ކަމަށާއި އެގައުމާއި ދެކޮޅަށް ކުޅޭއިރު މައްސަލަތަކަކާއި ކުރިމަތިލާންޖެހޭނެކަން ގަބޫލުކުރާ ކަމަށެވެ. އަދި އުންމީދަކީ އެންމެ ދަށްވެގެން މެޗު އެއްވަރުކޮށްލާ ޕޮއިންޓެއް ހޯދުން ކަމަށްވެސް މުތައިރީ ބުންޏެވެ.\nމުތައިރީ އިތުރަށް ބުނީ ލަންކާ އަކީ އެގްރެސިވް ގޭމެއް ކުޅޭ ޓީމެއްކަން ވަރަށް ރަނގަޅަށް އިނގޭކަމަށާއި އެކަމުގެ ފައިދާ ނަގައިގެން މިހާރުން ފެށިގެން ޓާގެޓަކީ ފުރަތަމަ ހާފުގައި އެޓީމުގެ ކުޅުންތެރިއަކަށް ރަތް ކާޑެއް ދައްކާ ދަނޑުން ބޭލުން ކަމަށެވެ.\n" އަހަންނަށް އެނގޭ ލަންކާ ޓީމަކީ އެގްރެސިވް ބައެއްކަން. ހާއްސަކޮށް ޓެކްލް ކުރުމުގަ. އެހެންކަމުން އެންމެ ބޮޑު ފޯކަސް އެއް ދޭނީ ފުރަތަމަ ހާފުގެ ތެރޭގައި އެޓީމުގެ ކުޅުންތެރިއަކަށް ރާތް ކާޑެއް ދައްކުވާ ދަނޑުން ބޭލުމަށް. އެކަމުގެ ފައިދާ ނަގަން ވަރަށް މަސައްކަތް ކުރާނަން".\nމުބާރާތުގައި މިހާތަނަށް މި ދެޓީމުންވެސް އެއްމެޗު ކުޅެފައިވާއިރު އެންމެ ފުރަތަމަ މެޗުން ލަންކާ ވަނީ ބަންގްލަދޭޝް އަތުން ބަލިވެފައެވެ. ނޭޕާލްގެ ފުރަތަމަ މެޗުގައި އެޓީމުން ވަނީ ރާއްޖޭގެ މައްޗަށް ކުރިހޯދާފައެވެ. މިއީ ސާފް ޗެމްޕިއަންޝިޕްގެ ތާރީހުގައިވެސް ނޭޕާލަށް ރާއްޖެ ބަލިކުރެވުނު ފުރަތަމަ ފަހަރެވެ.\nމެޗް-ޑޭ2ގައި މުބާރާތުގެ4ވަނަ މެޗުގައި ނޭޕާލް އާއި ސްރީ ލަންކާ ބައްދަލުކުރާ މެޗު ކުޅޭނީ މިރޭ 21:00 ގައެވެ.\nސާފް ޗެމްޕިއަންޝިޕް ކުޅިވަރު ނޭޕާލް


Border hulhuvaalifahun Raajje ah 37,000 ah vure gina fathuruverina ziyaaraiykohffi | Jazeera\tބޯޑަރު ހުޅުވާލިފަހުން ރާއްޖެއަށް 37،000 އަށްވުރެ ގިނަ ފަތުރުވެރިން ޒިޔާރަތްކޮށްފި - Jazeera\nސާއިފް ޝިޔާދު October 30, 2020 54 views0\nކޮވިޑް 19 އާ ގުޅިގެން ރާއްޖޭގެ ބޯޑަރު ބަންދުކޮށްފައި އޮތުމަށްފަހު އަލުން ހުޅުވާލި ފަހުން މިހާތަނަށް ރާއްޖެއަށް 37,468 ފަތުރުވެރިން އައިސްފައިވާ ކަމަށް މިނިސްޓްރީ އޮފް ޓޫރިޒަމްގެ ތަފާސް ހިސާބުތަކުން ދައްކައިފިއެވެ.\nއެމިނިސްޓްރީއިން ކޮންމެ ހަފްތާއަކު ނެރޭ ތަފާސް ހިސާބުތައް ދައްކާގޮތުން ބޯޑަރު ހުޅުވާލިފަހުން އެއް މަހުން އަނެއް މަހަށް ރާއްޖެ އަންނަ ފަތުރުވެރިންގެ އަދަދު އަންނަނީ އިތުރު ވަމުންނެވެ. އެގޮތުން ޖުލައި މަހު 1752 ފަތުރުވެރިން އައިއިރު އޮގަސްޓް މަހު 7628 ފަތުރުވެރިން އައިސްފައިވެއެވެ ސެޕްޓެމްބަރު މަހު 9538 ފަތުރުވެރިން އައިސްފައިވާއިރު އޮކްޓޯބަރު މަހުގެ 28 ވަނަ ދުވަހާ ހަމަޔަށް 18،601 ފަތުރުވެރިން އައިސްފައިވެއެވެ.\nބޯޑަރު ހުޅުވާލިފަހުން ރާއްޖެއަށް އެންމެ ގިނައިން އައިސްފައިވަނީ ރަޝިއާގެ ފަތުރުވެރިންނެވެ އެގޮތުން އެގައުމުގެ 7507 ފަތުރުވެރިޔަކު ރާއްޖެ އައިސްފައިވެއެވެ ދެވަނައިގައި ޔުނައިޓެޑް އަރަބި އެމިރޭޓްސް އޮތްއިރު ތިންވަނައިގައި އޮތީ އެމެރިކާއެވެ. އަދި ހަތަރުވަނައިގައި އިނގިރޭސިވިލާތް އޮތްއިރު ފަސްވަނައަށް އެންމެ ގިނަ ފަތުރުވެރިން އައިސްފައިވަނީ ފްރާންސުންނެވެ.\nމިހާތަނަށް ބޯޑަރު ހުޅުވާލިފަހުން ވަނީ 1038 ފްލައިޓް މޫވްމަންޓް ރެކޯޑް ކުރެވިފައެވެ. ފަތުރުވެރިން ރާއްޖެއަށް ޒިޔާރަތްކުރާ މިންވަރު އިތުރުކުރުމަށް ރާއްޖެއިން ވަނީ ބޯޑަރ މައިލްސް ޕްރޮގްރާމެއް ތާރަފްކޮށްފައެވެ. އަދި ދެކުނު އޭޝިއާގެ އެންމެ ފުރަތަމަ އެއަރ ބަބަލް ވެސް ރާއްޖެ އަދި އިންޑިއާ އާ ދެމެދު ވަނީ ގާއިމްކުރެވިފައެވެ. އަދި ގިނަ އަދަދެއްގެ އެއަރލައިންތަކަކުން ވަނީ މި މަހުގެ ތެރޭގައި ރާއްޖެއަށް އަލުން ދަތުރުތައް ފަށާފައެވެ. ހަމައެހެންމެ ކުރިޔަށް އޮތް މަސްތަކުގައި ވެސް ގިނަ އެއަރލައިންތަކަކުން ރާއްޖެއަށް ދަތުރުތައް ފަށާނެކަން ވަނީ ހާމަކޮށްފައެވެ.\nކޮވިޑް 19 ކޮންޓްރޯލްކުރުމުގެ ގޮތުން ރާއްޖޭގެ ބޯޑަރު ބަންދުކުރުމަށްފަހު އަލުން ހުޅުވާލާފައިވަނީ މިދިޔަ ޖުލައި މަހުގެ 15 ވަނަ ދުވަހުއެވެ.


ލިޔުއްވީ : ޅޮހީ ޢަބްދުއްރަޙީމް / މަނަދޫގެ\nފެންކަޅިވެފައިވާ ޒުވާނާ އެނދުގައި އޮށޯވެގެން އޮތްއިރު، އެނބުރެމުންދާ ފަންކާއަށް ބަލަހައްޓައިގެން އޮތެވެ. ޒުވާނާގެ ޚިޔާލުތައް އެވަނީ އެނބުރެމުންދާ ފަންކާގެ ފިޔަތައްފަދައިން އެނބުރެން ފަށާފައެވެ. ބުރަކަށްފަހު ބުރެކެވެ. ހިނދު ހިނދު، ކޮޅުން ގިސްލުމުގެ އަޑުވެސް ގުގުމާލަ އެވެ.<?xml:namespace prefix = "o" ns = "urn:schemas-microsoft-com:office:office" />\nމިއަދު އެޒުވާނާ އެވަނީ އެކަނިވެރިއަކަށް ވެފައެވެ. ޒަމާނުގެ އުފާތަކުން ލިބިގަންނަމުން އައި ލައްޒަތުތަކުން މަޙުރޫމުވެ އެއޮތީ ބަލިއެނދެއްގައެވެ.\nބަލާ ބެލުމަށް އެއީ ހަމައާދައިގެ ފަންސަވީހަކަށް އަހަރުގެ ޒުވާނެކެވެ. މޫނުމަތީންވެސް އެއްވެސް ބައްޔެއްގެ ނިޝާނެއް ފެންނާކަށެއް ނެތެވެ. އަދި ނުރައްކާތެރި ބައްޔެއްގައި އުޅޭ މީހެއްގެ ފުށުން ފެންނަ ފަދަ އެއްވެސް އަސަރެއްވެސް ފެންނާކަށް ނެތެވެ. މަޑުމަޑުން ކަޝްފުވަމުން ދިޔައީ ޒުވާނާގެ އުފާވެރި ދުވަސްތަކެވެ. އެހަނދާންތައް އާވުމުން ޒުވާނާގެ ލޮލުން ކަރުނަ ހިލުވާލާ ހިތްދަތި ފަސްމަގެވެ.\nޒުވާނާގެ އުފާވެރި ޙަޔާތުގެ ތަރި ފިޔަޖަހަންފެށީ، މީގެ ގާތް ގަނޑަކަށް އަށެއްކަ އަހަރުކުރީންނެވެ. ޒުވާނާއަކީ މާލޭ މުއްސަނދި މަންމައަކާއި ބައްޕައެއްގެ ހުރި ހަމައެކަނި ފިރިހެންދަރިފުޅެވެ.\nސުކޫލުދައުރުގައި ޒުވާނާއަކީ ރާއްޖޭގެ އެންމެ މަޝްހޫރު އެއްސުކޫލުގެ ބަސްވިކޭ، ތަޢުލީމީ ދާއިރާގައި ރަތްވަނަތަކެއް ހޯދާފައިވާ ކިޔަމަންތެރި ދަރިވަރެކެވެ. ސުކޫލުގައި ބޭއްވޭ ތަފާތު ހަރަކާތްތަކުގައި ހަރަކާތްތެރިވި، އަދި ސުކޫލުގެ ވެރިންނާއި މުދައްރިސުންގެ ރުހުން ލިބިފައިވާ ދަރިވަރެކެވެ. ސުކޫލުދައުރަށް ފަހު ޒުވާނާ ނުކުތީ މުޖުތަމަޢުގެ ތެރެއަށެވެ. އިތުރަށް ކިޔަވަން ލިބުނު ފުރުޞަތު ދޫކޮށްލީ، އޭނާ ދެކެ ލޯބިވާ ކަމަށްބުނާ ބައިވެރިޔާ ދޫކޮށްލާފައި ދާން ހިތް ނޭދޭތީއެވެ. އަދި މައިންބަފައިންވެސް މާބޮޑަށް "މަޖުބޫރު" ނުކުރާތީއެވެ. މަންމައާއި ބައްޕަވެސް ވިސްނައިދިނީ ދަރިފުޅު ބޭނުން ކަމެއް ކުރުމުގެ އިހުތިޔާރު ލިބިފައިވާ ކަމަށާއި، އެހެންނޫނަސް ބޮޑުވެފައިވާ ދަރިއެއްގެ މިނިވަންކަމަށް އަރައިގަތުމަކީ ރަނގަޅު ގޮތެއް ނޫންކަމަށް ބުނަމުންނެވެ. ޙަޤީޤަތަކީ ހަމައެއީއެވެ.\nޒުވާނާ ބޭނުންވީ އޭނާގެ އާޢިލާގެ ވާރުތަވަމުން އައި ވިޔަފާރީގެ ތެރެއަށް ވަންނާށެވެ. ހުރިހާ ކަމަށްވެސް ވަރަށް ކާމިޔާބެވެ. ވިޔަފާރީގެ ވެރިޔަކީ ޒުވާނާގެ ބައްޕަކަމުން ޒުވާނާއަށް ވަކި މުސާރައެއް ކަނޑައެޅިފައެއް ނެތެވެ. " މިހުރިހާ އެއްޗަކީވެސް ދަރިފުޅުގެ އެއްޗެހި" އެއީ ޒުވާނާގެ ބައްޕަގެ އަތްމަތީ ބަހެވެ.\nޒުވާނާގެ ޅަ ސިކުނޑި ވަރަށް އަވަހަށް ފައިސާއަށް ހޭނިއްޖެއެވެ. ރަޙުމަތްތެރިންގެ ޢަދަދު އިތުރުވީ ހީކުރި ވަރަށްވުރެވެސް އަވަހަށެވެ. އެއީ ނަސީބުގަދަ ޒުވާނެކެވެ. ބޭނުންވާ ކޮންމެ ކަމެއް ކޮންމެވަޤުތަކު ކޮށްލެވެން ހުރެއެވެ. ބޭނުންވާ ވަރަކަށް ބޭނުން ޢަދަދަކަށް ފައިސާލިބެން ހުރެއެވެ. ޒުވާނާގެ އުޅުން ގޯހެކޭ މީހަކުނުބުނެއެވެ. އެހެން މީހުންނަށް ފެންނަނީ އުންމީދީ ޒުވާނެއްގެ ގޮތުގައެވެ.\nޒުވާނާގެ މައިންބަފައިންވެސް ޒުވާނާއަށް ހިތްވަރުދެމުން ދެއެވެ. ރައްޓެހިންނާއި ގުޅުން ބަދަހިކުރުމާއި، ހިތްހަމަ ޖެހިގެން އުފަލުގައި އުޅުމަށް ބާރު އަޅައެވެ. އެގޮތުން ޒުވާނާގެ ހުސް ވަގުތު ތަކާއި ޗުއްޓީތައް ހޭދަވެގެންދަނީ ތަފާތު ޕާޓީތަކާއި، ރޭގަނޑު ބޭއްވޭ ދެޖިންސުގެ ނެށުންތަކާއި، ރިސޯޓުތަކުގައި ބޭއްވޭ ކުލަގަދަ ހަފުލާތަކުންނެވެ. ޒުވާނާގެ މައިންބަފައިން ތިބެނީ އުފަލުންނެވެ. އެފަދަ ނަސީބުވެރި ދަރިޔަކު، އެފަދަ ނަސީބުވެރި ދެމަފިރިޔަކަށް ނޫނީ ނުލިބޭނެ ކަމަށް އެދެމަފިރިން ލޮލާއި ބޮލުން ޤަބޫލުކުރެއެވެ.\nނަމަވެސް ދުނިޔެމަތީގައި ގިނަފަހަރަށް މުއްސަނދީންގެ ނަސީބު ގުޅިފައި އޮންނަނީ ފައިސާއާއެވެ. ނަމަވެސް އެފައިސާތަކާއި މުދާތައް، ކިތަންމެ މަހުޖަނެއްގެ ހަލާކަށްވެފައިވެސް އެބަހުއްޓެވެ. ދުނިޔެ ހިނގަމުން ދަނީ އަބަދުވެސް މި ޢަޖާއިބުކުރަނިވި އުޞޫލުގެ މަތީންނެވެ.\nޒުވާނާގެ މުއްސަނދިކަމާއި ފާގަތިކަމުގެ ތަރި މެދުއުޑުގައި ފިޔަ ޖަހަމުން ދިޔައެވެ. ހަމައެޔާއެކު ޒުވާނާގެ އުޅުމަށްވެސް ބޮޑު ބަދަލުތަކެއް އަންނަން ފަށައިފިއެވެ. ސަބަބަކީ އެހާ ގިނަ ފައިސާތަކާއި، އުފަލާއި ތަނަވަސް ކަމުގައި އުޅޭއިރުވެސް ޒުވާނާގެ ޒަމީރަށް ލިބެމުންދިޔަ ނުތަނަވަސް ކަމެވެ. ދިރިއުޅުމުގައި ކޮންމެވެސް ކަމެއް މަދުވާ ކަމުގެ އިހުސާސް ކުރެވެނީއެވެ. ޒުވާނާ މިކަންކަމާއި ވަރަށް ފިކުރު ކުރިއެވެ. ނަމަވެސް ޒުވާނާއަކަށް މިކަމެއް އޮޅުންފިލާ ގޮތެއް ނުވިއެވެ. ފިކުރު ކުރަމުންގޮސް ކަންކަމާއި ހާސްވާންވެސް ފަށައިފިއެވެ.\nމައިންބަފައިން ލަފާދިނީ މާބުރަކޮށް މަސައްކަތް ނުކޮށް، ތާޒާވެލާ އަރާމުކޮށްލުމަށް ދުނިޔޭގެ ކޮންމެވެސް ތަނަކަށް ދަތުރުކޮށްލުމަށެވެ. ދުނިޔެ ބަދަލުވަމުން ދަނީވެސް ވަރަށް އަވަހަށެވެ. ޒުވާނާއަށް ދުނިިޔެ ފެންނަމުންދަނީ ބަދަލުވަމުންދާ ތަނެއްގެ ގޮތުގައެވެ. ޒުވާނާ ވިސްނާ ވިސްނާވެސް މިއޮޅުންބޮޅުންގަނޑު ނިއުޅައިލެވޭނެ ގޮތެއް ނުވިއެވެ.\nޒުވާނާ އެހެން ޤައުމަކަށް ދިޔުމަށް ދަތުރުކުރަމުން ދިޔައެވެ. މަންޒިލަށް ދެވުމާއެކު ޒުވާނާ އެއާރޕޯޓަށް ފައިބައިފިއެވެ. ހުރިހާ މީހުންވެސް ހޭލަ މޭލަ ވަމުން ދިޔައިރު މުޅި ތަން "ރަކަ ރަކަ" އަޅާ ކަހަލައެވެ. ކުއްލިއަކަށް ޒުވާނާއަށް ހައިރާންކަމެއް ލިބުނީ ފަހަތުން އައި މީހެއްގެ އަތް ޒުވާނާގެ ކޮނޑުގެ މަތގައި ބާއްވާލުމުންނެވެ.\nއެއީ ޒުވާނާގެ ކުޑަ އިރުގެ ރަޙުމަތްތެރިއެކެވެ. ހަމަ އެޒުވާނާއާއި އެއް ޢުމުރެއްގެ ދީންވެރި ޒުވާނެކެވެ. ޒުވާނާއަށް އޭނާގެ ރަޙުމަތްތެރިޔާއާއި ބައްދަލުކުރެވުނީ ހަމަ އެންމެރަނގަޅު ވަގުތުގައެވެ. ދެމީހުން ވާހަކަ ދައްކަމުންގޮސް ޒުވާނާގެ ހިތުގެ އުދާސްތައް ރަޙުމަތްތެރިޔާއަށް ހާމަކޮށްދިނެވެ. އެގޮތުގައި ވަގުތު ދެމިގެން ދާންފަށައިފިއެވެ.\nގަޑީގެ ވަގުތު އަބަދުވެސް އޮންނަނީ ކުރިޔަށް އޮތް ވަގުތު އަތުލައިގަތުމަށް ދަހިވެތި ވެފައެވެ. ނުހަނު މަޑު މަޑުން ސިކުންތަކަށް ފަހު ސިކުންތެއް ފަހަތަށް ލަނީ، އަޖަޢިބުވާހައި ވަރަށްވުރެވެސް އަވަހަށެވެ. ގިނަ ފަހަރަށް އިންސާނާއަށް އެނގުމަކާވެސް ނުލައެވެ. އަބަދުވެސް އޮންނަނީ ވަޤުތުގެ ފަހަތުން އިންސާނާއަށް ދުވަން ޖެހިފައެވެ. ބައެއް ފަހަރަށް ވަޤުތު ވެފައިވަނީ އިންސާނާގެ ހަތުރަކަށެވެ. އަނެއްބައި ފަހަރަށް ވަޤުތަކީ އިންސާނާގެ ލަނޑުދަނޑި ކަމަށްވެސް ވެދެއެވެ.\nޒުވާނާ ހިނގައިގަތީ ދެމީހުން ފަހުން ބައްދަލުވުމަށް ވަޢުދުވަމުންނެވެ. ހުންނަން ހަމަޖެހިފައިވާ ތަނަށް ދިޔުމަށްޓަކައި ސަވާރީގައި ދަތުރަށް ފަށައިފިއެވެ. ކާރޫބާރޫ ބޮޑުމަގުން ކާރު ދުއްވަމުން ދިޔައިރު، މަގުގެ ދެފަރާތުން ފެންނަމުން ދިޔައީ، އިންސާނާގެ މަސައްކަތްތެރި ކަމުގެ ކުޅަދާނަކަމެވެ. ނަމަވެސް އެއިން ލިބެނީ ކޮން ހިތަހަމަ ޖެހުމެއްބާވައޭ ޒުވާނާގެ ހިތަށް އަރައި ފައިބަމުންދިޔައެވެ. އޭރު ކާރުހުރީ އޭގެ ދުވެލި މެކުހަށް ޖަހާފައެވެ. އިރުކޮޅެއް ނުވެ އިވުނީ ގަދަފަދަ އަޑެކެވެ. ޒުވާނާއަށް ވީއެއް ނުވީއެއް ނޭންގުނެވެ. މޫނު މައްޗަށް އަނދިރިވެއްޖެއެވެ.\nޒުވާނާގެ ހޭވެރިކަން ރުޖޫޢަވީ އިރުގައި، ޒުވާނާއޮތީ މިހާރު އެއޮތް ބަލި ހާލަތަށް ރުޖޫޢަވެފައެވެ. ހަށިގަނޑުގެ ވާތްފަރާތް އެއްކޮށް ވާވުމުގެ ސަބަބުން މުޅި އުމުރަށްވެސް ހިނގާބިނގާވެ އުޅުމުން މަޙޫރޫމުވެފައެވެ.\nމިއީ ކޮންކަހަލ ދުނިޔެއެއް ހެއްޔެވެ؟ ބައެއް ދުވަސް ދުވަހު ނުހަނު ރީތި ޗާލާކީ ކުލަތަށް އެކި ގޮތް ގޮތަށް ދައްކައިދެއެވެ. އަނެއްބައި ދުވަސް ދުވަހު ހަމަ އެކުލަތައް އަވާ މެންދުރަކަށްވަނީވެސް މަދެއްކޮށެއް ނޫނެވެ.\nއެޔަށްފަހު ޒުވާނާގެ ދުނިޔެ ހަނިވެއްޖެއެވެ. ކިތަންމެ ފައިސާ ގިނަ ނަމަވެސް ޞިއްޙަތެއް ނުގަނެވުނެވެ. ވަށައިގެން ޕަރުވާނާތަކެއް ފަދައިން އުޅުނު ރަޙުމަތްތެރިން ލޮލުގެ ކުރިމަތީން ޣައިބުވެއްޖެއެވެ. އެކަނިވެރިޔެކޭ ބުނަން ބޭނުން ނުވި ކަމުގައިވިޔަސް ޙަޤީޤީ އެކަނިވެރިޔަކަށް ވެއްޖެއެވެ. ކަމަކަށް ބޭނުންވިޔަސް ތިބެނީ ތުން ފިއްތައިގެން، މުސާރަކޮޅުގެ ދަހިވެތިކަމުގައި މަސައްކަތްކުރާ ބިދޭސީންނެވެ.\nޒުވާނާ މިކަންތައްތަކާ މާބޮޑަކަށް އަޅައެއްނުލައެވެ. ޒުވާނާގެ ދުނިޔެވަނީ ފަންމީރިއެއްހާ ހަނިވެފައެވެ. ނަމަވެސް ޒުވާނާ ކަންބޮޑުވެ ހާސްވަނީ، ގަދަވެ ސަލާމަތުން ހުރިއިރު ޙައްޤު ގޮތް ނުވިސްނުނީތީއެވެ. ޒުވާން އުމުރުގެ އަގުހުރި ވަގުތުކޮޅު، ބޭކާރު ކަންކަމުގައި ނަގާލެވުނީތީއެވެ. އެކަމަކު ޒުވާނާ އަދިވެސް އުންމީދު ކަނޑައެއް ނުލައެވެ. ހެއްދެވި ފަރާތަށް ތައުބާވީ ހެޔޮހިތުންނެވެ. ދިމާވެފައިވާ ދަތި އުނދަގޫތަކަށް ކެއްކުރަމުންދަނީވެސް ކިޔަމަންތެރިކަމާއި ޙަޤީޤީ އީމާންތެރިކަމާއެކުއެވެ. ﷲ ސުބުޙާނާހޫ ވަތަޢާލާ ދެއްވާފައިވާ ނިޢުމަތްތައް ހާދަހައިވާ ގިނައެވެ. އެހުރިހާ ނިޢުމަތްތަކެއް ހަނދުމަކޮށް ، އެކަލާނގެ ކުޅަދުންވަންތަކަމާއި، ހައިބަތު ހިތަށް ގެނައުމުން ހިތަށް އެލިބޭ ހިތްހަމަޖެހުމެއްގެ ބޮޑުކަމާއެވެ. ޒުވާނާގެ ހިތުގައި މިހާރު އެއްވެސް އޮޅުން ބޮޅުމެއްނެތެވެ. ހިތްއެވަނީ އީމާންތެރިކަމުގެ ހުޅުކޮޅޫން އެކީ އެކައްޗަކަށް ދިއްލި ހުޅުދާންވެފައެވެ. ދުނިޔެއަކީ ފަނާވެދަނިވި ވަގުތީ ފާލަމެކެވެ. ފައިސާއާއި މުދަލަކީ އަވާމެންދުރެއް ފަދަ އެއްޗެކެވެ. ނުހަނު އަވަހަށް ބީވެގެން ހނގައިދާނެއެވެ. އޮށޯވެލައިގެން އޮތް ޒުވާނާގެ ހިތްވަނީ މަޑުމޮޅިވެފައެވެ. ތެދުމަގު ދެއްކެވީތީ ޝުކުރުކުރާ ހާލުގައެވެ. ނަމަވެސް ޒުވާނާގެ ފަސްމަގުގެ އަނދިިރ ދުވަސްތަށް ހަނދާންވުމުން ހިތް ގުޑުން އަރާ ކަހަލައެވެ. އަދިވެސް އެތަދު ހިތުގައި ނުފިލައި ހިނގާކަހަލައެވެ.\nފެންކަޅިވެފައިވާ ޒުވާނާގެ ލޮލުން ނުކުތް ވިދާ ވިދާ އިން ކަރުން ތިއްކެއް، ލުއި ލުއި ގޮތަކަށް ފުރޮޅިލާފައި ގޮސް ކޯތާފަތުގެ ދަށަށް ޣައިބުވެއްޖެއެވެ. ޒުވާނާ ނޭވާ ހިފަހައްޓާލިއެވެ. ނަމަވެސް ކަރުނަތައް ހިފަހައްޓައެއް ނުލެވުނެވެ. ހޯސްލާފައި ފައިބަމުން ދިޔަ ކަރުނަތަކާއެކު، ގިސްލުމުގެ އަޑު ކޮޓަރީގެ ހަތަރު ބިތަށް ހިނދިއްޖެއެވެ.


New Dhivehi Observer | ދިވެހި ފުލުހުންނާއި ސިފައިން ރައްޔިތުންނަށް ކުރަމުންގެންދާ އަނިޔާތައް ހުއްޓާލުމަށް އެމްނެސްޓީ އިންޓަރނޭޝަނަލް އިން ގޮވާލައްވައިފި!\nEnglish\tދިވެހި ފުލުހުންނާއި ސިފައިން ރައްޔިތުންނަށް ކުރަމުންގެންދާ އަނިޔާތައް ހުއްޓާލުމަށް އެމްނެސްޓީ އިންޓަރނޭޝަނަލް އިން ގޮވާލައްވައިފި! 12 ޖޫން 2012 21:29 |0ކޮމެންޓް ދިވެހި ފުލުހުންނާއި ސިފައިން ރައްޔިތުންނަށް ކުރަމުންގެންދާ އަނިޔާތައް ކުއްވެރިކޮށް އެއަނިޔާ ކުރުންތައް ހުއްޓާލުމަށް އެމްނެސްޓީ އިންޓަރނޭޝަނަލް އިން ގޮވާލައްވައިފިއެވެ. އެއޯގަނައިޒޭޝަން ނެރެފައިވާ ބަޔާނުގައި ފުލުހުން ކުރަމުން ގެންދާ އަނިޔާތައް އިންސާފުވެރިކަމާއި އެކީ ބަލައި ތަހުޤީޤު ކުރުމަށް ދިވެހި ސަރުކާރަށް ގޮވާލައްވާފައިވެއެވެ. އަދި މިކަންތައްތައް ހިނގަމުންދާގޮތް ކައިރިން ބަލައި ރައްޔިތުންގެ ހައްގުތައް ނިގުޅައި ނުގަތުމަށް ސަރުކާރަށް ބާރު އެޅުމަށްޓަކައި ޔޫއެން އާއި ސިމެގްއިން މަސައްކަތް ކުރުމަށްވެސް ގޮވާލާފައިވެއެވެ.\nމިރިޕޯޓް ނެރެފައިވަނީ އެމްނެސްޓީގެ ފަރާތުން ފުލުހުންނާއި އާއްމު ރައްޔިތުންނާއި ވާހަކަ ދައްކައި މައުލޫމާތު އެއްކުރުމަށް ފަހުގައެވެ. މިރިޕޯޓްގައި ވާގޮތުގައި މޯލްޑިވްސް ޕޮލިސް ސާރވިސް އިން އެމްނެސްޓީއަށް މައުލޫމާތު ދެއްވާފައިވަނީ ފުލުހުން އެއެވުންތައް ރޫޅަލުމަށްޓަކައި ރައްޔިތުންނަށް އަނިޔާކޮށް ބާރުގެ ބޭނުންކޮށްފައި ނުވާނެކަމަށެވެ.\nއެއްވުމުގައި ބައިވެރިވި ރައްޔިތުންގެ ތެރެއިން ބަޔަކު ޕުލުހުންނާއި ދިމާލަށް އެއްޗެހި އުކާހެދި ކަމަށް ބައެއް މީޑިއާ ތަކުގައި ހާމަކޮށްފައިވި ނަމަވެސް އެއްވުމުގައި ތިބި ގިނަ ރައްޔިތުން މިކަމުގައި ބައިވެރި ނުވާތީވެ، ފުލުހުން އެވަގުތު އެއްވުން ރޫޅަލުމަށް ގެންގުޅުނު އަނިޔާވެރި ސިޔާސަތު އެއީ ރަގަޅު ގޮތެއް ކަމުގައި ނުބުނެވޭނެ ކަމަށްވެސް ބަޔާން ކޮށްފައިވެއެވެ.\nއެމްނެސްޓީގެ ރިޕޯޓްގައި ފުލުހުން މުޒާހަރާގައި ތިބި ރައްޔިތުންގެ އިތުރުން މަންޒަރު ބަލަން ތިބި ރައްޔިތުންގެ ގައިގައި މުގުރުބުރިން ޖެހުމާއި ޕެޕަރ ސްޕްރޭ އަނގައަށާއި ލޮލަށް ޖަހާ އަދި އުޒުރަކާ ނުލައި ރައްޔިތުން ހައްޔަރުކުރަމުން ދާ ކަމީ އިންސާނިއްޔަތާއި ޚިލާފު ކަމެއް ކަމަށް ފާހަގަ ކޮށް މިކަންތައް މިއީ ފުލުހުން ކުރާ ވަރަށް ބޮޑު ކުށެއްކަމުގައި ލިޔެފައިވެއެވެ.\nއަދި މީގެ އިތުރުން ރާއްޖޭގެ ފުލުހުންނަށް ޕެޕަރ ސްޕްރޭ ފޯރުކޮށްދިން އަދި ފޯރު ކުރަމުން އަންނަ ޤައުމުތަކުންވެސް އެސްޕްރޭ ތައް ބޭނުން ކުރުމުގައި ފުލުހުން އިންސާނީ ހައްޤުތަކަށް އަރައި ނުގަނެތޯ ބެލުމަކީ ވަރަށް މުހިއްމުކަމެއް ކަމުގައި ލިޔެފައިވެއެވެ.\nއެމްނެސްޓީގެ ރިޕޯޓް ނިންމާލާފައިވަނީ4ކަމެއް ފާހަގަކޮށްލަމުންނެވެ.\n1. ސުލްހަވެރި މުޒާހަރާތަކުގައި އެއްވެ ތިބޭ ރައްޔިތުންނަށް އަނިޔާ ކޮށް ޕެޕަރ ސްޕްރޭ ޖެހުން ސަރުކާރުން ހުއްޓާލުމެވެ.\n2. ރައްޔިތުންނަށް އަނިޔާ ކުރާ ސިފައިންނާއި ދޭތެރޭ އެކަށީގެންވާ ފިޔަވަޅު އެޅުމުގެ މުހިއްމު ކަމެވެ.\n3. ސިފައިންނާއި ޕުލުހުންނަށް އިންސާނީ ހައްޤުތައް ނަގާލެވޭ ކަންތަކުގެ ޓްރެއިނިން ދިނުމާއި އެފަދަ ކަންތައް ނުކުރުމަށެވެ.\n4. މިލިޓްރީ އިކުއިޕްމެންޓްސްތައް ސަރުކާރަށް ފޯރުކޮށްދޭ ޤައުމު ތަކުން އެއެއްޗެހި ބޭނުން ކޮށްގެން އިންސާނީ ހައްގުތައް ނަގާނުލާތޯ ބަލައި ޗެކްކުރުމަށެވެ.\n0 ކިޔުންތެރިންގެ ޚިޔާލު\tހީހީ Reply\nJuly 8, 2012 at 6:16 pm\tފުލުހުން އަނިޔާކުރޭތަ ޖޯން ޖުހާ Reply\nJune 15, 2012 at 4:13 pm\tބާޣީންގެ އޯޑަރަށް ކޯޓްތައް ރޯކޮށްލުމުގެ އިތުރުން އެތަންތަން ލޫޓުވައި ބައެއް ބައެއް ސާމާނު ގެންގޮސްފައި ވާތީ މިކަން އެންޑީއޯ އިން ހަރުކަށި އިބާރާތުން ކުށްވެރި ކުރަމެވެ. ޖޯން ޖުހާ Reply\nJune 15, 2012 at 4:11 pm\tބޮޑު ބަލާވެރިކަމެއްމީ، އޭﷲ މި ބަލާވެރިކަމުން އަޅަމެން ސަލާމަތްކުރައްވާ ބާޣީންގެ މައްޗަށް އަޅަމެންނަށް ނަސްރު ދެއްވާންދޭވެ، އާމީން\nJune 13, 2012 at 2:56 am\tރަގަޅު! އެކައްޗެއްވެސް ދޭނެކަމެއް ނެތް. ޢައިސް Reply\nJune 13, 2012 at 2:36 am\tބާގީ ސަރުކާރެއް ދެމެހެއްޓުމަށް ކުރާަނިޔާ މިފެންނަނީ. މިއީ ޕްރޮފެސަނަލް ފުލުހުނެއްނޫން. ގޭނގސްޓަރުން


Smartphonun reethi adhi molhu foto nagaanee kihineh | #Dhiislam\n1 year ago |0comment| October 11, 2016\nސްމަރޓްފޯނަކީ މިހާރަކަށް އައިސް ގިނަ މީހުންގެ އަތުގައިހެން އޮންނަ އެއްޗެކެވެ. ހާއްސަކޮށް ޒުވާނުންގެ އަތުގައެވެ. ފޮޓޯނެގުމަށާއި އަދި އެހެނިހެން މުހިއްމު ބޭނުންތަކަށެވެ. އަލަށް ނެރޭ ކޮންމެ ފޯނެއްގައިވާ ކެމެރާގެ ފެންވަރު ކުރީގެ ފޯނުތަކަށް ވުރެ ރަނގަޅުވެފައި ފެންވަރުމަތިވެއެވެ. ނަމަވެސް، ޑިޖިޓަލް ކެމެރާ ތަކަށްވުރެއް ފޯނުތަކުގައިވާ ކެމެރާތަކަކީ އޭގެ ހާޑުވެއާ ދަށް ކެމެރާތަކެކެވެ. ޑިޖިޓަލް ކެމެރާ ތަކުގައި ހުންނަފަދަ ލެންސް ފޯނުތަކުގައި ނުހުރެއެވެ. އަދި ލެންސް ބަދަލުކުރުމުގެ ގާބިލުކަމެއް ވެސް ނުހުރެއެވެ. ފޯނުތަކުގައި ހުންނަ ސޮފްޓްވެއަރ ތަކަށްވުރެ ކޮންޕިއުޓަރ ގައި ހުންނަ ސޮފްޓްވެއަރ ފޮޓޯ ރީތިކުރުމަށް ލައްކަ ތަން ރަނގަޅެވެ. ނަމަވެސް ފޯނުގެ ކެމެރާ ބޭނުންކޮށްގެން ރީތި ފޮޓޯ ނެގޭގޮތްތައް ހުރެއެވެ. އަދި ފޮޓޯ ރީތި ކުރެވޭނެގޮތްތައް ވެސް ހުރެއެވެ. މިގޮތުން މި އަލިއަޅުވާލާ ބައެއް ކަންކަމުގެ އިތުރަށް އެހެނިހެން ކަންކަންވެސް ހުންނާނެއެވެ.\nކެމެރާގެ ލެންސް ސާފުކޮށް ބެހެއްޓުން\nއާންމުގޮތެއްގައި ފޯނަކީ ޖީބަށް ނުވަތަ ޕާސް އަށް ލައިގެން ގެންގުޅޭ އެއްޗެކެވެ. އަދި އެކިތަންތާގައި ބޭއްވޭ އެއްޗަކަށްވުމުން ހިރަފުހާއި އަތުގައި ހުންނަ ތެލާއި އެކިއެކި އެއްޗެހީގައި ހުންނަ ކުނޑި އުނގުޅޭނެއެވެ. އެހެންކަމުން، ސާފުކުރުމަށްޓަކައި ކުޑަ ފޮތިކޮޅެއް ގެންގުޅޭށެވެ. ނޫންނަމަ ލައިގެންހުންނަ ހެދުމުން ނުވަތަ ގަމީހުން ފޮހެލާށެވެ. މިކަމަކީ މީހުން އާންމުކޮށް ކޮށްއުޅޭކަމެއް ނޫނެވެ. ނަމަވެސް ފޮޓޯނެގުމުގެ ކުރިން ކެމެރާ ސާފުކޮށްލުމަށް ހަނދާން ބަހައްޓާށެވެ. އޭރުން ނަގާ ފޮޓޯތައް ނުސާފުވުމުން ދުރުވާނެއެވެ.\nކެމެރާގެ އިންހަމަތައް (ސެޓިންގސް) ދަސްކުރުން\nއެކި ކެމެރާތަކުގެ އިންހަމަތައް ތަފާތުވެ އޭގެ މިންވަރާއި ފަންވަރު ވެސް ތަފާތުވާނެއެވެ. ނަމަވެސް އާންމުގޮތެއްގައި ހުންނާނީ އެއްކަހަލައިގެ އިންހަމަތަކެކެވެ. ފޮޓޯ ނެގުމުގެ ކުރިން މި ހުރިހާ އިންހަމަތައް ދަސްކޮށް އެއިގެން ކުރެވޭ ބޭނުންތައް އެނގުން މުހިއްމެވެ. އެގޮތުން ސެލްފް ޓައިމާ އާއި މިޓަރިންގ މޯޑާއި އެންޓި ޝޭކިން އާއި ފޮޓޯގެ ސައިޒާއި ވޮލުމް ފިތުން ފޮޓޯނެގުމާއި އަދި މިނޫނަސް އެހެނިހެން އިންހަމަތަކާއި ކުޅެ ދަސްކުރުމުން އެހާލަތަކާއި އަދި ވަގުތަކާއި ގުޅޭގޮތަށް ފޮޓޯނެގުމަށްޓަކައި ސިކުނޑި މަސައްކަތް ކުރާނެއެވެ.\nއޮޓޮމެޓިކް މޯޑުން ފޮޓޯނެގުން މަދުކޮށް މެނުއަލް މޯޑުން ނެގުން\nފޯނުގެ ކެމެރާގައި އިންނަ އޮޓޮމެޓިކް މޯޑުން ބައެއްފަހަރު ރީތި ފޮޓޯ ނެގެއެވެ. ނަމަވެސް މެނުއަލްކޮށް އިންހަމަ (ސެޓިންގސް) ބަދަލުކުރުމުން އެ ވަގުތަކާއި އަދި ތަނުގެ އަލިކަމާއި ގުޅޭގޮތަށް ރީތި ފޮޓޯ ނެގޭނެއެވެ. އެގޮތުން އަނދިރި ގަޑީގައި އައި.އެސް.އޯ އަދި އަލީގެ މިންވަރު އިތުރު ކުރުމުން ފޮޓޯ ރީތި ވެއެވެ. ފޮޓޯނަގައިދޭ އަވަސްމިން ދަށްކުރުމުން ދަތުރުކުރާ ގިނައަލިތަށް ކެމެރާއަށް ނަގައިދީ ދެމިގެންދާ ފަދަގޮތަކަށް އަލިތަކުގެ ފޮޓޮއެއް ނަގައިދޭނެއެވެ. މެނުއަލް މޯޑުން ފޮޓޯނަގައިދޭ އަވަސްމިނާއި އަލީގެ މިންގަނޑާއި ފޮޓޯގެ ކުލަވަރާއި އަދި ފްލެޝްގެ އިންހަމަތަށް ބަދަލުކުރެވޭނެއެވެ.\nކެމެރާ ނުތެޅޭގޮތަށް ހިފަހައްޓައިގެން / ހަރުކޮށްގެން ފޮޓޯ ނެގުން\nފޮޓޯ ނަގާ ވަގުތު ފޯނު ތެޅޭގޮތްވާނަމަ ފޮޓޯ ނުސާފުވެއެވެ. އެހެންކަމުން ގުޑުން ނާރާނެ ގޮތަކަށް ފޯނު ގެންގުޅެންވާނެއެވެ. ފޯނު ޓްރިޕޮޑެއްގައި ނުވަތަ އެހެން ގޮތަކަށް ހަރުކޮށްގެން ފޮޓޯނެގުން ރަނގަޅުވާނެއެވެ. އަތުން ފޯނު ހިފަހައްޓައިގެންހުރެ ގަޔާއި ދުރުކޮށްގެން ނަގާނަމަ ބެލެންސްކުރަން އުނދަގުވުމުން ފޮޓޯ ނުސާފުވުން އެކަށީގެންވެއެވެ. އުޅަނބޮށި ބޭނުންކޮށްގެން ބެލެންސް ކުރެވިދާނެއެވެ. އެއް އަތުން ފޯނު ހިފަހައްޓައި އަނެއް އަތުން ފޮޓޯ ނެގުމުންވެސް ފޮޓޯ ނުސާފުވުމުން ދުރުވެއެވެ. އެހެނީ، ފޮޓޯ ނަގާ ފިތުން ނުވަތަ ސްކްރީނުން ދޫކޮށްލުމުން ނޫނީ ފޮޓޯ ނުނެގޭނެތީއެވެ.\nޒޫމް ނުކޮށް ފޮޓޯ ނެގުން\nފޯނުގެ ކެމެރާގައި ޒޫމް ކޮށްދިނުމުގެ ގާބިލުކަން ހުރެއެވެ. ނަމަވެސް އެ ޒޫމް އަކީ އާންމުގޮތެއްގައި ޑިޖިޓަލް ޒޫމްއެކެވެ. އެހެންވުމުން ފޮޓޯގެ މައުލޫމާތުތަށް ގެއްލި ފެންވަރުދަށްވެއެވެ. އެއީ ފޮޓޯ ކްރޮޕް ކޮށްލުން ފަދަ ކަމެކެވެ. ޒޫމް ކުރުމަށްވުރެ ފޮޓޯ ނެގުމަށްފަހު ކްރޮޕް ކުރުން މާ ރަނގަޅުވާނެއެވެ. ޒޫމްކޮށްގެން ފޮޓޯނަގާއިރު ކެމެރާއަށް ފެންނަ މަންޒަރު ތެޅޭގޮތް ވުމުން، ފޮޓޯ ނުސާފުވެ ހަނޑިވުމުގެ ފުރުސަތު ބޮޑުވެއެވެ. އޮޕްޓިކަލް ޒޫމް ކުރެވޭނަމަ ޒޫމް ކުރުން އެދެވިގެން ވެއެވެ. ނަމަވެސް އޮޕްޓިކަލް ޒޫމް ކުރެވޭނީ އިތުރު ލެންސެއް ބޭނުން ކޮށްގެންނެވެ.\nއެޗް.ޑީ.އާރ އަދި ނައިޓް މޯޑު ބޭނުންކުރުން\nއަދި ނައިޓް މޯޑުން ކޮށްދޭކަމަކީ އަލިގަދަ ތަންތަނާއި އަނދިރި ތަންތަން ފާހަގަކޮށް އެތަންތަނުގެ ތަފްސީލު ދެނެގަނެ ރީތި ފޮޓޮއެއް ނަގައި ދިނުމެވެ. އެހެނީ، އަލިގަދަ ތަންތަނާއި އަނދިރި ތަންތަނުގެ ކުލަ އާއި އަލި ބެލެންސްވާނެގޮތަކަށް ފޮޓޯނަގައި ދިނުމެވެ. އެގޮތުން އިންސާނާގެ ލޮލަށް މަންޒަރު ފެންނަފަދަ ގޮތަކަށް މުޅިފޮޓޯގެ ކުލަވަރު ރީތިކޮށްދެއެވެ. މިއީ ހުރިހާ ކެމެރާއެއްގައިހެން އިންނަ މޯޑުތަކެކެވެ. މަލަމަތިތަކާއި ދުރުތަންތަނާއި އަދި އަލިކަމާއި އަނދިރިކަން ގިނަ ތަންތަނުގެ ފޮޓޯނެގުމަށް ރަނގަޅު މޯޑުތަކެކެވެ. ނަމަވެސް، އަވަހަށް ދަތުރުކުރާ ނުވަތަ ހަރަކާތްކުރާ އެއްޗެހީގެ ފޮޓޯ ނެގުން ރަނގަޅު މޯޑުތަކެއް ނޫނެވެ.\nފޮޓޯ ނަގަން އެހެން ސޮފްޓްވެއަރ އެއް ބޭނުންކުރުން\nފޯނު ގަންނައިރު އިންނަ ކެމެރާ ސޮފްޓްވެއަރ ނޫނަސް އެހެން ބައިވަރު ސޮފްޓްވެއަރ ތަޖުރިބާކޮށްލުން ރަނގަޅެވެ. މިސާލަކަށް Open Camera, Camera Zoom FX, Camera FV-5, Pro Camera, Manual Camera, Camera360, Camera+ ފަދަ ސޮފްޓްވެއަރ ތައް ބޭނުން ކުރެވިދާނެއެވެ. މި ސޮފްޓްވެއަރ ތަކުގައި ހުންނަ ފީޗާތަކާއި އިންހަމަތަށް ފޯނުގައި އިންނަ ކެމެރާއަށްވުރެއް އިތުރުވާނެއެވެ. މީގެ އިތުރުންވެސް އެހެން ރަނގަޅު ސޮފްޓްވެއަރ ތަށް އެކި ފޯނުތަކަށް ހުންނާނެއެވެ. މި ސޮފްޓްވެއަރ ތަކުން މެނުއަލްކޮށް އިންހަމަ (ސެޓިންގސް) ބަދަލުކޮށްގެން ރީތި ފޮޓޯ ނެގޭނެއެވެ. އެގޮތުން ފޮޓޯ ނަގައިދޭ ސްޕީޑާއި އައި.އެސް.އޯ އާއި ވައިޓް ބެލެންސް އަދި ފޯކަސް ފަދަ މުހިއްމު އެއްޗެހީގެ އިންހަމަ ބަދަލު ކުރެވޭނެއެވެ.


ސެރިއޭ: ރޮނާލްޑޯ އާއި ނުލާ ކުޅުނު މެޗުން ޔުވެންޓަސް އަށް މޮޅެއް ނުވެވުނު! – Dhuvas Online\nއިޓާލިއަން ސެރިއޭގައި ރޭ ކްރޮޓޯން އާއި ދެކޮޅަށް ޔުވެންޓަސް ކުޅުނު މެޗު އެއްވަރުވެގެން ނިމިއްޖެއެވެ.\nކްރޮޓޯންގެ އަމިއްލަ ދަނޑުގައި ރޭ ކުޅުނު މި މެޗު އެއްވަރުވެފައިވަނީ1-1 ގެ ނަތީޖާއިންނެވެ.\nރޭގެ މެޗުގައި ޔުވެންޓަސް ކްރޮޓޯންއާއި ދެކޮޅަށް ކުޅެން ނިކުތީ ކޮވިޑް-19 އަށް ފައްސިވުމާއި ގުޅިގެން ހޯމް އައިސޮލޭޝަންގައި ހުރި ފިވާޑް ކްރިސްޓިއާނޯ ރޮނާލްޑޯއާއި ނުލައެވެ.\nރޭގެ މެޗުގައި ޔުވެންޓަސްއަށް މާ ރަނގަޅު ކުޅުމެއް ދެއްކިފައި ނުވާއިރު، މެޗުގެ ފުރަތަމަ ލަނޑުޖަހާ ލީޑު ނެގީވެސް ކްރޮޓޯންއިންނެވެ. އެޓީމުން މި ލަނޑު ޖަހާފައިވަނީ ލިބުނު ޕެނަލްޓީ އަކުންނެވެ. މި ޕެނަލްޓީ ޖަހާ ޔުވެންޓަސްގެ ގޯލުގެ ތެރެއަށް ވައްދާލީ ނައިޖީރިއާ ފޯވާޑް ޓޮޗުކޫ ވެންކްވޫއެވެ.\nކްރޮޓޯންގެ މި ލަނޑަށް ފަހު ޔުވެންޓަސްއިން ލަނޑެއް ޖެހުމަށް ބުރަކަޮށް މަސައްކަތް ކުރިއިރު، އެޓީމުން ލަނޑެއް ޖަހާ މެޗުގެ ނަތީޖާ ހަމަހަމަ ކުރީ މެޗުގެ21 ވަނަ މިނެޓުގައި ޗީސާގެ އެހީތެރިކަމާއި އެކު ސްޕެއިންގެ އެތްލެޓިކޯ މެޑްރިޑުން ދާދި ފަހުން ޔުވެންޓަސްއާއި ގުޅުނު އަލްވާރޯ މޮރާޓާއެވެ. މި އީ އޭނާ މިފަހަރުގެ ސީޒަނުގައި ކާމިޔާބު ކުރި ފުރަތަމަ ލަނޑެވެ.\nއެ ޓީމުވެސް އެއްވަރެއްގައި އޮވެ މެޗުގެ ފުރަތަމަ ހާފު ނިންމާލިއިރު، ފަހު ހާފަށް ކުޅެން ނިކުމވެސް ދެތީމުން ވަނީ ލަނޑެއް ޖެހޭތޯ މަސައްކަތް ކޮށްފައެވެ. އެގޮތުން ދެ ޓީމަށްވެސް ފުރުސަތު ލިބުނު އިރު، އެއްވެސް ޓީމަކަށް ވަނީ މި ފުރުސަތުގެ ބޭނުން ކުރެވޭގޮތް ނުވެފައެވެ.\nރޭގެ މި ނަތީޖާއާއި އެކު ކްރޮޓޯން ވަނީ ލީގުގެ 18 ވަނަ އަށް ޖެހިލާފައެވެ. އަދި ޔުވެންޓަސް ވަނީ ކުޅުނު ހަތަރު މެޗުން ލިބުނު 8 ޕޮއިންޓާއި އެކު ލީގުގެ4ވަނައަށް ޖެހިލާފައެވެ.\nޔުވެންޓަސް ދެން އެންމެ އަވަހަށް ކުޅޭނީ ޔޫއެފާ ޗެމްޕިއަންސް ލީގުގެ ގްރޫޕް ސްޓޭޖުގައި ޔޫކްރެއިންގެ ޑައިނަމޯ ކިއޭވްއާއި ދެކޮޅަށް ކުޅޭ މެޗެވެ. މި މެޗު ކުޅޭނީ މި މަހުގެ 20 ގައެވެ.


Cream cracker sai joadah fitkohffi\nކްރީމް ކްރޭކަރު، ސައި ޖޯޑަށް ފިޓްކޮށްފި!\nހަވީރު ސަޔާއެކު އަދިވެސް ހަމަ ރަނގަޅީ "ކްރީމް ކްރޭކަރު" ބިސްކޯދެވެ. ގިނަ ގޭގޭގައި ވެސް ކަނީ މި ބިސްކޯދެވެ. ސައި ހޮޓާތަކަށް ވަންނަ ގިނަ މީހުންގެ ފުރަތަމަ ވެސް ބުނާނީ ބިސްކޯދު ބޮނޑިއެއްދޭށޭ އެވެ. ސަބަބަކީ ކަޅު ސަޔާއި ބިސްކޯދުގެ ރަހައަށް އާދަވެފައި ހުރުމެވެ. އެއީ ޒަމާންވީ އާދައެކެވެ. އެހެންވެގެން ހަމަ ކެވެނީ އެވެ. ސައި ހޮޓަލަށް ވަދެ "ކަޅަކާއި ފްލައިވުޑާ" ގެންނާށޭ ބުނުމުން ގިނަ ވޭޓަރުންނަށް އެނގެނީ ވެސް އެހެންވެ އެވެ.\nމިކަމަށް ދުރާލައި ތައްޔާރުވެ ގިނަ ސައި ހޮޓާތަކުގައި ޖޫސް ޕެޓީ ކޮތަޅުގައި ބިސްކޯދު ބަންދުކޮށްފައި ހުންނަނީ ވެސް އެހެން ވެގެނެވެ. މި ބިސްކޯދުގެ ވާހަކަ ދައްކަންޖެހޭ ހިސާބަކީ މިއީ އެވެ. ޖޫސްޕެޓީ ކޮތަޅުގައި ބަންދުކޮށްފައި ހުނަން ބިސްކޯދަކީ ރައްކާތެރި އެއްޗެއް ހެއްޔެވެ؟ އަދި ޑަބިޔާ ބިސްކޯދު ބަންދުކޮށްގެން ވިއްކުމުން ވިޔަފާރީގައި ގެއްލުންވޭ ހެއްޔެވެ؟\nއަތްތިލައިގެ މިލަ ބިސްކޯދުގައި!\nމި ދެން ވަރަށް ސިމްޕަލް ކަމެއްގެ ގޮތުގައި ބެލިދާނެ އެވެ. އެކަމަކު މިކަމުގެ ހަގީގީ މައްސަލަ ވަރަށް ބޮޑެވެ. ސިކުނޑި ބޮޑަށް ހުޅުވާލައި ވިސްނާލާއިރު ފެންނާނީ މި މަންޒަރެވެ. ފުރަތަމަ މައްސަލަ ކުރިމަތިވަނީ ޑަބިޔާއެއްގައި ހުންނަ ހުރިހާ ބިސްކޯދެއް ނަގައި، ވަކިވަކިން ތިން ބިސްކޯދުން ތިން ބިސްކޯދުން ބަންދު ކުރާ ހިސާބުންނެވެ. މިގޮތަށް ބަންދު ކުރާއިރު ކުރިމަތިވާނެ އެންމެ ބޮޑު އެއް މައްސަލައަކީ "ހައިޖިން" ނުވަތަ އަތް ބިސްކޯދުގައި ތަކުރާރުކޮށް ހޭކުމުން ކުރިމަތިވެދާނެ ސިއްހީ މައްސަލަކެ އެވެ.\nއެންމެ ބޮޑު އެއް މައްސަލައަކީ ސާފު ތާހިރު ކަމެވެ. މަސައްކަތުގައި އުޅޭނީ ބިދޭސީއެކެވެ. އޭނާ ކޮތަޅުގައި ބަންދު ކުރާ އިރު އަތުގައި ހުންނަ ތެތްކަން ބިސްކޯދުގައި ހޭކުމުން ކުރިމަތިވެދާނެ ސިއްހީ މައްސަލަތައް ހުރެ އެވެ. އެއްކަމެއް ނުވިޔަސް އަތުމިލަ ބިސްކޯދުގައި ހޭކެ އެވެ.\nބިސްކޯދު ފިހެފައި ހުންނައިރު ވަކި މިންވަރަކަށް ތެޔޮ އަޅާފައި ހުރެ އެވެ. ހާއްސަކޮށް ޑަަބިއާ ބިސްކޯދުގައި ތެޔޮ ވަރަށް ގިނަ ވާނެ އެވެ. އެކަން އެނގޭނީ ޑަބިއާ ހުސްވުމުން އޭގެ ފޫ ބަލައިލުމުންނެވެ. މިހެންވުމުން މި ތެލާއި ބަންދު ކުރާ މީހާގެ އަތުގައި ހުންނަ ތެތްކަން އެކުވެ ބަންދުކޮށްފައި ހުންނަ ބިސްކޯދުގައި ހޭކުމުގެ ފުރުސަތު ވަރަށް ބޮޑެވެ. މިކަމަކީ ސިއްހީ ގޮތުން ބަލާއިރު ރައްކާތެރިކަމެއް ނޫނެވެ.\nދެން އޮތީ ވިޔަފާރީގެ ސައިޑެވެ. ބިސްކޯދު ބަންދު ކުރަން ޖޫސްޕެޓީ ކޮތަޅު ގަންނަން ޖެހޭނެ އެވެ. އަދި މި ބަންދު ކުރަން ވަކި ވަގުތަކަށް ހާއްސަކޮށް މީހަކު ހާއްސަ ބަހައްޓަން ޖެހޭނެ އެވެ. ވަގުތަކީ ވެސް ފައިސާ އެވެ. އެކަމަށް މީހަކު ހާއްސަކުރަން ޖެހުމަކީ ބޭކާރުވާ ފައިސާ އެވެ.\nއަނެއް މައްސަލައަކީ ޑަބިއާ ބިސްކޯދުގައި ފުޑު ބިސްކޯދު ގިނަވުމެވެ. މިއީ "ވޭސްޓޭ" ބުނެވިދާނެ އެވެ. ބިސްކޯދު ޑަބިއަލެއް ގަނެގެން އެ ބަންދުކޮށްފައި ޑަބިއާގެ ފޫ ބަލާއިރު ފުލުގައި ހުންނަ ފުނޑު ބިސްކޯދު ވަރަށް ގިނަ ވާނެ އެވެ. މިއީ ފައިސާގެ ގޮތުން ބަލާނަމަ ގެއްލުމަކަށްވާނެ އެވެ. މީގެ ހައްލަކީ ކޮބައި ހެއްޔެވެ؟\nހައްލަކީ ޕާފެކްޓް ޑިޕް!\nޑަބިއާ ބިސްކޯދުގެ އެހެން މައްސަލަ އެކެވެ. މިކަން އެނގޭނީ ބިސްކޯދު ސައިތައްޓަށް ވައްޓާލައި ފޯކޮށްލައިގެން ސައި ބޯ މީހުންނަށެވެ. މީގެ ބިސްކޯދެއް ބިނދެ ނުލައި ސައިތައްޓަށް ވައްޓާލުމަކީ ފަސޭހަ ކަމެކެވެ. އާއްމުކޮށް ހުންނަ ކްރީމް ކޭކަރު ބިސްކޯދު ސައިބޯން ހުންނަ ތަށި ނުވަތަ ޖޯޑަށް ވުރެ ފުޅާވެފައި ސައިޒު ބޮޑުވުމެވެ. އެހެންވެ ސައިތައްޓަށް ޑިޕް ކޮށްލުމަށް ނުވަތަ ތަށިގެ ތެރެއަށް ވައްޓާލަން ޖެހޭނީ ބިންދެލާށެވެ. ބިންދާލުމުން ދެން ފެންނާނީ އެހެން މަންޒަރެކެވެ. މޭޒު މަތީގައި އޮންނާނީ ފުނޑު ބިސްކޯދެވެ. މީގެ ހައްލަކީ "ޕާކެޓް ޑިޕް ސައިޒް" ނުވަތަ ސައިޖޯޑަށް ހެޔޮވަރު ސައިޒްގެ ކްރީމް ކްރޭކަރު ހޯދުމެވެ.\nމި ބިސްކޯދު ލިބޭނީ ކޮން ތަނަކުން ހެއްޔެވެ؟\nޑަބިއާ ބިސް ކޯދުން ކުރިމަތިވާ "އަން ހައިޖިން" މައްސަލަ އާއި ސައި ޖޯޑަށް ފިޓު ނުވުމުގެ މައްސަލައަށް ހައްލު ހޯދައި ދެނީ ޕިރަމިޑުންނެވެ. އެ ކުންފުނިން މި ވަނީ "ޕާކެޓް ޑިޕްސައިޒު" ގެ ކްރީމް ކްރޭކަރެއް ގެނެސްދީފަ އެވެ. އެ ކުންފުނިން ވިއްކާ މަންޗީޒް ކްރީމް ކުރޭކަރުގެ މަގުބޫލުކަން ވެސް މިހާރު އަންނަނީ އުފުލެމުންނެވެ.\nޕިރަމިޑުން ވަނީ "ޕާފެކްޓް ޑިޕް ސައިޒު" ގެ ބިސްކޯދު ތައްޔާރު ކުރުމަށްޓަކައި ރާއްޖޭގެ މާކެޓްގެ ދިރާސާއެއް ވެސް ހަދާފަ އެވެ. އެ ދިރާސާ އަށް ފަހު ސާފު ތާރިހުކޮށް ފެކްޓްރީގައި ހަތަރު ބިސްކޯދުން ބަންދުކޮށްގެން ވަނީ ގެނެސްފަ އެވެ.\nމި ބިސްކޯދު ގިނަ ސައި ހޮޓާތަކުން ވަނީ ނަގަން ފަށާފަ އެވެ. ސައި ހޮޓާތަކުން ބުނެފައިވާ ގޮތުގައި މި ބިސްކޯދުގެ އެންމެ ރަނގަޅު އެއް ކަމަކީ މީރުވުމެވެ. މިއީ ހަމަ ކްރީމް ކްރޭކަރެވެ. ރީތި ޕެކިންގައި ހުންނަ ޕެކު އެ ކުންފުނީގެ ފިހާރައިން ލިބެ އެވެ.\nމި ޕެކުތައް ބަންދުކޮށްފައި ހުންނަ ގޮތުން ދަތުރުދާ އިރު ދަބަހުގެ އަރިމައްޗަށް ވައްޓާލައިގެން ވެސް ދާންވީ އެވެ. އެހާ ސަޅި ޕެކިން އެކެވެ. އަނެއް ފައިދާއަކީ ވިޔަފާރީގެ މަންފާ އެވެ. ކުރިން ބަންދުކޮށްގެން ބިސްކޯދު ވިއްކި އަގުގައި މި ވެސް ވިއްކޭނެ އެވެ. ފައިދާއަކީ އަގު ހެޔޮވުމެވެ. އަދި ދެން އޮތް ޔަގީން ކަމަކީ ސާފު ތާހިރުކެމެވެ.\nޕާފެކްޓް ޑިޕް ޑިޕްސައިޒުގެ ބިސްކޯދު ވިއްކާ ޑޯން ކެފޭ އިން ވާހަކަ ދެއްކި ވޭޓަރަކު ބުނި ގޮތުގައި މިހާރު އާއްމު ބިސްކޯދަށް ވުރެ އާ ވައްތަރު މާ ވިކެ އެވެ.


މިވެރިކަން ބަދަލުކުމަކީ ގައުމުދެކެ ލޯބިވާ ކޮންމެ މީހެއްގެ ކަމެއް – ދޮންބެމިކަލް ނޫސް\nދިގުވާނޑު ޖަގަހައިގައި މުހައްމަދު ރަޝީދު (ދޮންބެ) ވާހަކަ ދައްކަނީ\nމިވެރިކަން ބަދަލުކުމަކީ ގައުމުދެކެ ލޯބިވާ ކޮންމެ މީހެއްގެ ކަމެއް – ދޮންބެ\n13 ސެޕްޓެމްބަރ 2018, 1:02 |\nމިއަދު މިއޮތް ވެރިކަން ބަދަލުކުރަން މަސައްކަތް ކުރުމަކީ ގައުމީ ކަމެއް ކަމަށް، ރޭ ބޭއްވި އިދިކޮޅު ކޯލިޝަންގެ ކެމްޕޭން ޖަލްސާގައި މުހައްމަދު ރަޝީދު (ދޮންބެ) ހާމަކޮށްފިއެވެ. ދޮންބެ މިހެން ހާމަކުރެއްވީ ރައީސް ޔާމީނުގެ ވެރިކަމުގައި ހިންގާ ޕްރޮޖެކްޓްތަކުގައި ކޮރަޕްޝަން އެކުލެވޭ ކަމަށް ތުހުމަތުކޮށް ދިގުވާޑު އަވަށުގެ އެމްޑީޕީ ހަރުގޭގައި ބޭއްވި ބައްދަލުވުމެއްގައި ވާހަކަ ދައްކަވަމުންނެވެ.\nއުތުރު ދާއިރާގެ އިދިކޮޅު ކޯލިޝަންގެ އިސް ހަރަކާތްތެރިއެއް ކަމަށްވާ ދޮންބެ ގެ ވާހަކާގައި ސަރުކާރުން ތަރައްގީ އޭ ކިޔާފައި މުޅިންވެސް ހިންގަނީ ކޮރަޕްޝަންގެ އަމަލުކަމަށް ތުހުމަތު ކުރެއްވިއެވެ. އެގޮތުން ދަރުމަވަންތަ ހޮސްޕިޓަލުގެ ޕްރޮޖެކްޓުގެ މިސާލު ނަންގަވައި ހާމަކުރެއްވީ އެ ހޮސްޕިޓަލުގެ 25 ބުރީގެ އިމާރާތުގެ އަގަށް މާކެޓް ރޭޓުން، ތަނުގެ ފްލޯގެ އަކަފޫޓަކަށް 1500 ރުފިޔާ ނުވަތަ 100 ޑޮލަރު ގެ މަގުން ބެލީމާ ޖެހެނީ 42.5 މިލިއަން ޑޮލަރު ކަމަށެވެ. ކޮންސްޓްރަކްޝަން ދާއިރާގައި ގިިނަ ދުވަސްވީ އަމިއްލަ ކުންފުންޏެ ހިންގަވަމުން އަންނަ ދޮންބެ ތުހުމަތު ކުރެއްވީ މިޕްރޮޖެކްޓްގެ އަގުކަމަށް ސަރުކާރުން ކިޔާ 140 މިލިޔަން ޑިލަރަކީ މާބޮޑު އަގެއްކަމަށާއި، އެއިގެ މާނައަކީ އަމިއްލަ ޖީބަށް 100 މިލިޔަނެއްހާ ޑޮލަރު އެޕްރޮޖެކްޓުގެ ތެރެއިން ވެސް ލުން ކަމަށެވެ. މިއީ ހަތްތާ ވެސް ރައްޔިތުންގެ ފައިސާ ކަމަށް ދޮންބެ ޖޯޝާއެކު ބުނަމުން ދިޔައެވެ.\nމާލެ-ހުޅުލެ ބުރިޖުގެ މިސާލު ނަންގަވަމުން ދޮންބެ ތުހުމަތު ކުރެއްވީ އެޕްރޮޖެކްޓުގެ މަސައްކަތް ވެސް ކުރެވިފައި ވަނީ ނުއަގުގައި ދަރަނިވެރިވެގެން ކަމަށެވެ. އެއީ 1.3 ކިލޯމީޓަރުގެ ހުޅުލެ-މާލެ ބްރިޖުގެ އަގުކަމަށް ހާމަކުރެވިފައި ވަނީ 310 މިލިޔަން ޑޮލަރުކަމަށެވެ.\nބްރިޖް އެޅުމާއި ގުޅޭ ގޮތުން ތަފުސީލު ހާމަކުރައްވަމުން، ދުބާއީގައި އަޅާ 13 ކިލޯމީޓަރު ބްރިޖުގެ އަގަކީ 107 މިލިޔަން ޑޮލަރަށް ކަމަށެވެ. އެބްރިޖުގެ ދަށުން ބޮޑެތި އާގުބޯޓު ފަހަރަށް ދަތުރު ކުރެވޭ އިރު މާލެ-ހުޅުލެ ބްރިޖުގެ ދަށުން ދެވެނީ ކުޑަ ޑިންގީއަށް ކަމަށެވެ.\nއަދި ދުބާއީގެ ބްރިޖުގައި ކޮންމެ ކޮޅަކަށް6ލޭން ނުން ދަތުރު ކުރެވޭއިރު މާލެ-ހުޅުލެ ބްރިޖުން ކޮޅަކަށް މިދެވެނީ2ލޭނުގައެވެ. މި ހިސާބުތަކަށް ބަލާއިރު މި ޕްރޮޖެކްޓުން ވެސް 200 މިލިޔަން ޑޮލަރު ގެއްލޭ ކަމަށެވެ. މިއީ ދިވެހި ރައްޔިތުން ދަރުވާލުން ކަމަށް ދޮންބެ ސިފަކުރިއެވެ.\nވީމާ މިފަދަ ބޮޑެތި ގެެއްލުންތަކުން ސަލާމަތް ވުމަށް މަސައްކަތް ކުރުމަކީ ކޮންމެ މީހެއްގެ ވެސް ޒިންމާއެއް ކަމަށާއި މީއީ ވަކި ބައެއްގެ މަސައްކަތެއް ނޫންކަމަށާއި މިއީ މިގައުމު ދެކެ ލޯބިވާ އެންމެންގެ މަސައްކަތެއް ކަމަށެވެ. މިއީ ހަމައެކަނި ރިޔާސި ކެންޑިޑޭޓް އިބްރާހިމް މުހައްމަދު ސޯލިޙާއި ރަނިންމޭޓް ފައިސަލް ނަސީމުގެ އެކަނި މަސައްކަތެއް ވެސް ނޫންކަމަށެވެ. އޭނާ ވެސް މިކަމަށް ނިކުތީ އެގޮތުން ކަމަށެވެ.\nމިކަން ހާސިލު ކުރުމަށްޓަކައި 23 ސެޕްޓެމްބަރު ގައި ވީހާވެސް ހެނދުނަކާ ނިކުމެ ވޯޓު ލުމަށް ދޮންބެ ގޮވާލިއެވެ.


Masjidhil Haloarathuga Eid namaadhu kuri gothaamedhu gina bayaku hiyhama nujehijje\nކުޅުދުއްފުށީ މިސްކިތެއްގައި ކުރި ހުކުރު ނަމާދެއްގެ ތެރެއިން:ކޭއޯފޮޓޯ\nމަސްޖިދުލް ޙަޟާރަތުގައި އީދު ނަމާދުކުރީ ފަރުވާކުޑަކޮށް، ގިނަ ބަޔަކު ހިތްހަމަނުޖެހިފަ\n- އިމާމު ނަމާދުކުރީ އަވަސް އަރުވާލާފަ\n- ގިނަ ބަޔަކަށް ނަމާދު ފުރިހަމަ ކުރާނެ ވަގުތުވެސް ނުލިބުނު\nކުޅުދުއްފުށީ މަސްޖިދުލް ޙަޟާރަތު (ހުކުރު މިސްކިތް)ގައި އިއްޔެ ފިތުރު އީދު ނަމާދުކުރި ގޮތާމެދު ގިނަ ބަޔަކު ނުރުހުންފާޅުކޮށް ކަންބޮޑުވެއްޖެ އެވެ. މިރަށުގައި އެންމެ ބޮޑު ޖަމާއަތް އޮންނަ ޙަޟާރަތުގައި އިއްޔެ އިމާމުވެ ފިތުރު އީދު ނަމާދުކުރެއްވީ ހުސެއިން މުހައްމަދެވެ.\nއެމިސްކިތުގައި ފިތުރު އީދު ނަމާދުގެ ޖަމާއަތުގައި ބައިވެރިވި ބައެއް މީހުން ކޭއޯއަށް މައުލޫމާތުދެމުން ބުނީ އިމާމު ނަމާދަށް ގޮވާލުމާއެކު ނަމާދުކުރަން ފެށި ކަމަށާއި އެ ދޭތެރޭ ސަފު ހަދަން އެއްވެސް ވަރަކަށް ވަގުތު ނުދީ، އިމާމު އަވަސް އަރުވާލާފައި ނަމާދުކުރަން ފެށި ކަމަށެވެ.\n" އާއްމުގޮތެއްގައި ސަފަށް ގޮވާފަ. ޖަމާއަތަށް ސަފު ހެދޭނެ އެކަށީގެންވާ ވަގުތު އިމާމުން ދޭ. އަދި ސަފަށް ގޮވާ. ސަފުތައް އެއްވަރުކުރަންވެސް ގޮވާނެ. މިއިން އެއްވެސް ކަމެއް އިއްޔެގެ އީދު ނަމާދުގައި އިމާމުގެ ފަރާތުން ފެނިގެންގޮސްފައިނުވޭ." ޖަމާއަތުގައި ބައިވެރިވި ކުރީގެ ކައުންސިލަރަކު ވިދާޅުވި އެވެ.\nއޭނާ ވިދާޅުވީ އެކަމުގައި އިމާމްމެދު ފިޔަވަޅު އަޅަން ޖެހޭ ކަމަށާއި އެ ބޮޑު ޖަމާއަތުގައި ބައިވެރިވި ގިނަ ބަޔަކަށް ނަމާދުގެ ފުރަތަމަ ރަކުއަތް ލިބުނުކަމާ މެދުވެސް ސުވާލު އުފެދޭ ކަމަށެވެ.\nޖަމާއަތުގައި ބައިވެރިވި އެހެން ބަޔަކު ބުނީ ނަމާދު އަވަސް އަރުވާލާފައިކުރި ވަރުން ތަކްބީރުތައް ކިޔަން ވަގުތު ނުލިބި، ބައެއް ތަކުބީރުތައް އޮޅުނު ކަމަށެވެ. ޖަމާއަތުގައި ގިނަ އަދަދެއްގެ ދުވަސްވީ މީހުންވެސް ބައިވެރިވި އިރު ގިނަ ބަޔަކަށް ނަމާދު ފުރިހަމަ ނުކުރެވުނުކަމަށް ކޭއޯއަށް ވާހަކަދެއްކި ގިނަ ބަޔަކު ބުންޏެވެ.\n" ނަމާދުކުރީ މުޅިން ނުބައިކޮށް. ސަފަށް ގޮވުމާއެކު ދެން އިވުނީ ނަމާދުކުރަން ފެށިތައް. އަވަސް އަރުވާލާފައި ކުރިވަރުން ވީއެއް ނުވީއެއް ނޭނގުނު." އަންހެނަކުން ބުންޏެވެ.\nއެހެން މީހަކު ބުނީ ދެވަނަ ރަކުއަތުގައި ތަކުބީރު ކިޔާފައިނުވާ ކަމަށާއި ސަފުތަކުގެ އެއްވަރުވެސް ނުވާ ކަމަށެވެ. ގިނަ ސަފުތައް ފުރިހަމަނުވާއިރު މިއީ ވަރަށް ބޮޑު މައްސަލައެއްކަމަށް އެމީހާ ބުންޏެވެ. އެފަދަ ބޮޑު ޖަމާއަތަކަށް ލާން ޖެހޭނީ ގާބިލު އިމާމުންކަން އެމީހާ ފާހަގަކުރި އެވެ.\nނަމާދުކޮށް ނިމުމާއެކު ބައެއް މީހުން އިމާމު ކައިރިއަށްގޮސް ނަމާދުކުރި ގޮތާމެދު ހިތްހަމަނުޖެހުންފާޅުކޮށް ހެދި ކަމަށް މަންޒަރު ފެނުނު ބައެއް މީހުން ބުންޏެވެ.\nމިކަމާގުޅިގެން ކައުންސިލްގެ ރައީސް އަބުދުލް ލަތީފް ހަސަން ވިދާޅުވީ، މަސްޖިދުލް ޙަޟާރަތުގައި ނަމާދުކުރި ގޮތާމެދު ހިތްހަމަނުހުންފާޅުކޮށް އެކަމުގެ ޝަކުވާ ކައުންސިލަށް ލިބިފައިވާ ކަމަށެވެ. އެމައްސަލަ ބަލާނީ ބަންދަށްފަހު އޮފީސް ހުޅުވުމުން ކަމަށް އޭނާ ވިދާޅުވި އެވެ. މައްސަލަ ބަލައި އިމާމާމެދު ފިޔަވަޅެއް އަޅަން ޖެހިއްޖެނަމަ އުސޫލުތަކުގެ ތެރެއިން ފިޔަވަޅު އަޅާނެ ކަމަށެވެ.\nފިތުރު އީދު ނަމާދު ކުޅުދުއްފުށީގައި5މިސްކިތެއްގައި ސްޓޭޑިއަމްގައި ކޮށްފައިވެ އެވެ.\nއިންޑިޔާ ފެރީގެ މައުލޫމާތު ކޭޕީއެލްއަށް ބަރާބަރަށް އަންގާ: ކުޅުދުއްފުށީ ޕޯޓް\nގުޅީފަޅުގައި ބައިނަލްއަގްވާމީ ބަނދަރެއް ހެދުމަށް އާންމުންގެ ހިޔާލު ހޯދަނީ\nކޮވިޑް ޖެހިގެން އިތުރު ދިވެއްސަކު މަރުވެއްޖެ\nފަތުވެރިންނަށް ހިދުމަތް ދޭން 104 ރިސޯޓަކަށް ހުއްދަ ދީފި\nހޯރަފުށީ އެއާޕޯޓުގެ ޕެސެންޖާ ޓާމިނަލް ހެދުމުގެ މަސައްކަތް ފަށައިފި\nކަޅުބިލަމަހާއި ކަންނެލި ގަނެވޭނެ އެންމެ ދަށް އަގު ކަނޑައަޅައިފި


vnews - Addu city gai mudhalu zakai bahan fashaifi\nއައްޑޫ ސިޓީގައި މުދަލު ޒަކާތް ބަހަން ފަށައިފި\n18 ޑިސެމްބަރ 2016\nއައްޑޫ ސިޓީ -- ފޮޓޯ: އައްޑޫލައިވް\nއައްޑޫ ސިޓީގައި ފަގީރުންގެ ގޮތުގައި ނަން ނޯޓު ކޮށްފައިވާ ފަރާތްތަކަށް މުދަލު ޒަކާތް ބަހަން ފަށައިފި އެވެ.\nއިސްލާމިކް މިނިސްޓްރީގެ މީޑިއާ އޮފިޝަލް މުހައްމަދު އަހްސަން ވިދާޅުވީ އެ މިނިސްޓްރީގެ ހާއްސަ ވަފްދެއް އައްޑޫ ސިޓީގައި މިހާރު ހަރަކާތެރިވަމުންދާ ކަމަށާއި އައްޑޫ ސިޓީ، ތިން ސަރަހައްދަކަށް ބަހާލައިގެން ޒަކާތުގެ ފައިސާ ބަހަން ނިންމާފައިވާ ކަމަށެވެ.\nއަހްސަން ވިދާޅުވީ އައްޑޫ ސިޓީގައި ފަގީރުންގެ ގޮތުގައި 1108 މީހުން ނަން ނޯޓު ކޮށްފައިވާ ކަމަށެވެ. އެގޮތުން ރޭގެ ވަގުތެއްގައި ހިތަދޫއިން ފަގީރުންގެ ގޮތުގައި ރަޖިސްޓްރީ ކޮށްފައިވާ 537 ފަރާތަކަށް ފައިސާ ބަހާފައިވާ ކަަމަށްވެސް ވިދާޅުވި އެވެ.\nއަހްސަން ވިދާޅުވީ މިއަދު އައްޑޫ ސިޓީގެ މަރަދޫ އާއި މަރަދޫ ފޭދޫ އަދި ފޭދޫ ސަރަހައްދުން ނަން ނޯޓު ކޮށްފައިވާ 274 ފަރާތަކަށް ފައިސާ ބަހަން ހަމަޖެހިފައިވާ ކަމަށެވެ. އަދި އޭގެ ފަހުން މީދޫ އަދި ހުޅުދޫ ސަރަހައްދުން ނަން ނޯޓު ކޮށްފައިވާ 297 މީހުންނަށްވެސް ފައިސާ ބަހާނެ ކަމަސް ވިދާޅުވި އެވެ.\nއަހްސަން ވިދާޅުވީ މުދަލު ޒަކާތް ބެހުމުގެ މަސައްކަތަށް އައްޑޫ ސިޓީ އަށް ދިޔައީ އެ މިނިސްޓްރީގެ 15 ބޭފުޅުންގެ ޓީމެއް ކަމަށެވެ. މީގެ ތެރޭގައި ސްޓޭޓް މިނިސްޓަރަކާއި ޑެޕިއުޓީ މިނިސްޓަރަކު ވެސް ހިމެނޭ ކަމަށް ވިދާޅުވި އެވެ.\nމުދަލު ޒަކާތުގެ ގޮތުގައި މިއަހަރު ބަހާނީ ނިމުނު ހިޖުރީ އަހަރުގެ ނިޔަލަށް މުދަލު ޒަކާތުގެ ގޮތުގައި ލިބިފައިވާ 41.2 މިލިއަން ރުފިޔާގެ ތެރެއިން 11.1 މިލިއަން ރުފިޔާ ކަމަށް އިސްލާމިކް މިނިސްޓްރީން ބުނެ އެވެ.\nމިއަހަރު މުދަލު ޒަކާތުގެ ފައިސާ ހޯދުމަށް ފަގީރުންގެ ގޮތުގައި 12335 މީހުން ވަނީ ރަޖިސްޓްރީ ކޮށްފަ އެވެ. އެއީ މާލޭ ސަރަހައްދުން 2239 ފަގީރުންނާއި އަތޮޅުތަކުގެ ތެރެއިން 9936 ފަގީރުންނެވެ.


Moosumuge Alert 15 Atholhakah\nމޫސުންގޯސް ދުވަހެއްގައި ބަޔަކު ކަނޑުދަތުރު ކުރަނީ: މޫސުމީ އެލާތް 15 އަތޮޅަކަށް މެޓުން ނެރިފި އެވެ. --- ފޮޓޯ: އަވަސް\nމެޓުން މޫސުމީ އިންޒާރު ދީފައި ވަނީ ހއ. އަތޮޅުން ފެށިގެން ތ. އަތޮޅަށެވެ. އެއީ މިއަދު މެންދުރު ފަހު 2:30 އިން ރޭގަނޑު 8:30 އަށެވެ. ފަނަރަ އަތޮޅަކަން ބޯކޮށް ވާރޭ ވެހުމާއެކު ގުގުރާނެ ކަމަށާއި ވިލާގަނޑުގައި ގާތްގަނޑަކަށް 45 މޭލަށް ވައި ގަދަވާނެކަމަށް މެޓުން ލަފާ ކުރެ އެވެ. އަދި ކަނޑުތައް ވެސް ގަދަވާނެ ކަމަށް ލަފާކޮށްފައިވެ އެވެ.\nއުތުރާއި މެދުރާއްޖެތެރޭގެ އަތޮޅުތަކަށް ހުޅަނގާއި ހުޅަނގު އުތުރުން ގަޑިއަކު 10 މޭލާއި 20 މޭލާ ދެމެދުގެ ބާރުމިނުގައި، އަދި އެހެން ހިސާބުތަކަށް ދެކުނާއި ހުޅަނގު ދެކުނުން ގަޑިއަކު ތިން މޭލާއި 13 މޭލާ ދެމެދުގެ ބާރުމިނުގައި ވައިޖެހޭނެ ކަމަށް މެޓުން ލަފާ ކުރެ އެވެ. ވިލާގަނޑުގައި ގަޑިއަކު ގާތްގަނޑަކަށް 40 މޭލުގެ ބާރުމިނަށް ވައި ގަދަވުން އެކަށީގެންވެ އެވެ.\nމެޓް އޮފީހުން ބުނެފައި ވަނީ ކަނޑުތައް އާދައިގެ ވަރަަކަށް ގަދަވެފައި ވިލާގަނޑުގައި ގަދަވާނެ ކަމަށާއި ރާޅުގެ އުސްމިނުގައި ދެ ފޫޓާއި ހަ ފޫޓް ހުންނާނެ ކަމަށެވެ. އެހެންކަމުން ކަނޑުދަތުރުކުރާ ފަރާތްތަކުން މޫސުމަށް ސަމާލުވުމަށް ވަނީ އެދިފަ އެވެ.\nކަނޑުމަތީގެ ހާދިސާ މޫސުން ފެން ބޮޑުވުން + މޯލްޑިވްސް މިޓިއޮރޮލޮޖިކަލް ސާވިސް


ނޭދެމޭ ވަކިވުމެއް-44 – Esfiya\n“ކީއްވެ..؟ކީއްވެ ޒައިކް ގެންދަންވީ…” ކުއްލިއަކަށް ޒޯޔާއަށް ސިހުންގެނުވިއެވެ. ޒަފަރް މަތިން ހަނދާންވުމާއެކު ސިކުނޑި ތެރޭގައި އެކި ޚިޔާލުތައް އެނބުރެން ފެށިއެވެ. ޒައިކް ލިބުމާއެކު ޒަފަރްގެ ފަރާތުން ލިބެން ފެށި މެސެޖުތައް ސިކުނޑީގައި ކުރެހެން ފެށިއެވެ. ޒައިކް ގެއްލުމަކީ ޒަފަރްގެ ރޭވުމެއް ބާއެވެ.\n“އައިވިން.. ޒަފަރް .. ޒަފަރް އަތުގަ ޒައިކް ވާނީ.. ޒަފަރް ނޭނގެ.. ނޭނގެ އަހަރެންގެ ދަރިފުޅަށް ހަދާނީ ކިހިނެއްކަމެއްވެސް…” ޒޯޔާގެ ދެލޯ ބޮޑުވެފައިވާ އިރު އައިވިންގެ ގަމީހުގައި ދެއަތުން ހިފާ ބާރުކޮށްލިއެވެ. ޒޯޔާގެ ޢަމަލުތައް ހުރިގޮތުން ހީވަނީ ހޭބުއްދި ފިލާފައިވާ މީހެއްހެންނެވެ.\n“ޒޯ.. ރަނގަޅަށް ވިސްނަބަ.. އިރާދަ ކުރެއްވިއްޔާ ޒައިކް އަށް ދެރަ ގޮތެއް ނުބާނެއޭ.. އިރާދަ ކުރެއްވިއްޔާ ވަރަށް އަވަހަށް ފުލުހުންނަށް މައްސަލައިގަ ކުރިއެރުން ލިބިގެން ދާނެ..” އައިވިން ޒޯޔާ ކޮށްޅަށް ނަގަމުން އެނދުގައި ބޭނދިއެވެ. އެހެނަސް އެވަޤުތު އޭނާގެ ހިތަށްވެސް އުނދަގޫ ވަމުން ދިޔައެވެ. ޒޯޔާ އެބުނި ފަދައިން އެއީ ޒަފަރްގެ ޢަމަލަކަށް ވެދާނެ ހެއްޔެވެ..؟\n“އެބަ އަންނަން..” ޒޯޔާ ހަމައަކަށް އެޅެން ފުރުސަތު ދެމުން އައިވިން ކޮޓަރިން ނިކުތެވެ. ކޮޓަރީގެ ބޭރުގައި މަޑު ކޮށްލަމުން ކަމަކާއި މެދު ވިސްނަން ހުރުމަށްފަހު ފޯނު ނެގިއެވެ. އައިވިން މެސެޖު ކުރީ ފަރުޒީނަށެވެ. ޒަފަރްގެ ފަސްފަހަތް ބަލައިދިނުމަށާއި މައްސަލައިގާ ޒަފަރްގެ އަތެއް އޮތްތޯ ހޯދުމަށް އައިވިން އެދުނެވެ. ފަރުޒީނަކީ އައިވިން އަށް އިތުބާރު ހިފޭ ރަޙުމަތްތެރިއެއްކަމުން ޒަފަރް އަށް ޝައްކު ކުރެވޭގޮތް ކުރުގޮތަކަށް ހާމަކުރިއެވެ. ފޯނު ޖީބަށް ލުމަށްފަހު އައިވިން ހަމަޖެހެން މަސައްކަތް ކުރިއެވެ. ޒޯޔާގެ ކުރިމަތީ އޭނާ ހާސްވެއްޖެނަމަ ޒޯޔާއަށް ވާނެގޮތް ހައްތަހާ ގޯސްވާނެކަން އައިވިން ވިސްނިއެވެ. ހަމަޖެހިލަމުން އައިވިން އިރުކޮޅެއްގެ ތެރޭގައި ކޮޓަރިއަށް ވަދެގެން އައީ ތަބަކަކަށް ކިރުތައްޓެއް ލައިގެންނެވެ.\n“ނަޖުމާއްތަ ބުނި ޒޯ އެއްވެސް އެއްޗެއް ނުކާ ވާހަކަ.. އެންމެ ކުޑަ މިނުން މި ކިރުތަށި ބޯލާ.. އެހެންނޫނީ މާ ބޮޑަށް މީހާ ޑީހައިޑްރޭޓް ވެދާނެ..” ކިރު ތަށި ނަގާ ޒޯޔާގެ ތުންފަތާއި ކައިރި ކޮށްލަމުން އައިވިން ބުނެލިއެވެ. ނުބޯން އުޒުރު ދައްކަން މަސައްކަތް ކުރިނަމަވެސް އައިވިން ދޫނުކުރުމުން އެންމެ ފަހުން ޒޯޔާއަށް ޖެހުނީ ތަށި އެއްކޮށް ހުސްކުރާށެވެ.\nކިރު ތަށި ހުސްވުމުން ޒޯޔާ އެނދުގައި ރީއްޗަށް ބޭއްވުމަށްފަހު އައިވިން ކައިރީގައި އޮށޯވެލިއެވެ. މަޑު މަޑުން ޒޯޔާ ގެނެސް މޭގައި ޖައްސާލަމުން ނިތްކުރިއަށް ބޮސްދިނެވެ.\n“އެވްރީތިންގް ވިލް ބީ އޯކޭ.. އައި ޕްރޮމިސް.. “ ޒޯޔާގެ އިސްތަށިގަނޑުގައި އައިވިން ފިރުމާލިއެވެ. އައިވިންގެ ބަހަށް އިތުބާރު ކުރަމުން ޒޯޔާ ނިދޭތޯ ދެލޯމަރާލިއެވެ.\nދަންވަރުގެ ހަމަހިމޭންކަމުގެ ތެރެއިން އިވެމުން ދިޔައީ ކުޑަ ކުއްޖެއްގެ ރުއިމުގެ އަޑެވެ. ކަނު އަނދިރިކަމުގެ ތެރޭގައި އެ އަޑު އަންނަމުން ދިޔައީ ކޮންދިމާއަކުން ކަމެއް ނޭނގެއެވެ. ކޮޓަރީގެ މެދުގައި ހުއްޓިގެން ހުރި ޒޯޔާއަށް ފަރާތް ފަރާތް ހޯދެމުން ދިޔައީ އެ އަނދިރިކަމުގެ ތެރެއަށް ލޯ ހާނަން މަސައްކަތް ކުރަމުންނެވެ. ކުއްްލިއަކަށް ލޯ ތަރަތަރަ ޖަހައިގެން ދާފަދަ އަލިކަމެއް މުޅި މާޙައުލަށް ވެރިވެގެން ދިޔައެވެ.\nދެތިން ފަހަރަކު އެސްފިޔަ ޖަހާލަމުން ޒޯޔާ ލޯ ހުޅުވާލިއެވެ. އެވަޤުތު ކުރިމަތީގައި ހުރި ސޫރަ ފެނުމާއެކު ސިއްސައިގެން ގޮސް ދެތިން ފިޔަވަޅު ފަހަތަށް ޒޯޔާއަށް އަޅާލެވުނެވެ.\nކުރިމަތީގައި ހުރި ޒަފަރްގެ ތުންފަތުގައިވަނީ ވިހަ ހިނިތުންވުމެކެވެ. ޒަފަރްގެ އަތު ތެރޭގައި އޮތް ޒައިކް ޒޯޔާގެ ލޮލުގައި އަޅައިގަތީ ދެނެވެ. ދެލޯ ބޮޑު ކޮށްލަމުން ޒޯޔާއަށް ދެފަރާތަށް ބޯ ހޫރުވާލެވުނެވެ. ދަރިފުޅާ ދިމާއަށް އަތް ދިއްކޮށްލަން ބޭނުންވި ނަމަވެސް އަތެއްފަޔެއް ހަރަކާތެއް ނުކުރިއެވެ. އަނގައިން އަޑެއް ނުނިކުންތާ ތުންފަތް ހަރަކާތެއްވެސް ނުކުރިއެވެ.\nޒަފަރް ކުރިންވެސް ހުރި ވިހަ ހިނިތުންވުމުގައި ފަހަތަށް ފަހަތަށް ޖެހެމުން ދިޔައެވެ. ކޮޓަރީގައި ހުރި ބެލްކަންޏާ ހަމަޔަށް ދިޔުމަށްފަހު ދެންވީނުވީއެއް ނޭނގުނެވެ. ފެނުނީ ޒައިކް އާއެކު ޒަފަރް ބެލްކަނިން ބޭރަށް ފުންމާލިތަނެވެ. ޒޯޔާއަށް އަޑުގެ ކޮޅަށް ހަޅޭއްލަވައިގަނެވުނެވެ. ޒައިކް އޭނާއާ ވަކިނުކުރުމަށް އެދި އާދޭސް ކުރަން ފެށިއެވެ. ތިހެން ނުހަދާށޭ ގޮވަން ފެށިއެވެ.\n” ޒޯ… ޒޯ.. ހޭލަބަ… އޭ.. “ ކަންބޮޑު ވުމާއެކު އައިވިން ޒޯޔާއަށް ގޮވަން ފެށިއެވެ. ނިދިފައި އޮތް އައިވިން އަށް ސިއްސައިގެން ގޮސް ހޭލެވުނީ ޒޯޔާ ހަޅޭއްލަވައިގެން އަޑަށެވެ. ދެލޯ މަރައިގެން އޮވެ ރޮމުން ދިޔައިރު ޒޯޔާގެ ދެލޮލުން ހޯސްލާފައި ކަރުނަތައް ދިޔައީ ފައިބަމުންނެވެ.\nއައިވިންގެ އަޑަށް ޒޯޔާއަށް ދެލޯ ހުޅުވާލެވުނެވެ. ފަނޑު އަލީގެ ތެރެއިން ޒޯޔާއަށް ފުރަތަމަވެސް ފެނުނީ އައިވިންގެ ހާސްވެ ކަންބޮޑު ވެފައިވާ މޫނެވެ. ހަރަކާތެއް ކޮށްލަން ނޭނގިފައި އޮތް ޒޯޔާގެ ސިކުނޑިއަށް ވެެެރިވީ ދެންމެ ފެނުނު ހުވަފެނެވެ. އެއާއެކު ކައްޓެއް ހެރުނުހެން ޒޯޔާ ކޮށްޅަށް ޖެހުނެވެ. ކޮޓަރީގެ ފަރާތް ފަރާތަށް ނަޒަރު ބަދަލު ކުރަމުން ދިޔައީ ހުވަފެނުން ފެނުނު އެއްވެސް ނިޝާނެއް ފެނޭތޯއެވެ.\n”ޒޯ.. ކިހިނެއްވީތަ..؟ ބިރުވެރި ހުވަފެނެއް ފެނުނީތަ..؟” އައިވިން ޒޯޔާ އުޅެމުން ދާގޮތް ބަލަން ކެތްނު އިނދެ ސުވާލު ކުރިއެވެ.\n”އައިވިން.. ޒަފަރް.. ޒައިކް ގޮވައިގެން.. ފު..ފުންމާލީ…” ޒޯޔާގެ އަޑުގައިވާ ތުރުތުރު ލުމާއެކު ވާހަކަ ދެއްކުން ފަސޭހަ ކަމަކަށް ނުވިއެވެ.\n”ޒޯ.. މިތާ ނެތެންނު އެކަކުވެސް… އެއީ ހުވަފެނެކޭ.. ހުވަފެނަކީ ބިލާހެއް.. ފެންނަހާ ހުވަފެނަކަށް އިތުބާރު ކުރާކަށް ނުވާނެ.. އިރާދަ ކުރެއްވިއްޔާ ޒައިކް ހެޔޮހާލުގަ އަހަރެމެންނާ ބައްދަލު ކުރާނެ..” ޒޯޔާ ގަޔާލާ ކައިރި ކޮށްލަމުން އައިވިން ބުނެލިއެވެ. އޭނާގެ އުންމީދަކީ އަދި ދުޢާ އަކީވެސް އެއީއެވެ. ޒައިކް އަށް ގެއްލުމެއްނެތި އަނބުރާ އަވަހަށް ލިބުމެވެ. ބައްޕަ އަކަށް ވުމުގެ އިޙްސާސް އޭނާއަށް ކޮށްދިނީ އެ ތުއްތު ދަރިފުޅެވެ. ޒައިކްގެ ގައިގާ ހިނގަމުންދަނީ އޭނާގެ ލޭ ނޫންނަމަވެސް ހިތުގައިވާ ލޯތްބަކަށް ބަދަލެއް ނާދެއެވެ. ކުލުންވެރިކަމާއި ލޯބި އާލާވަނީ ލޭގެ ގުޅުމުން ނޫންކަން ޒައިކް އޭނާއަށް އިޙްސާސްކޮށްދީފިއެވެ. ބޭރުން ހިތްވަރުގަދަކަން ދެއްކި ނަމަވެސް ޒައިކް ގެއްލުމާ ހިސާބުން އައިވިންގެ ހަށިގަނޑުން އެއްބައި މަދު ކަމުގެ އިޙްސާސް ކުރެވިގެން ދިޔައެވެ.\nލޮލުގެ ހިމަކޮޅުން ފޭބި ކަރުނަތިކި ފޮހެލަމުން އައިިވިން ޒޯޔާ އެނދުގައި ބާއްވާލިއެވެ. އޭނާވެސް އޮށޯވެލީ އަނބުރާ ނިދޭނެ ކަމުގެ އެއްވެސް އުންމީދެއް ނެތިއެވެ.\nއާ ދުވަހަކަށް އިރުފެނުން ތޮޅިލައިފިއެވެ. ކާރުގައި އިން އައިވިން މޫނު ލޯގަނޑުގައި ޖައްސާލައިގެން އިން އިރު އިނީ ޚިޔާލަކަށް ގެއްލިފައެވެ. ކުޑަ ކޮށް ސިހިފައި އައިވިން އަށް ހަށިގަނޑު ސީދާ ކޮށްލެވުނީ ޖީބުގައި އޮތް ފޯނު ރިންގްވާން ފެށުމުންނެވެ. ފޯނު ކަންފަތުގައި ޖައްސާލުމާއެކު އައިވިންގެ ނިތަށް ރޫގިނަ ވެގެން ދިޔައެވެ. އެކޮޅުން ވާހަކަ ދެއްކި ފަރާތަށް ރައްދު ދެމުން މި ބަލަނީ ކަމުގައި ބުނެ އައިވިން ފޯނު ކަނޑާލިއެވެ. ފޯނު ބޭއްވުމަށްފަހު އައިވިން ބަލައިލީ އެންމެ ފަހުގެ އޮންލައިން ނޫސް ޚަބަރުތަކަށެވެ. ގިނަ ނޫސް މަޖަައްލާތަކުގެ އެންމެ ފަހުގެ ޚަބަރުތައް ފެނި އައިވިންގެ މޫނަށް ސިހުން ގެނުވިއެވެ.\n”ގަލޮޅު ދެކުނު ދާއިރާގެ މެންބަރު އައިވިން ހަސަން އާ ގުޅޭ ރިޝްވަތުގެ މައްސަލަތަކެއް ފެންމަތި ވެއްޖެ..” އައިވިން އަށް ޚަބަރެއްގެ ސުރުހީ ކިޔާލެވުނެވެ. ޚަބަރުގެ ތަފްސީލު ކިޔާލަން އުޅުނުތަނާ އިތުރު ފޯނު ކޯލެއް އަންނަން ފެށިއެވެ. ނުދަންނަ ނަންބަރަކުންނެވެ.\nއައިވިން ދެފިކުރެއްގައި އިނދެމެ ފޯނު ނަގާ ކަންފަތުގައި ޖައްސާލިއެވެ. އަނގައިން ބުނުމުގެ ބަދަލުގައި އެކޮޅުން އިވިގެންދާނެ އަޑަކަށް އައިވިން އިންތިޒާރު ކުރިއެވެ.\n”އައިވިން ހަސަން..” އައިވިންގެ ނަމަށް ދަމާލަމުން މަލާމާތުގެ ހުނުމެއްގެ އަޑު އިވިގެން ދިޔައެވެ. އައިވިންގެ މޫނުމައްޗަށް ވަޤުތުން ނުރުހުންތެރިކަން ވެރިވީ އެއީ ޒަފަރްގެ އަޑުކަން އެނގުމުންނެވެ.\n”މިފެތުރެނީ ކޮންކަހަލަ ވާހަކަތަކެއްތަ..؟ އައިވިން..؟ ރިޝްވަތު..؟ ހާދަ ޤަބޫލުކުރަން ދައްޗޭ..؟ “ޗޮކެއް ކަނޑާލަމުން ޒަފަރް ބުނެލިއެވެ.\n”ކޮންކަމެއް ބޭނުންވެގެންތަ ތިއުޅެނީ އޭ..؟” އައިވިންގެ އަޑު ބާރުވެގެން ދިޔައިރު ނުރުހުންތެރިކަން މުޅި މީހާ ވަށާލިއެވެ.\n”ހަމަޖެހިލާ.. އަދި ތިހާވަރުވާކަށް ނުޖެހެ އެންނު.. ހިނގާ ދޯ ދިމާވެގެން ވާހަކަ ދައްކާލަން.. އޭރުން ކަންނޭނގެ ހަމަޖެހިލައިގެން ރަނގަޅަށް ވާހަކަ ދެއްކޭނީ..” ޒަފަރްގެ އަޑުގައިވާ ހަމަޖެހުން އައިވިންގެ ހިތަށް އުނދަގޫ ކުރަމުން ދިޔައެވެ.\n”އަހަރެން މިހުރީ ފްލެކްސް ރޯޔަލް ގެސްޓް ހައުސްގަ..އަހަރެން ބޭނުންްވާ ކަންތައް ކިޔައިދޭނަން.. ބޭނުމިއްޔާ އާދޭ..”ޒަފަރް ފޯނު ކަނޑާލުމާއެކު އައިވިން އަށް ފޯނަށް ބަލަހައްޓައިގެން އިނދެވުނެވެ. އެވަޤުތު އަނެއްކާވެސް ފޯނު ރިންގްވާން ފެށިއެވެ. ގުޅަނީ ނޫސް ޗެނަލް އަކުންކަން އައިވިން އަށް އެނގުމާއެކު ފޯނު ނިއްވާލިއެވެ. ބޮލުގައި ދެއަތުން ހިފަހައްޓާލަމުން އައިވިން ގުދުވެލިއެވެ. ދެވަނަ ސިކުންތުގައި ހަށިގަނޑު ސީދާ ކޮށްލަމުން އައިވިން ޑްރައިވަރުގެ ކިބައިން އެދުނީ ޒަފަރް ހާމަކުރި މަންޒިލަށް ދިޔުމަށެވެ. ޒަފަރް އާ ކުރިމަތި ނުލާ ދެން އޭނާއަކަށް ނުހުރެވޭނެކަން އައިވިން އަށް ވިސްނުނެވެ. ޑްރައިވަރު ކާރުގެ މިސްރާބު ބަދަކޮށްލުމާއެކު އައިވިން ސީޓުގައި ލެނގިލިއެވެ. ބޮޑުވައި އިނގިއްޔާއި ޝަހާދަތް އިނގިލިން ދެލޮލުގެ ކަރުނަވަޅާ ދިމާއިން ހިފަހައްޓާލަމުން ދެލޯ މަރާލިއެވެ. ނޭނގިހުއްޓާ ދިރިއުޅުމަށް އަންނަމުންދާ ހައިޖާނުން އައިވިންގެ ހިތް ނުތަނަވަސް ކުރުވަމުން ދިޔައެވެ. އޭނާ ރިޝްވަތުގެ ޢަމަލެއްގައި ބައިވެރި ވެފައި ނުވާއިރު ނުހައްގުން އެ ޢަަމަލުގައި އޭނާ ބައްދަން ޒަފަރް އެދަނީ މަސައްކަތް ކުރަމުންނެވެ. ޒޯޔާއަށް މިއިން އެއްވެސް ކަމެއް އެނގިއްޖެނަަމަ ވާނެގޮތް އައިވިންއަށް ސިފަކޮށްލެވުނެވެ. ވަޤުތުން ފޯނު ހުޅުވާލަމުން އައިވިން ނަޖުމާއާ ގުޅިއެވެ. ޒޯޔާ ކޮބާތޯ އެހުމާއެކު އަދި ކޮޓަރިން ނުނިކުންނަ ކަމުގައި ނަޖުމާ ހާމަކުރިއެވެ. އައިވިން އެދުނީ ޒޯޔާ ވީހާވެސް މުޢާސަލާތީ ވަސީލަތްތަކާއި ދުރުގައި ގެންގުޅުމަށެވެ. އޮޅިގެންވިޔަސް އޭނާގެ ނަމުގައި ފެތުރެމުންދާ ޚަބަރުތައް ޒޯޔާއަށް ފެންނަން ބޭނުން ނުވުމުންނެވެ. މާގިނަ ވާހަކަތަކެއް ނުދައްކާ އައިވިން ފޯނު ބޭއްވީ ޒޯޔާއަށް ރަނގަޅަށް ބެލުމަށް ނަޖުމާގެ ކައިރިން އެދެމުންނެވެ.\nކާރު އޭގެ މަންޒިލަށް އާދެވުމާއެކު ދުވެލި މަޑުޖައްސާލިއެވެ. އައިވިން ކާރުން ފައިބަމުން ކުރިމަތީގައި ހުރި ފުޅާ އިމާރާތަށް ނަޒަރެއް ދިނެވެ. ތަނުގެ ބޭރުންވެސް އެތަނުގެ ހައިބަތު ދައްކައިދެމުން ދިޔައެވެ. ކުރިންވެސް އައިސްފައިވާ ތަނެއްކަމުން އައިވިން އަށް ތަނުގެ ގޮތް ރަނގަޅަށް އެނގެޔެވެ. އެ ގެސްޓް ހައުސް އަކީ ޒަފަރްގެ ހަވޭއްޔެވެ. މުއްސަނދިންނާއި މަހުޖަނުން ނޫނީ އެތަނަށް ވަައިވެސް ނޭޅެވޭނެއެވެ.\nއެތެރެއަށް ވަދެގެން ދިޔަ އައިވިން ދޮރާއި ހިސާބުން ހުއްޓުވީ ބިޔަކޮށްތިބި ދެފިރިހެނުންނެވެ. އެތަނުން އެކަކު ކައިރިއަށް ޖެހިލަމުން ޑިޓެކްޓަރެއްގެ އެހީގައި އައިވިން ފާސްކޮށްލިއެވެ. އެތެރެއަށް ވަނުމުގެ ހުއްދަ ލިބުނީ ދެނެވެ. ދޮރުން އެތެރެއަށް ވަދެވުމާއެކު ހީވީ އެހެން ދުނިޔެއަކަށް ދެވުނު ހެންނެވެ. ތަނަވަސްކަމާއި ޙައިބަތު ހުރި ހޯލަކަށް ނިކުމެވިގެން ދިޔައެވެ. ފައި ދަށުގައި އެޅިފިއިވާ ރަތް ކުލައިގެ މަޑު މަޑު ރަގާއި މަތީގައި އެލުވާފައިވާ ރަންކުލައިގެ ޗާންދަލިޔާ ތަކުން ތަނަށް ޝާހީކަން ވެރިވެފައިވެއެވެ. އައިވިން މަޑުހިނގުމެއްގައި ގޮސް މަޑުކޮށްލީ ތަނުގެ އެއްފަރާތުގައި ހުރި ކައުންޓަރު ދޮށުގައެވެ. ތަނުގައި ތިބި ފަސް އަންހެން ކުދިންގެ ތެރެއިން އެއްކުއްޖެއްގެ ކައިރީ އައި ބޭނުން އައިވިން ހާމަކުރިއެވެ. އަންހެންކުއްޖާ ފޯނުން މީހަކާ ވާހަކަ ދެެއްކުމަށްފަހު ފޯނު ބާއްވަމުން އައިވިން އަށް ހިނިތުންވުމެއް ރައްދުކުރިއެވެ. ކައުންޓަރުން ނިކުމެ އޭނާ އެދުނީ ފަހަތުން އައުމަށެވެ. އައިވިން އަންހެންކުއްޖާ ދަމުން ދިޔަ މިސްރާބުން ފަހަތުގައި ހުރެ ކުރިއަށް ދަމުން ދިޔައެވެ.\nMivaahakaiga vaanuvaa eh neyge mihaaru. Beykaaru haasaruthakeh dhamany. Hus ekahcheh. Dhen kuriah gendhan neygijjeyya huttaalanveenu\nހިތާމަ ލޯބި July 26, 2016\nހިތާމަ އުފެއްދުންތެރި ލިޔުން ލޯބި April 11, 2019


RedWave Hafthaa Sale Varah Kaamiyaabu! - Vaguthu\nރެޑްވޭވް ހަފްތާ ސޭލް ވަރަށް ކާމިޔާބު!\nރާއްޖޭގައި ފުޅާ ދާއިރާއެއްގައި ރީޓެއިލް ވިޔަފާރި ކުރަމުން އަންނަ ރެޑް ވޭވުން މިހާރު ކުރިއަށްގެންދާ "ރެޑްވޭވް ހަފްތާ ސޭލް" ވަރަށް ކާމިޔާބު ކަމަށް ރެޑްވޭވް އިން ބުނެފިއެވެ.\nރެޑް ވޭވުން މިއަދު ބުނީ، ރެޑްވޭވުން ޖުލައި މަހުގެ ފަހު ހަފްތާއިން ފެށިގެން ކުރިއަށްގެންދާ "ރެޑްވޭވް ހަފްތާ ސޭލް"އަަށް ބޮޑު ތަރުހީބެއް ލިބެމުންދާ ކަމަށާއި، އެ ޕްރޮމޯޝަން ވަރަށް ކާމިޔާބު ކަމާއެކު ކުރިއަށްދާ ކަމަށެވެ.\nރެޑްވޭވްގެ މޮ ޕްރޮމޯޝަން މާލެ އަދި ހުޅުމާލޭގައި ޤާއިމް ކުރެވިފައިވާ ރެޑްވޭވް ގެ ހުރިހާ ފިހާރައެއްގައި ކުރިއަށްދެއެވެ. އަދި މި ޕްރޮމޯޝަންގައި ކޮންމެ ހަފްތާއަކު ތިންފަރާތެއް ޤުރުއަތުންދަނީ ހޮވަމުންނެވެ.\nއެގޮތުން "ރެޑްވޭވް ހަފްތާ ސޭލް"ގައި ކޮންމެ ހަފްތާއެއްގެ އާދިއްތައިން ބުދައަށް، 100ރ މަތީގެ ކޮންމެ ބިލެއް ހައްދަވާ ކަސްޓަމަރަކަށް ނަސީބު އަގުވަޒަންކުރުމުގެ ފުރުސަތު ލިބިގެންދެއެވެ. މީގެ ތެރެއިން 1ވަނަ އަށް 5،000ރ، 2ވަނަ އަށް 3،000ރ އަދި 3ވަނަ އަށް 2،000ރ ރެޑްވޭވުން ދޭނެއެވެ.\nރެޑްވޭވުން ބުނީ، މި ޕްރޮމޯޝަންގެ ދަށުން މިގޮތުން ހަތަރު ހަފްތާގެ ނަސީބުވެރިންނަށް ފައިސާގެ އިނާމް ހަވާލުކުރެވިފައިވާކަމަށެވެ. އަދި އިނާމް ލިބޭފަރާތްތައް ދަނީ ރެޑްވޭވްގެ އޮފިޝަލް ފޭސްބުކް ޕޭޖްގައި ފޮޓޯއާއިއެކު އިއުލާން ކުރެވެމުންދާކަމަށްވެސް މައުލޫމާތު ދެއެވެ.\nމީގެއިތުރުންވެސް ހަފްތާ ސޭލްގައި ކުރިއަށްދާ ކްލިއަރެންސް ސޭލްތަކަށް ވެސް ކަސްޓަމަރުންގެ ބޮޑު ތަރުހީބެއް ލިބިގެންދާކަމުގައި ރެޑްވޭވުން ބުންޏެވެ.\nރެޑްވޭވުން ވަނީ ވީހާވެސް ގިނަ ކަސްޓަމަރުން ރެޑްވޭވްގެ ފިހާރަތަކަށް ވަޑައިގެން، ހަފްތާ ސޭލްގައި ބައިވެރިވެ ނަސީބު އަގުވަޒަންކޮށްލުމަށް އެދިފައެވެ.\nރެޑްވޭވްގެ ހަފްތާ ސޭލް ކުރިއަށްދާގޮތަށް ހަމަޖެހިފައިވަނީ ސެޕްޓެމްބަރު މަހުގެ ނިޔަލަށެވެ. ނަމަވެސް ކަސްޓަމަރުންގެ ފަރާތުން ލިބިގެންދާ ތަރުހީބަށް ބެލުމަށްފަހު ޕްރޮމޯޝަންގެ މުއްދަތު އިތުރުކުރެވިގެންދާނޭ ކަމުގައި ރެޑްވޭވުން ބުންޏެވެ.


مادة التوحيد ٥ ( ف2، د 12 –އެންމެ ފުރަތަމަ ފޮނުއްވުނު ރަސޫލާއި އެންމެ ފަހުން ފޮނުއްވުނު ރަސޫލު ) – DhiSalafiyyah\n01/03/2016 ފިލާވަޅުއައްޝައިޚް ޢިމްރާން މުޙައްމަދު ޢަލީ\nﷲ ތަޢާލާ އެންމެހާ ރަސޫލުބޭކަލުން ފޮނުއްވީ އުފާވެރި ޚަބަރާއި ބިރުވެރި ޚަބަރު ދެއްވާ ބޭކަލުންތަކެއް ކަމުގައެވެ. އެކަމުގެ ދަލީލަކީ ﷲ ތަޢާލާގެ މި ވަޙީބަސްފުޅެވެ.\n﴿رُسُلًا مُّبَشِّرِينَ وَمُنذِرِينَ لِئَلَّا يَكُونَ لِلنَّاسِ عَلَى اللَّـهِ حُجَّةٌ بَعْدَ الرُّسُلِ ﴾ [ النساء ١٦٥] ()\nމާނައީ: “ތިމަންއިލާހު އެރަސޫލުބޭކަލުން ފޮނުއްވީ އުފާވެރިކަމުގެ ޚަބަރުދެއްވާ އަދި ބިރުގަންނަވާ ބޭކަލުންގެ ގޮތުންނެވެ. އެއީ ރަސޫލުން ފޮނުއްވުމަށްފަހު ﷲތަޢާލާގެ މައްޗަށް މީސްތަކުން ދައްކާނޭ އެއްވެސް ޙުއްޖަތެއް ނުއޮތުމަށްޓަކައެވެ.”\nއެބޭކަލުންގެ ތެރެއިން އެންމެ ފުރަތަމަ ބޭކަލަކީ ނޫޙު ޢަލައިހިއްސަލާމެވެ. އަދި އެންމެ ފަހު ބޭކަލަކީ މުޙައްމަދު ޞައްލަﷲ ޢަލައިހިވަސައްލަމައެވެ. އަދި އެއީ ނަބީކަން ޚަތިމު ކުރެއްވި ކަލޭގެފާނެވެ. ރަސޫލުން ކުރެ އެންމެ ފުރަތަމަ ރަސޫލަކީ ނޫޙުގެފާނުކަމުގެ ދަލީލަކީ ﷲގެ ވަޙީބަސްފުޅެވެ.\n﴿ إِنَّا أَوْحَيْنَا إِلَيْكَ كَمَا أَوْحَيْنَا إِلَىٰ نُوحٍ وَالنَّبِيِّينَ مِن بَعْدِهِ ۚ وَأَوْحَيْنَا إِلَىٰ إِبْرَاهِيمَ وَإِسْمَاعِيلَ وَإِسْحَاقَ وَيَعْقُوبَ وَالْأَسْبَاطِ وَعِيسَىٰ وَأَيُّوبَ وَيُونُسَ وَهَارُونَ وَسُلَيْمَانَ ۚ وَآتَيْنَا دَاوُودَ زَبُورًا ﴾ [النساء ١٦٣] ()\nމާނައީ: “ހަމަކަށަވަރުން ތިމަންއިލާހު ކަލޭގެފާނަށް ވަޙީ ބާވައިލެއްވީ ނޫޙު ޢަލައިހިއްސަލާމަށާއި އެކަލޭގެފާނުގެ ފަހުގެ ނަބީބޭކަލުންނަށްވެސް ވަޙީ ބާވާލެއްވިފަދައިންނެވެ.”\nއަދި ނޫޙު ޢަލައިހިއްސަލާމުން ފެށިގެން މުޙައްމަދު ޞައްލަﷲ ޢަލައިހިވަސައްލަމައާ ހަމައަށް ކޮންމެ އުންމަތަކަށްވެސް ﷲ ތަޢާލާ ރަސޫލަކު ފޮނުއްވިއެވެ. އެބޭކަލުން އެބައިމީހުންނަށް އަމުރުކުރެއްވީ ހަމައެކަނި ﷲ އަށް އަޅުކަން ކުރުމަށެވެ. އަދި ތާޣޫތަށް އަޅުކަންކުރުން ނަހީކުރެއްވިއެވެ. ދަލީލަކީ ﷲ ތަޢާލާގެ މި ބަސްފުޅެވެ.\n﴿وَلَقَدْ بَعَثْنَا فِي كُلِّ أُمَّةٍ رَّسُولًا أَنِ اعْبُدُوا اللَّـهَ وَاجْتَنِبُوا الطَّاغُوتَ﴾[ النحل ٣٦] ( )\nމާނައީ: “އަދި ހަމަކަށަވަރުން ކޮންމެ އުންމަތަކަށް ތިމަންއިލާހު ރަސޫލުބޭކަލަކު ފޮނުއްވީމެވެ. އެއީ ތިޔަބައިމީހުން ﷲ އަށް އަޅުކަންކުރުމަށާއި އަދި ޠާޣޫތާ ދުރުހެލިވެގަތުމަށް އެންގެވުމަށެވެ.”\nތާޣޫތަށް ކާފިރުވުމާއި މާތް ﷲ އަށް އީމާންވުން، ﷲ ތަޢާލާ ހުރިހާ އަޅުތަކުންގެ މައްޗަށް ފަރުޟުކުރެއްވިއެވެ.\n* ރަސޫލުބޭކަލުންގެ މަސައްކަތަކީ: އިމާންވެ ކިޔަމަންގަތް މީހުންނަށް ހުރި ނިޢުމަތުގެ އުފާވެރިކަމުގެ ޚަބަރުދެއްވައި ޝިރުކުކޮށް އުރެދޭ މީހުންނަށްހުރި ޢަޛާބާ ބެހޭގޮތުން މީސްތަކުންނަށް އިންޛާރުދެއްވުމެވެ. އަދި ﷲ އަށް އަޅުކަންކުރަންވީ ގޮތް ބަޔާންކޮށްދެއްވުމެވެ.\n* އެބޭކަލުންގެ ތެރެއިން އެންމެ ފުރަތަމަ ބޭކަލަކީ ނޫޙު ޢަލައިހިއްސަލާމެވެ. އަދި އެންމެ ފަހު ބޭކަލަކީ މުޙައްމަދު ޞައްލަﷲ ޢަލައިހިވަސައްލަމައެވެ. އެދެމެދުގައި ﷲ ތަޢާލާވަނީ ވަރަށް ގިނަ ރަސޫލުން ފޮނުއްވާފައެވެ. އެގޮތުން އިބްރާހީމް ޢަލައިހިއްސަލާމް އާއި މޫސާ ޢަލައިހިއްސަލާމް އާއި ޢީސާ ޢަލައިހިއްސަލާމް ފަދަ ބޭކަލުން އޭގެ ތެރޭގައި ހިމެނެއެވެ.\n* ނަބީކަން ޚަތިމުކުރެއްވީ މުޙައްމަދު ޞައްލަﷲ ޢަލައިހިވަސައްލަމައެވެ. އެކަލޭގެފާނަށްފަހު ނަބިއްޔެއް އަދި ރަސޫލެއްވެސް ނުވެއެވެ. އެކަލޭގެފާނަށްފަހު، އެމީހަކަށް ވަޙީ ބާވާލެއްވޭކަމަށް ބުނެ ނަބީކަން ނުވަތަ ރަސޫލުކަން ދަޢުވާކޮށްފިމީހަކީ ދޮގުވެރި މަގުފުރެއްދުންތެރިއެކެވެ. އެފަދަ މީހުންގެ ތެރޭގައި މުސައިލިމާ އަލްކައްޛާބުފަދަ މީހުން ހިމެނެއެވެ. ﷲ ތަޢާލާ ވަޙީކުރެއްވިއެވެ.\n﴿مَّا كَانَ مُحَمَّدٌ أَبَا أَحَدٍ مِّن رِّجَالِكُمْ وَلَـٰكِن رَّسُولَ اللَّـهِ وَخَاتَمَ النَّبِيِّينَ ﴾ [الأحزاب ٤٠]\nމާނައީ: “ތިޔަބައިމީހުންގެ ބޮޑެތި ފިރިހެނުންގެ ތެރެއިން އެކެއްގެވެސް ބަފައިކަލަކު ކަމުގައި މުޙައްމަދުގެފާނު ނުވެތެވެ. އެހެނެއްކަމަކު، (އެކަލޭގެފާނީ) ﷲގެ ރަސޫލާއެވެ. އަދި ނަބީކަން ޚަތިމުކުރެއްވި ކަލޭގެފާނުވެސްމެއެވެ.”\nރަސޫލުބޭކަލުންގެ މަސައްކަތަކީ ކޮބާ ހެއްޔެވެ؟ އެކަމުގެ ދަލީލު ލިޔާށެވެ.\nއެންމެ ފުރަތަމަ ރަސޫލަކީ ކޮން ބޭކަލެއް ހެއްޔެވެ؟ އެކަމުގެ ދަލީލު ލިޔާށެވެ.\nއެންމެ ފަހުގެ ނަބިއްޔާ ކޮން ބޭކަލެއް ހެއްޔެވެ؟ އެކަމުގެ ދަލީލު ލިޔާށެވެ.\nނަބީކަމަށް ދަޢުވާކޮށްފި މީހަކަށް ތިބާ ދޭނީ ކޮން ޖަވާބެއް ހެއްޔެވެ؟\nރަސޫލުބޭކަލުން އެބޭކަލުންގެ ޤައުމުގެ މީހުންގެ ގާތަށް ވަޑައިގަތީ ކޮންކަމަކައިގެން ހެއްޔެވެ؟\n() [النساء: ١٦٥]\n() [النساء: ١٦٣]\n() [النحل: ٣٦]


Shrenu ge instagram account hack vejje\n9 ސެޕްޓެމްބަރ 20190ކޮމެންޓް\nޝްރެނޫގެ އިންސްޓަގުރާމު އެކައުންޓު ހެކްވެއްޖެ\nޓީވީ އެކްޓަރެސް ޝްރެނޫ ޕާރިކްގެ އިންސްޓަގުރާމު އެކައުންޓު ހެކްވެއްޖެ ކަމަށް އޭނާ ބުނެފި އެވެ.\nޓުވިޓާ މެދުވެރިކޮށް އޭނާގެ އެކައުންޓު ހެކްވި ކަން އަންގާފައި ވާއިރު އޭނާ ވަނީ އާންމުންގެ އެހީއަށް އެދިފަ އެވެ. ޝްރެނޫގެ ގިނަ ސަޕޯޓަރުން އޭނާ އަށް އެހީވެފައި ވާއިރު އެކައުންޓު ހެކްކުރީ ކާކު ކަން ވެސް ބައެއް ފަރާތްތަކުން ވަނީ ހޯދާފަ އެވެ.\nHie guys need help... my Instagram account has been HACKED... if someone has any contacts with cyber crime department pls gimme some leads... pic.twitter.com/7FppYV88zz— shrenu parikh (@shrenuparikh11) September 8, 2019\nޝްރެނޫ މިހާރު އަންނަނީ ސްޓާ ޕުލަސް އިން އަންނަ ޝޯ "އެކް ބްރަމް ސަރްވަގުން ސަމްޕަންނަ" ގައި ލީޑު ކެރެކްޓަރެއްގެ ގޮތުގައި މަސައްކަތް ކުރަމުންނެވެ. އެ ޝޯގެ ފަހު އެޕިސޯޑު މިމަހު 13 ގައި ވަނީ ދެއްކުމަށް ނިންމާފަ އެވެ.\nޝްރެނޫ ވަނީ ގިނަ ޝޯތަކުގައި މަސައްކަތް ކޮށްފަ އެވެ. އޭގެ ތެރޭގައި "އިޝްގްބާޒް" އަދި "އިސްޕިޔާރް ކޯ ކިޔާ ނާމް ދޫން އޭކް ބާރް ޕިރް" ހިމެނެ އެވެ.


PHOTO GALLERY: Alifushee School ah 50 aharu furun faahaga kurumuge jalsa | Mihaaru\nއަލިފުށީ ސްކޫލަށް 50 އަހަރު ފުރުން ފާހަގަކުރުމުގެ ޖަލްސާ\nރ. އަލިފުށި: ސެޕްޓެމްބަރު 11، 2019- އަލިފުށީ ސްކޫލަށް 50 އަހަރު ފުރުން ފާހަގަކުރުމަށް މި ރަށުގައި ބޭއްވި ޖަލްސާގެ ތެރެއިން: މި ޖަލްސާ ޝަރަފުވެރި ކޮށްދެއްވީ ރައީސް އިބްރާހިމް މުހައްމަދު ސޯލިހް. މި ޖަލްސާގައި ވާހަކަފުޅު ދައްކަވަމުން އެމަނިކުފާނު ވިދާޅުވީ، އަލިފުއްޓަކީ މީގެ 80 ވަރަކަށް އަހަރު ކުރިން ފެށިގެން ވެސް ތައުލީމީ ބިންގާ އަޅައި، އިލްމު އުނގަންނައި ދިނުމުގެ މުހިންމު މަސައްކަތް ފަށާފައިވާ ރަށެއް ކަމަށް. އަދި އަލިފުށި ސްކޫލު ގިނަ އަހަރުތަކެއް ވަންދެން ހިންގަމުން ދިޔައީ ރައްޔިތުންކަން ފާހަގަކުރައްވައި އެ ސްކޫލްގެ ރަންޔޫބީލްގެ، ހުރިހާ ޝަރަފަކާއި ފަޚުރެއްގެ ހައްގުވެރިންނަކީ އަލިފުށީގެ ރައްޔިތުން ކަމަށް ރައީސް ވިދާޅުވި.---ފޮޓޯތައް: ރައީސް އޮފީސް\nރ. އަލިފުށި: ސެޕްޓެމްބަރު 11، 2019- އަލިފުށީ ސްކޫލަށް 50 އަހަރު ފުރުމުގެ މުނާސަބަތުގައި ބޭއްވި ޖަލްސާގައި، އެ ސްކޫލަށް ގިނަ ދުވަސްތަކެއް ވަންދެން ޚިދުމަތް ކުރި މީހަކަށް އެޑިއުކޭޝަން މިނިސްޓަރު ޑރ. އާއިޝަތު އަލީ ހަނދާނީ ފިލައެއް ހަވާލު ކޮށްދެއްވަނީ.---ފޮޓޯ: ރައީސް އޮފީސް\nރ. އަލިފުށި: ސެޕްޓެމްބަރު 11، 2019- އަލިފުށީ ސްކޫލަށް 50 އަހަރު ފުރުމުގެ މުނާސަބަތުގައި ބޭއްވި ޖަލްސާގަައި ރައީސް އިބްރާހިމް މުހައްމަދު ސޯލިހު ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nރ. އަލިފުށި: ސެޕްޓެމްބަރު 11، 2019- އަލިފުށީ ސްކޫލަށް 50 އަހަރު ފުރުމުގެ މުނާސަބަތުގައި ބޭއްވި ޖަލްސާގައި، އެ ސްކޫލަށް ގިނަ ދުވަސްތަކެއް ވަންދެން ޚިދުމަތް ކުރި މީހަކަށް ރައީސް އިބްރާހިމް މުހައްމަދު ސޯލިހު ހަނދާނީ ފިލައެއް ހަވާލު ކޮށްދެއްވަނީ.---ފޮޓޯ: ރައީސް އޮފީސް\nރ. އަލިފުށި: ސެޕްޓެމްބަރު 11، 2019- އަލިފުށީ ސްކޫލަށް 50 އަހަރު ފުރުމުގެ މުނާސަބަތުގައި ބޭއްވި ޖަލްސާގައި، އެ ސްކޫލްގެ ފަރާތުން ރައީސް އިބްރާހިމް މުހައްމަދު ސޯލިހަށް ހަނދާނީ ހަދިޔާއެއް އަރުވަނީ.---ފޮޓޯ: ރައީސް އޮފީސް\nރ. އަލިފުށި: ސެޕްޓެމްބަރު 11، 2019- އަލިފުށީ ސްކޫލަށް 50 އަހަރު ފުރުމުގެ މުނާސަބަތުގައި ބޭއްވި ޖަލްސާގައި ރައީސް އިބްރާހިމް މުހައްމަދު ސޯލިހު ވާހަކަފުޅު ދައްކަވަނީ.---ފޮޓޯ: ރައީސް އޮފީސް


Thimaavesheege masakkathah raees Nasheed jamiyyaa eh ufahdhavaifi\nތިމާވެށީގެ މަސައްކަތަށް ރައީސް ނަޝީދު ޖަމިއްޔާއެއް އުފައްދަވައިފި\nތިމާވެށި ހިމާޔަތް ކުރުމަށް އައްޑޫ ސިޓީގައި ރައީސް މުހައްމަދު ނަޝީދު ހުޅުވި އޮފީހުގައި: ތިމާވެށީގެ މަސައްކަތަށް އެމަނިކުފާނު ޖަމިއްޔާއެއް އުފައްދަވައިފި\nތިމާވެށި ހިމާޔަތް ކުރުމާ ގުޅުން ހުރި މަސައްކަތްތައް ކުރުމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ޖަމިއްޔާއެއް އުފައްދަވައިފި އެވެ.\n"މޯލްޑިވްސް ކޮރަލް އިންސްޓިޓިއުޓް" ގެ ނަމުގައި ރައީސް ނަޝީދު އުފެއްދެވި އެ ޖަމިއްޔާ މިއަދު ވަނީ ސްޕޯޓްސް އެންޑް ކޮމިއުނިޓީ އެމްޕަވަމަންޓް މިނިސްޓްރީގެ ޖަމިއްޔާތަކުގެ ދަފުތަރުގައި ރަޖިސްޓްރީކޮށްފަ އެވެ.\nއެ ޖަމިއްޔާގެ އިދާރާގެ ގޮތުގައި ޖަމިއްޔާގެ މަސައްކަތްތައް ކުރާނީ ރައީސް ނަޝީދުގެ ގެކޮޅު ގ. ކެނެރީގަ އެވެ. އަދި ޖަމިއްޔާގެ މުއައްސިސުންގެ ގޮތުގައި ތިއްބެވީ ރައީސް ނަޝީދާއި ގ. އާނޫރާނީ މަރްޔަމް ރާހިލް ނަސީމް އެވެ.\nޖަމިއްޔާގެ މަގްސަދުތަކުގެ ތެރޭގައި ހިމެނެނީ މޫސުމަށް އަންނަ ބަދަލުތަކާ ގުޅިގެންނާއި ދެމެހެއްޓެނިވި ގޮތެއްގައި ގައުމު ތަރައްގީ ކުރާނެ ގޮތްތަކެއް ހޯދުމެވެ. އެ ޖަމިއްޔާއިން ރަށްތައް ތަރައްގީ ކުރުމުގައި ތިމާވެއްޓަށް އެންމެ ގެއްލުން ކުޑަކޮށް މަސައްކަތް ކުރެވޭނެ ގޮތްތައް ހޯދުމަކީ އެ ޖަމިއްޔާާގެ މަގްސަދެކެވެ.\nތިމާވެށި ހިމާޔަތް ކުރުމުގެ މަސައްކަތަށް ރައީސް ނަޝީދު ޖަމިއްޔާއެއް އުފެއްދެވިއިރު، މިދިޔަ އަހަރުގެ ފަހުކޮޅު އެމަނިކުފާނު ވަނީ ތިމާވެށި ހިމާޔަތް ކުރުމުގެ މަސައްކަތް ކުރުމަށް އައްޑޫ ސިޓީ ހިތަދޫގައި އެމަނިކުފާނުގެ އޮފީހެއް ހުޅުއްވައިފަ އެވެ.\nރައީސް މުހައްމަދު ނަޝީދު ތިމާވެށި\nޓީޝާޓެއް ގަތުމުން ރުކެއް އިންދައިދެނީ


Dhekunu korea ge kureege raees ge machchah 8 aharuge, ithuru jalu...\nދުނިޔެ - ދެކުނު ކޮރެއާ\nދެކުނު ކޮރެއާގެ ކުރީގެ ރައީސްގެ މައްޗަށް އަށް އަހަރުގެ، އިތުރު ޖަލު ހުކުމެއް އިއްވައިފި\nމި އޭޕްރީލް މަހު ޕާކް ގުން-ހައި ގެ މައްޗަށް ވަނީ 24 އަހަރުގެ ޖަލު ހުކުމެއް އިއްވާފައި\nކ. މާލެ 20 ޖުލައި 2018 | ހުކުރު 18:17 2,828\nދެކުނު ކޮރެއާގެ ރައީސާ ޕާކް ގުން-ހައި - ގޫގުލް\nދެކުނު ކޮރެއާގެ ކުރީގެ ރައީސާ ޕާކް ގުން-ހައި ގެ މައްޗަށް އަށް އަހަރުގެ ޖަލު ހުކުމެއް އެގައުމުގެ ކޯޓަަކުން ހުކުރު ދުވަހު އިއްވައިފިއެވެ.\nޕާކް ގުން-ހައި ގެ މައްޗަށް މިހާރުވެސް 24 އަހަރުގެ ޖަލު ހުކުމެއް ކޮރަޕްޝަނުގެ މައްސަލައެއްގައި އިއްވާފައިވާއިރު، ހުކުރު ދުވަހު އެކަމަނާގެ މައްޗަށް އިއްވުނު ޖަލު ހުކުމް އިއްވާފައި ވަނީ ދައުލަތުގެ ޖާސޫސީ އިދާރާގެ ފައިސާތަކެއް ގެއްލުނު މައްސަލައެއްގައި ކުރެވުނު ދައުވާ ސާބިތު ވުމާއި ގުޅިިގެންނާއި އަދި 2016 ގައި ބޭއްވުނު ގާނޫނު ހަދާ މަޖިލީހުގެ އިންތިޚާބަށް އެކަަމަނާ ނުފޫޒު ފޯރުވިކަމަށް ސާބިތުވުމާ ގުޅިގެންނެވެ.\nހުކުރު ދުވަހު "ދަ ސޯލް ސެންޓްރަލް ޑިސްޓްރިކްޓް ކޯޓް" އިން އިއްވި ހުކުމުގައި ބުނެފައި ވަނީ ޕާކް ގުން-ހައި އާއި އެކަމަނާގެ ގާތް ފަރާތްތައް ގުޅިގެން "ނެޝެނަލް އިންޓެލިޖެންސް ސާރވިސް" އިން 3.3 ބިލިއަން ވޮން (2.91 މިލިއަން ޔޫއެސް ޑޮލަރު) ގެއްލުވާލައިފައިވާ ކަމަށެވެ.\nއުމުރުފުޅުން 66 އަހަރުގެ ޕާކް ގުން-ހައި ގެ މައްޗަށް ހުކުމް އިއްވުނު ޝަރީއަތުގެ މަޖިލީހަށް އެކަމަނާ ހާޒިރުވެވަޑައިގެންފައިވާއިރު، އެކަމަނާ ވަނީ އެކަމާނާގެ މައްޗަށް އިއްވުނު ދައުވާތަކަށް އިންކާރު ކުރައްވާފައެވެ.\nމިދިޔަ އޭޕްރީލް މަހުވެސް ޕާކް ގުން-ހައި ގެ މައްޗަށް ވަނީ ޖަލު ހުކުމެއް އިއްވާފައެވެ. އެކަމަނާގެ މައްޗަށް 24 އަހަރުގެ ޖަލު ހުކުމެއް އައިސްފައި ވަނީ މިއަަހަރުގެ އޭޕްރީލް މަހު ކަމަށްވާއިރު، އެފަހަރު އެކަމަނާގެ މައްޗަށް ވަނީ ރިޝްވަތުދިނުމާއި، މާގާމުގެ ނާޖައިޒު ފައިދާ ނެގުމާއި މަޖުބޫރުކޮށްގެން ކަމެއް ކުރަން އުޅުމުގެ ދައުވާ ސާބިތުވެފައެވެ. އެކަމަނާ ވަނީ 16 މިލިއަން ޔޫއެސް ޑޮލަރުން އެފަހަރު ޖޫރިމަނާ ވެސްކޮށްފައެވެ.\nމުޅި ޖުމްލަ 32 އަހަރުގެ ޖަލު ހުކުމެއް ޕާކް ގުން-ހައި ގެ މައްޗަށް އިއްވާފައިވާއިރު ޑިސެމްބަރު 2016 ވަނަ އަހަރު ދެކުނު ކޮރެއާގެ ގާނުނު ހަދާ މަޖިލީހުގެ މެމްބަރުން ވަނީ، ބޮޑު އަގުލަބިއްޔަތަކުން ޕާކް ގުން-ހައި މަގާމުން ދުރުކުރުމަށް ވޯޓު ދެއްވާފައެވެ. އެހެންނަމަވެސް އެކަމަނާ ވަނީ އިސްތިއުފާ ދެއްވުމަށް ދެކޮޅު ހައްދަވާފައެވެ. އަދި ގާނޫނީގޮތުން އެއްވެސް މަނާ ކަމެއް ނުކުރައްވާ ކަަމަށް ވިދާޅުވެ މައާފަށް އެދިވަޑައިގެންފައެވެ. އެހެންނަމަވެސް އޭގެ ތިން މަސް ފަހުން އަށް މެމްބަރުންގެ މައްޗަށް އެކުލެވޭ "ކޮންސްޓިޓުއުޝަނަލް ކޯޓް އޮފް ކޮރެއާ" އިން ވަނީ އޭރު ރައީސް ކަމުގައި ހުންނެވި ޕާކް ގުން-ހައި މަގާމުން ދުރުކުރުމަށް އެ ކޯޓުގެ އިއްތިފާގުން ނިންމާފައެވެ.


Midhiya mahu dhaulathah 1.27 Rufiyaa billion libunu!\nމިދިޔަ މަހު ދައުލަތަށް 1.27 ބިލިއަން ރުފިޔާ ލިބުނު!\nނިމިދިޔަ ފެބްރުއަރީ މަހު، މޯލްޑިވްސް އިންލެންޑް ރެވެނއިު އޮތޯރިޓީ (މީރާ) މެދުވެރިކޮށް ދައުލަތަށް 1.27 ބިލިއަން ރުފިޔާ ލިބިފައިވާކަން މީރާ އިން އާންމުކޮށްފައިވާ ފެބްރުއަރީ މަހުގެ ތަފާސް ހިސާބުތަކުން ދައްކައިފިއެވެ.\nމީރާއިން އާންމުކުރި ތަފާސް ހިސާބުތަކުން ދައްކާގޮތުން ދައުލަތަށް މިދިޔަ މަހުވެސް އެންމެ ބޮޑު އާމްދަނީއެއް ލިބުނީ މުދަލާއި ހިދުމަތުގެ އަގުން ނަގާ ޓެކްސް (ޖީއެސްޓީ) އިންނެވެ. އެގޮތުން ޖީއެސްޓީގެ ގޮތުގައި އެކަނި ވެސް 794 މިލިއަން ރުފިޔާ ލިބުނުއިރު، އެއީ ޖުމްލަ އާމްދަނީގެ 62 ޕަސެންޓެވެ.\nދެވަނަ އަށް އެންމެ ބޮޑު އާމްދަނީއެއް ލިބުނީ ވިޔަފާރީގެ ފައިދާއިން ނަގާ ޓެކްސް ކަމަށްވާ ބީޕީޓީންނެވެ. ބީޕީޓީގެ ގޮތުގައި 134 މިލިއަން ރުފިޔާ ލިބުނެވެ. ތަފާސް ހިސާބުތައް ދައްކާ ގޮތުން މިދިޔަ މަހު ލިބުނު އާމްދަނީއަކީ ލަފާކުރި މިންވަރަށް ވުރެ 3.4 ޕަސެންޓް އިތުރު އަދަދެކެވެ. އަދި އެއީ މިދިޔަ އަހަރުގެ ފެބްރުއަރީ މަހާ އަޅާބަލާއިރު ވެސް 0.8 ޕަސެންޓް އިތުރު އަދަދެކެވެ.


ނޮޅިވަރަންފަރު ގިމަން (3) — Ihavandhoo.com\n17 މާރިޗު 20144ސަޢުދުﷲ ރަޝީދު, އަސަދުﷲ ޙާމީން\n7 މާރިޗް ދުވަހުގެ ލިޔުމާއި ގުޅޭ\nތައާރަފްގެ ބައްދަލުވުމުން މިންޖުވީއިރު، ސިކުންތުކަށި ގަޑިން ނިދުމުގެ ވަގުތަށް ތަން ހުސްކުރަމުން ގެންދެއެވެ. އިތުރަށް މަޑުކޮށްލުމެއްނެތި އަހަރެންވެސް އާތިފްއާއެކު ދިޔައީ ސީދާ ގެއަށެވެ. ރޭނގަޑުގެ ކެއުމަށް އިންސާފުކުރުމަށްފަހު، އިރުކޮޅެއްވަންދެން ގޭގެ އަހުލުވެރިންނާ ވާހަކަ ދައްކައިލަން އިނީމެވެ. ބޮލަށާއި ހަށިގަނޑަށް ލިބިފައިވާ ލޮޑުކަމާއި ވަރުބަލިކަން ފިލުވާލުމަށްޓަކައި އެނދުގެ މަގަތުގައި އިށީދެވެސް ނުލާ، ނިދޭތޯ އޮށޯވެލުނުއިރު ގަޑިން 10:30 ވެގެން ދަނީއެވެ. ނިދޭތޯ މުޅިން އައު ތަންމައްޗެއްގައި ފުރޮޅޭނެ ގިނަ ވަގުތުތަކެއް ނުލިބި އުޅެނިކޮށް ނިދި އަހަރެންގެ މައްޗަށް ގަދަވެ، އިރުކޮޅެއްގެ ތެރޭގައި އަހަރެންނަށް ހަމަރަނގަޅަށް ނިދިއްޖެއެވެ.\nގަޑިން 4:30 ވާނެ އިތުރު ފުރުޞަތެއް ނުދީ، ނިދީގެ މައްޗަށް ފަސްއަޅައި ފޮރުވައިލުމަށްފަހު، ފަތިސްނަމާދަށް ދިޔައީމެވެ. ގެއިން ނާސްތާރޮށީގެ ކުރިން ކުޑަގޮތަކަށް ނާސްތާއެއް ކޮށްލައިގެން ރަށުތެރެއަށް ނުކުމެލީ އެހެން ރަހުމަތްތެރިކުދިންތަކާ އެކުއެވެ. ފަތުޙުﷲ ސަރޔަށް ކަން ހިނގާ ނުހިގާ ގޮތް އަންގަން ޖެހޭތީވެ ބައިސްކަލު ދުއްވަން ނުކުތީވެސް އެކަމަށް އިޝާރާތްކޮށްފައެވެ. ރަށުކުދިންގެ އިތުރުން ނޮޅިވަރަންފަރުގެ ރަޙްމަތްތެރިންތައްވެސް އަހަރެމެންނާއެކު ވަގުތު ހޭދަކުރަން ބޭނުންވުމުން އެކުދިންނާއެކު ބައިސްކަލުތަކުގައި ރަށުގެ އެތަންމިތަން ބަލައިލީމެވެ. އެކި ތަންތަނާ ބެހޭގޮތުން އެކުދިން އަހަރެމެންނަށް މައުޟޫމާތު ދެމުން ގެންދިޔައެވެ.\nދެވޭ ކޮންމެ ސައިޓަކުންވެސް ސާފުކަން ފެނިގެން ދެއެވެ. މަގުތައްވަނީ ކުނިކަހާ ޗާލުކޮށްފައެވެ. ހެނދުނުގެ ވަގުތުގައި އެ މަސައްކަތުގައި އުޅޭ އަންހެންވެރިންނާއި މުސްކުޅިފުރާގެ އަންހެނުންވެސް އިލޮށިފަތި ހިފައިގެން އެކަމުގައި ފަރުވާވެ އުޅުނެވެ. ފިހާރަތައް މަދުވެ ކުދިކަމުގައި ވީނަމަވެސް ފިހާރަތަކުން ލިބެން ހުންނަ ތަކެތީގެ ޢަދަދު ގިނަ ވެފައި މޮޅެވެ. އެލިޔާ ސައިޓްގައި ނަރުދަމާ އަޅައިފައިވުމުން އެކަމުގެ ފަސޭހައިގެ ވާހަކަ ކޮންމެވެސް ވަރަކަށް ޢާއްމުންގެ ފަރާތުން އިވެމުން ދިޔައެވެ.\nގިނަތަންނަށް ދެވޭނެ ހިތްވަރާއި، ބުންވަރު ހުއްޓެއްކަމަކު، ވަގުތު ވީ އަގުބޮޑު މަދު އެއްޗެއްކަމުގައެވެ. 8:30 ގައި އޮތް، ސަޤާފީ ކަންކަމާއި ރަށުގެ އާދަކާދަތަކާ ގުޅޭ މައުލޫމާތު ހިއްސާކުރުމުގެ ހަރަކާތުގައި ބައިވެރިވުމަށްޓަކައި ބަލަން ހުރި، އެކަމަކު ނުބެލިހުރި ތަންތަން އެހެން ފަހަރަކަށް ހަދައިފައި، ސުކޫލާ ދިމާއަށް މިސްރާބު ޖެހީމެވެ. މައުލޫމާތު ދެއްވުމަށްޓަކައި ގެނެސްފައިހުރީ، ނޮޅިވަރަންފަރުގެ ކުރީގެ ކުޑަކަތީބު، އަޙްމަދު އަބްދުﷲއެވެ. އަޙްމަދު ފުރަތަމަ ދެއްވީ ނޮޅިވަރަންފަރު ސުކޫލާ ބެހޭ ވާހަކަތަކާއި އެ ސުކޫލުގެ އެންމެ ކުރީގެ މާޒީގެ ވާހަކަތަކެވެ. ސުކޫލް ވުޖޫދުވެގެން އައި އިރު ސުކޫލުގެ މަޤާމާއި، އެސުކޫލަށް ލިބިފައިވާ ޤަދަރުގެ ވާހަކަތަކުގެ މައްޗަށްވެސް އަލި އަޅުއްވާލިއެވެ.\nދެން މަޑުކޮށްލީ ސުކޫލު ކައިރީގައި ހުރި މޫސާ އެދުރުތަކުރުފާނުގެ ކުރީގެ ގެކޮޅު ހުރި ފޫޓުގައެވެ. އެދުރުތަކުރުފާނަށް ވާރުދެއްވުމުން، ވާރުކުރެއްވީ އޭނާގެ ގޭގައެވެ.6މެއި 1992 ގައި ކުޅުދުއްފުއްޓަށް ހދ. އަތޮޅުއޮފީސް ބަދަލުކުރަންދެން ހދ. އަތޮޅުގެ ހުރީ ނޮޅިވަރަންފަރުގައި އެދުރުތަކުރުފާނުގެ ގެ ހުރި ތާންގައެވެ. އެހެންނަމަވެސް މިއަދު އަޅުގަނޑުމެނަށް ފެންނަން ހުރީ އެ ގެކޮޅުގެ ބަދަލުގައި ރަށްވެހި ގެއެއް އެތަނުގައި ހުއްޓައެވެ. ހަމަ އެޔާއެކު އެދުރުތަކުރުފާނު އުޅުއްވި ކަމުގެ ހެކިތަކާއި ނިޝާންތައްވެސް އަދި އަދަށް އަންނަންދެއް އެތަނުން ފެންނާން ހުއްޓެވެ. އެތަނުގައި ހުރި އެދުރުތަކުރުފާނުގެ ގެކޮޅު މުސްކުޅިވެ ވީރާނާވެ ހަލާކުވެގެން ދާން ފެށުމުން، އެތަން ތަޅައިލުމަށްފަހު ރައްޔިތުންނަށް ފައިދާވާނޭ ގޮތަށް ކަންތައް ކުރެއްވީ ކަމަށް މައުލޫމާތު ލިބުނެވެ.\nއެދުރުތަކުރުފާނުގެ ގެއިން ފައިނައްޓާލެވުނު އިރު ކައިރިން ފެންނަން ހުރި ބޮޑު ގަހަކާމެދު ސުވާލުކުރެވުމުން، އެއީ އެރަށުގައި ހުރި އެންމެ ދުވަސްވީ ގަސްކަން އެނގުނެވެ. އެއީ ލާމިގަހެކެވެ. އަދި އެރަށުގައި އުޅޭ އެންމެންނަށް ވީ އަހަރެއް އެގަހަށް ވާނެކަމަށްވެއެވެ. މަގުތަކުގައި ހިނގަމުން ދިޔައިރު ފެންނަމުންދާ މުހިއްމު ތަންތަނުގެ މައުލޫމާތުތަކުގެ އިތުރުން ރަށާ ބެހޭ ވަރަށް ގިނަ މައުލޫމާތުތައް އަޙްމަދު ދެއްވިއެވެ. ސުވާލުކުރުމުގެ ފުރުޞަތުތަކުގެ ބޭނުން ހިފައިގެން އިހަވަންދޫ ކުދިން ކުރެއްވި ކޮންމެ ސުވާލަކަށް އެންމެ ފުރިހަމައަށް ޖަވާބު ދެއްވުމުގައި ދެމިހުއްޓެވެ.\nމުހިއްމު ތާރީޚީ ތަންތަނުގައި މަޑުކޮށްލުމަށްފަހު މައުލޫމާތު ހޯދަމުން ގޮސް ދެން އެންމެ ފާހަގަކޮށްލެވޭ އެއްތަނަކީ ވީ އެރަށުގައި މިހާރު ހުރި ކުރީގެ ހުކުރު މިސްކިތެވެ. ގެގަނޑު ގެ އާރޯކަން ވަނީ ގޮސްފައެވެ. ދުވަސްވުމުގެ ސަބަބުން ވަރަށް ބޮޑަށް ވީރާނަވެ، ފުރާޅުގެ ތަންތަނުން ފޫގޮސް، ވެއްޓި ވަރަށް ބޮޑަށް ވަނީ ބައު ވެފައެވެ. ސިޑިއާއި ފާރުތަކުގައި ފެހިޖަހާ އެތަންތަން ވަނީ ހަލާކުވެފައެވެ. މިންބަރު އަދިވެސް ފެންނާން އެބަ ހުއްޓެވެ. އެމިސްކިތް ހުރީ އިހުޒަމާނުގައި ބުޑިސްޓުދީނުގެ ބިނާއެއް ހުރި ތަނެއްގައި ކަމަށް ފޮތްތަކުގައި ލިޔެވިފައި އެބަހުއްޓެވެ. އެއްއިރެއްގައި އެމިސްކިތް ކައިރީގައި ހުދު ދިދަ ޖަހައި އެ މިސްކިތައް ހުރުމަތްތެރިކޮށް ހިތައިގެން އުޅުނުކަމަށްވެސް މައުލޫމާތު ލިބުނެވެ.\nހުކުރުމިސްކިތާ ދިހަވަރަކަށް ފޫޓު ދުރުގައި ޤިބްލައަށްވީ ފަރާތުގެ އުތުރުކަނުގައި މޫސާ އެދެރުތަކުރުފާނުގެ މަހާނާ ފެންނާން ހުއްޓެވެ. ބުނެވޭ ގޮތުގައި މި ބޭކަލަކީ އުތީމު ކަޅުއަލީ ޚަތީބުތަކުރުފާނާ އެއްބަފާ ބޭކަލެކެވެ. އެދުރުތަކުރުފާނަކީ، އުތީމު އަލްޣާޒީ މުޙައްމަދު ތަކުރުފާނަށް ލަފައާއި މަޝްވަރާދެއްވި އެދުރުބޭކަލެއްކަމަށް ކުރީގެ ފަތްފުށްތަކުން ފެނެއެވެ. މި ހުކުރު މިސްކިތުގެ ޤަބުރުސްތާނުގައި މީހުން ވަޅުލެވެން ފެށި އަހަރެއް އެނގިފައެއް ނުވެއެވެ. އެހެން ނަމަވެސް އެ ޤަބުރުސްތާނުގައި ސައްޔިދު މުޙައްމަދު އަލްމަޣްރިބީއާއި ސައްޔިދު މުޙައްމަދު ޢަލީ އަލްމަޝްރިޤީއާއި ދެބޭކަލުންގެ ޒިޔާރަތްވެއެވެ. އަދި އެހެންމެ ރާއްޖޭގައި ރާވެރިކަން ތަރައްޤީކޮށް އެ މަސައްކަތް މީހުންނަށް ދަސްކޮށްދޭން ރާއްޖޭން ބޭރުން ގެނެވުނު ތިން އެދުރުބޭކަލުންވެސް ވަޅުލެވިފައިވަނީ ހދ.ނޮޅިވަރަންފަރުގައެވެ.\nމިތަންތަނާ ބެހޭ މައުލޫމާތުތައް ފުރިހަމައަށް ރައްކާކުރެވިފައެއް ނުވެއެވެ. އެތަންތަންވަނީ އާރާސްތުކުރަން ބޭނުން ވެފައެވެ. އެހެންނަމަވެސް އެތަން ހިމާޔަތް ނުކުރެވި، މަރާމާތުނުކޮށް ހުރުމުގެ ސަބަބުން އެތައް ބައެއްގެ ނުފޫޒު އެތަންތަނަށް ވަނީ ފޯރައިފައެވެ. އެތަންތަން ހިމާޔަތް ކުރުމުގެ ބަދަލުގައި، އެތަންތަނަށް ވަނީ އިހާނެތިކޮށް ހިތާފައެވެ. ރާއްޖެއާއި ނޮޅިވަރަންފަރު ތާރީޚުގެ ބޮޑު ބައެއް ގެއްލިގެން ނެތިގެން ދަނީއެވެ. ފޮތްތަކުގައި އެތަނުގެ ވާހަކަތައް ލިޔެވިފައިވީނަމަވެސް އިތުރަށް އެތަންތަން ބަލައިލުމުގެ ފުރުޞަތެއް ދެން އަންނަން އޮތް ޖީލުތަކަށް ނުލިބޭނެކަން އެއީ އެތަން ދެކޭނެ މީހަކު އެއްބަސް ނުވެ ނުދާނެކަމެކެވެ.\nލިބިފައިވާ ވަރުބަލިކަން ފިލުވާލުމަށްޓަކައި އެރަށުގައި މިހާރު ހުރި އެންމެ ބޮޑު ނިކަގަސްކަމުގައިވާ "ޗައިނާ ބޮޑު ނިކަގަސް" ދޮށުގެ ހިޔަލުގައި މަޑުކޮށްލީމެވެ. ފެންނަ ފެނުމަށް "ޗައިނާސައިޓް" އެޅިގެން ދިޔައިރުވެސް އެގަސްވަނީ ކަނޑާ ނުލައި ބަހައްޓައިފައެވެ. ނުވަތަ ހިމާޔަތް ކުރެވިފައެވެ. އެގަހުގެ ބިޔަކަމާއި ބޮޑުކަމުގެ އިތުރުން ރީތިކަމަށް ގިނަ ބަޔަކު ހެއްލި، އެތަނުގައި ފޮޓޯތައް ނެގުމުގައި ވަގުތުތަކެއް ހުސްކުރިއެވެ. ދެވުނު މައުލޫމާތުތައް ފޮތްތަކުގައްޔާއި ފޯނުތަކުގައި ހުރިހާކުދިންތައް ރައްކާކުރަމުން ގެންދިޔައީ ވަރަށް ފޯރީގައެވެ. މިހާރުވެސް އެރަށުގައި ފުލެޓްތަކެއް އެޅުމުގެ މަސައްކަތް ކުރިޔަށް އެބަދެއެވެ. ވަރަށް ބާރަށް ޔަޤީންކަމާއެކު އަތުނުވާނޭ ދަރަޖައަކަށް ނޮޅިވަރަންފަރު ތަރައްޤީ ކުރެވިދާނެ ކަމުގެ ކުލަތައް އެރަށުގެ ހުރިހާ ދިމާއަކުން އެއްއަޑަކަށް އިވި އިވި ހުއްޓެވެ.\nހަރަކާތް ނިމުނުއިރު ހުކުރަށް މާ ގިނައިރުތަކެއް ނެތުމުން ދެން ދިޔައީ ހުކުރުނަމާދަށް ދާން ހުކުރުހެދޭށެވެ. ހުކުރަށް އަރައި ކަހުފް ސޫރަތް ކިޔެވުމަށްފަހު ހުކުރު ޚުތުބާޔާއެކު ހުކުރުނަމާދު ނިންމާލެވުމުން ގެއަށް އައީ އާތިފް އާއެކުގައެވެ. ގިނަ ވަގުތުތަކުގައި އާތިފް އަހަރެން ގާތުގައި ހުރުމުގެ ނަތީޖާއަކަށް ވެގެން ދިޔައީ ނޮޅިވަރަންފަރުގެ އެކިތަންތަނުގެ މައުލޫމާތު ލިބި ރަށް ރަނގަޅަށް ދަސްވެގެން ދިއުމުގެ މަގަކަށެވެ. ގެއިން ކައިބޮއިހަދައިގެން ގޭގެ ކުދިންނާއި، ގޭގެ އެންމެންގެ ގާތުގައި ވަގުތުތައް ހޭދަކޮށްލަން މަޑުކޮށްލީމެވެ. ގޭގައި އުޅޭ މީހުންގެ ހިތްހެޔޮކަމާއި އަޅާލުން އަބަދުމެ އަބަދަށް އަހަރެންގެ ހިތައް ބަންޑުއްވެ ވެ ހުއްޓެވެ. (ނުނިމޭ)\nއިހަވަންދޫ ކޮމް މިހާރު ދަރިވަރުންގެ ނޯޓް ފޮތަކަށް ބަދަލު ވީތަ. މަ ވެސް ހުންނާނެ ސަޅި ފަރިތަކުރުންތަކާއި ދޭހަތަށް ހަދާލާފަ އިސްލާމްގަޑީގަ، އެ އެއްޗެހިވެސް ފޮނުވާލީމަ، ޖަހާލަ ދީބަލަ\n– 19 މާރިޗު 201422\nހަސަދަވެރިވިޔަސް ތަންފުކެށް ބޮޑުވަރު\n– 19 މާރިޗު 201404\n– 19 މާރިޗު 2014 1 2\nއޭނާވާ އެނިއްމާފަ އެބަ ދެއެންނު...... ހަމައަޅަންވީނު އެޔޭ ކުރިއެރުމަކީ......\n– 19 މާރިޗު 2014 1 1


Ungoofaaru Regional Hospitalun Online koh queue / token number negey Hidhumatheh Tha'aaraf koffi | Ungoofaaru\nބަނޑޭރިގަނޑު/ޙަބަރު/އުނގޫފާރު ރީޖަނަލް ހޮސްޕިޓަލުން އޮންލައިންކޮށް ކިއު ނަންބަރު ނެގޭ ޚިދުމަތް ތައާރަފުކޮށްފި\nއުނގޫފާރު ރީޖަނަލް ހޮސްޕިޓަލުން އޮންލައިންކޮށް ކިއު ނަންބަރު ނެގޭ ޚިދުމަތް ތައާރަފުކޮށްފި\nމުނާޒު މުޙައްމަދު7ޖޫން 2017\n2 295 1 މިނެޓުން ކިޔާލެވޭ\nއުނގޫފާރު ރީޖަނަލް ހޮސްޕިޓަލުން އެ ހޮސްޕިޓަލަށް ޑޮޓްކަރަށް ދައްކަން ބޭނުންވާ ފަރާތްތަކަށް އޮންލައިންކޮށް ކިއު ނަންބަރު ނެގޭ ޚިދުމަތެއް ތައާރަފުކޮށްފިއެވެ. މި ޚިދުމަތް ތައާރަފުކޮށްފައި ވަނީ ޖޫން 1 ވަނަ ދުވަހުން ފެށިގެންނެވެ.\nއުނގޫފާރު ރީޖަނަލް ހޮސްޕިޓަލުގެ މީޑިއާ ކޯޑިނޭޓަރ ޙަސަން ފަޒީލް އުނގޫފާރު ޑޮޓްކޮމް އަށް މަޢުލޫމާތު ދެއްވިގޮތުގައި މި ޚިދުމަތް ބޭނުންކުރައްވައިގެން ހޮސްޕިޓަލަށް ނައިސް ހޮސްޕިޓަލުގެ ވެބްސައިޓް މެދުވެރިކޮށް ޤާއިމްކޮށްފައިވާ އޮންލައިން ކިއުސިސްޓަމް ބޭނުންކުރައްވައިގެން ޑޮކްޓަރަށް ދެއްކުމަށް މެމޯ ހެއްދުމަށް ކިއުނަންބަރު ނެގޭނެއެވެ.\nޙަސަން ފަޒީލް މަޢުލޫމާތު ދެއްވި ގޮތުގައި މި ޚިދުމަތަކީ އަތޮޅު ފެރީގައި ޑޮކްޓަރަށް ދެއްކުމަށް އުނގޫފާރަށް އަންނަ ފަރާތްތަކަށް އަތޮޅު ފެރީ އުނގޫފާރަށް ލަފާ ގަޑި ލަސްވުމުގެ ސަބަބުން ކިއު ނަންބަރު ހޯދުމަށް ދިމާވާ ދަތިތަކަށް ހައްލެއް ހޯދައިދިނުމުގެ ގޮތުން ފެށި ޚިދުމަތެކެވެ. މި ޚިދުމަތް ބޭނުންކުރާނެ ގޮތް ޙަސަން އުނގޫފާރު.ކޮމް އާ ހިއްސާކުރިއެވެ. އެ ގޮތުން އެ ޚިދުމަތް ބޭނުންކުރާނެ ގޮތް ތިރީގައި މިވަނީއެވެ.\nފޯނުން ނުވަތަ ކޮންޕިއުޓަރަކުން އުނގޫފާރު ރީޖަނަލް ހޮސްޕިޓަލުގެ އޮންލައިން ކިއު ސިސްޓަމް (q.urh.gov.mv) އަން ވަންނަވާށެވެ. އޭރުން ހޮސްޕިޓަލުގައި މިހާރު ޚިދުމަތް ދެމުންދާ ކިއު ނަންބަރުތައް އޮންލައިންކޮށް ފެންނަން ހުންނާނެއެވެ.\nމަތީ މެނޫ ބައިގައި “Get Token Number” ޖަހާފައިވާ މެނޫއެއް އިންނާނެއެވެ. އެ މެނޫ ނަންގަވާށެވެ.\nއެ މެނޫ ނެންގެވުމުން އައިޑީކާޑް ނަންބަރު ނުވަރަ ޕާސްޕޯޓް ނަންބަރު ޖައްސަވަން އަންނާނެއެވެ. އައިޑީ ކާޑް ނަންބަރު ނުވަތަ ޕާސްޕޯޓް ނަންބަރު ޖެއްސެވުމުން އެމީހަކަށް ލިބިލައްވާ ކިއު ނަންބަރު އަދި އެމީހަކު ޖެއްސެވި އައިޑީ ކާޑް ނަންބަރު ނުވަތަ ޕަސްޕޯޓް ނަންބަރު ލިޔެފައިވާ ރިސިޕްޓް ކޮޅެއް ފޮޓޯއެއް ގޮތުގައި ފޯނަށް ނުވަތަ ކޮންޕިއުޓަރަށް ސޭވް ވާނެއެވެ.\nކިއު ނަންބަރު އަދި އައިޑީ ކާޑް / ޕާސްޕޯޓް ނަންބަރު ހިމެނޭ ފޮޓޯ ރިސިޕްޓް ކޮޅު\nއެ މީހަކަށް ލިބިލައްވާފައިވާ ކިއު ނަންބަރަށް ޚިދުމަތް ހޯދުމަށް އުނގޫފާރު ރީޖަނަލް ހޮސްޕިޓަލުގެ ރެޖިސްޓްރޭޝަން ކައުންޓަރަށް ދުރުވާށެވެ. ލިބިލައްވާފައިވާ ކިއު ނަންބަރާ ޖެހުމުމުން ސޭވް ވެފައިވާ ކިއު ނަންބަރު ހިމެނޭ ފޮޓޯ ރިސިޕްޓް ކައުންޓަރަށް ދައްކާށެވެ. އެއާ އެކު އެމީހަކު ޖެއްސެވި އައިޑީ ކާޑް / ޕާސްޕޯޓް ނަންބަރާ ދިމާވާ އައިޑީ ކާޑް ނުވަތަ ޕާސްޕޯޓް ކައުންޓަރަށް ހުށައަޅަން ވާނެއެވެ. އައިޑީ ކާޑް / ޕާސްޕޯޓް ނަންބަރާ ދިމާވާ އައިޑީ ކާޑް ނުވަތަ ޕާސްޕޯޓް އެމީހެއްގެ އަތުގައި ނެތް ނަމަ ޚިދުމަތެއް ނުދެވޭނެއެވެ.\nމި ގޮތުން ކޮންމެ އައިޑީ ކާޑް/ޕާސްޕޯޓް ނަންބަރަކަށް ވެސް ނެންގެވޭނީ 1 ކިއު ނަންބަރެވެ. އެ އައިޑީ ކާޑް/ޕާސްޕޯޓް ނަންބަރަކަށް އެހެން ކިއު ނަންބަރެއް ނެގޭނީ އެ ކިއު ނަންބަރު ކެޓުމުން ނުވަތަ ޚިދުމަތްދީ ނިމުމުންނެވެ. އަދި ކޮންމެ ކިއު ނަންބަރަކުން ވެސް2ޑޮކްޓަރަކަށް ދެއްކުމަށް ރެޖިސްޓްރީކޮށް މެމޯ ހެއްދޭނެއެވެ.\nހެދުނު 8 ޖަހާއިރު ބައްލަވަން ފަށާ ޑޮކްޓަރުންނަށް ދެއްކުމަށް އޮންލައިންކޮށް ކިއު ނަންބަރު ދޫކުރަން ފަށާނީ ހެނދުނު 8:00 ން ފެށިގެންނެވެ. މި އޮންލައިން ކިއު ސިސްޓަމް މަސައްކަތް ކުރާނީ ހެނދުނު 8 ން އިރުއޮއްސި6ކަށެވެ.\nމި ޙިދުމަތް ތައާރަފު ކުރުމަކީ ޑޮކްޓަރަށް ދެއްކުމަށް އަތޮޅު ފެރީގައި ދަތުރުކޮށް އުނގޫފާރަށް އަންނަ ގިނަ އަދަދެއްގެ ބަޔަކަށް ވަރަށް ބޮޑު ލުއިފަސޭހަ ތެކެއް ލިބިގެން ދާނެ ކަމެކެވެ.\n"އުފާ މަސްރޭސް 1438" އިއުލާން ކުރުން ހުކުރު ދުވަހުގެރޭ ބާއްވަނީ\nއެއް އަހަރުގެ މެދުކެނޑުމަކަށް ފަހު ޔޫއާރްއެޗުން އީއެންޓީގެ ޚިދުމަތް އަލުން ދޭންފަށައިފި\nތިޔަ ސިސްޓަމުން ޓޯކަންއެއް ނުނެގޭ،،، މައްޝޫރުވާންވެސް ބޮޑުވަރު\nFerry ga anna meehunah libigen dhiya v bodu luyeh..


Lovren Hoadhumah Arsenal Adhi Tottenham Massahkai Kuranee - Vaguthu\nލިވަޕޫލްގެ ފަހަތަށް ކުޅެމުން އަންނަ ކްރޮއޭޝިޔާގެ ޑިފެންޑަރު ޑެޖަން ލޮވްރެން ހޯދުމުގެ މަސައްކަތް އާސެނަލްގެ އިތުރުން ޓޮޓެންހަމުން ފަށައިފިއެވެ.\nމީގެ ހަ އަހަރު ކުރިން ސައުތޭމްޓަން އިން ލިވަޕޫލާ ގުޅުނު ސެންޓަ ބެކް ހޯދުމުގެ މަސަތްކަތް ލަންޑަންގެ ދެ ކްލަބުން ފަށާފައިވާއިރު ލިވަޕޫލުން ބޭނުންވަނީ 20 މިލިއަން ޔޫރޯ އަށް ވުރެ ކުޑަ ނޫން އަގަކަށް ލޮވްރެން ވިއްކާލާށެވެ. އިނގިރޭސި ރިޕޯޓްތައް ބުނާ ގޮތުން ދެން އަންނަ ޓްރާންސްފާ ބާޒާރެއްގައި ޓޮޓެންހަމްގެ ކޯޗު ޖޯސޭ މޮރީނިއޯ އެ ކްލަބަށް ގެންނަން ބޭނުންވާ ކުޅުންތެރިންގެ ލިސްޓުގައި ލޮވްރެން ހިމެނެއެވެ. އަނެއްކޮޅުން އާސެނަލްގެ ގިނަ ޑިފެންޑަރުންތަކަކަށް އަނިޔާގެ ބޮޑެތި މައްސަލަތަކާއި ކުރިމަތިވެފައިވާތީ ކޯޗު މިކެލް އާޓެޓާގެ ލޯ ވެސް އުމުރުން 31 އަހަރުގެ ލޮވްރެން އަށް ވަނީ އަމާޒުވެފައެވެ.\nލިވަޕޫލްގައި އޭނާ ހޭދަކުރި ހަ އަހަރު ތެރޭ ލޮވްރެން ވަނީ އެ ކްލަބާއެކު މިދިޔަ ސީޒަނުގެ ޗެމްޕިއަންސް ލީގް ކާމިޔާބުކޮށްފައެެވެ. ލޮވްރެންގެ ކެރިއަރުގައި އެންމެ ކާމިޔާބު އަހަރަކީ 2018 ވަނަ އަހަރެވެ. ކްލަބް ލެވެލް ގައްޔާއި ގައުމީ ޓީމާއެކު ވެސް އެ އަހަރު އޭނާ ވަނީ މޮޅު ކުޅުމެއް ދައްކައިފައެވެ. އޭނާ ވަނީ އެ ފަހަރު ބޮޑު ދެ ފައިނަލެއްގައި ކުޅެފައެވެ. ޗެމްޕިއަންސް ލީގުގެ ފައިނަލުގައި ރެއާލް މެޑްރިޑް އަތުން ބަލިވިއިރު ވޯލްޑް ކަޕްގެ ފައިނަލުގައި ބަލިވީ ފްރާންސް އަތުންނެވެ. ޖެހިގެންއައި ސީޒަނުގައި ލިވަޕޫލާއެކު ޔޫރަޕްގެ ބޮޑު ތަށި ކާމިޔާބުކުރި ނަމަވެސް ފަހަކަށް އައިސް އެ ކްލަބުގެ ފުރަތަމަ އެގާރައިން ޖާގަ ހޯދުމުގައި ލޮވްރެން އަށް ވަނީ ގިނަ ހުރަސްތަކަކާ ކުރިމަތިވެފައެވެ. އޭނާގެ ބަދަލުގައި މިހާރު ޓީމުން ފުރުސަތު ލިބެނީ ފަސްޓް ޗޮއިސް ދެ ސެންޓަ ބެކުން ކަމަށްވާ ވާޖިލް ވެން ޑައިކާއި، ޖޯއެލް މަޓިޕްގެ އިތުރުން ޖޯ ގޯމޭޒަށެވެ.\nއަނިޔާގެ ސަބަބުން ލޮވްރެން މިސީޒަނުގައި ފެނިފައިވަނީ މަދު މެޗުތަކަކުންނެވެ. އޭނާ އެންމެ ފަހުން ލީގުގައި ކުޅެފައިވަނީ ވެޓްފޯޑް އަތުން ލިވަޕޫލް ބަލިވި މެޗުގައެވެ. އެ މެޗުގައިވެސް ލޮވްރެންގެ ފަރާތުން ފެނިގެންދިޔަ ދަށް ކުޅުމުގެ ސަބަބުން ސަޕޯޓަރުންގެ ފާޑު ކިޔުންތައް އޭނާ އަށް ވަރަށް ބޮޑަށް އަމާޒު ވެގެންދިޔައެވެ.\nކްލަބަށް 180 އަށް ވުރެ ގިނަ މެޗު ކުޅެދީފައިވާ ލޮވްރެން ލިވަޕޫލާ ގުޅުނީ 2014 ވަނަ އަހަރު އެވެ. އޭނާ އެ ކްލަބާއެކު ހަދާފައިވާ ކޮންޓްރެކްޓް އަންނަ ސީޒަނުގެ ނިޔަލަށް ހަމަވާނެއެވެ. ކޮންޓްރެކްޓް އާ ކުރުމުގެ އެއްވެސް ހިޔާލެއް ލިވަޕޫލުން ނުގެންގުޅޭއިރު ލޮވްރެން ވެސް ބޭނުންވަނީ ރިޓަޔާމެންޓުގެ ކުރިން ތަފާތު ތަޖުރިބާ އެއް ކޮށްލުމަށެވެ. އޭނާ އަށް ޝައުގުވެރިކަން ފާޅުކޮށްފައިވާ ކްލަބުތަކުގެ ތެރޭގައި އާސެނަލް އާއި ޓޮޓެންހަމްގެ އިތުރުން އިޓަލީގެ ލާޒިޔޯ ވެސް ހިމެނެ އެވެ. މީގެ ތެރެއިން ލާޒިޔޯ އިން މިދިޔަ ޖެނުއަރީ މަހު ވެސް ލޮވްރެން ހޯދުމާއި ގާތަށް ޖެހިލިއެވެ. އެ ފަހަރު އިޓަލީ ކްލަބުން ކުރި މަސަތްކަތް ނާކާމިޔާބުވީ އެއިރު ލިވަޕޫލުން ކިޔަމުން އައި އަގަށް ލާޒިޔޯ އިން އެއްބަސް ނުވުމުންނެވެ. ކޮންޓްރެކްޓް ހަމަވާން ގާތްވުމާއެކު އަންނަ ހޫނު މޫސުމުގެ ޓްރާންސްފާގައި 20 މިލިއަން ޔޫރޯ އަށް ވުރެ ދަށް އަގަކަށް ލޮވްރެން ވިއްކާލަން ލިވަޕޫލަށް މަޖުބޫރުވާނެ އެވެ. އެހެން ނޫން ނަމަ ޖެހޭނީ ކޮންޓްރެކްޓް ހަމަ ވުމުން އެއްވެސް އަގަކާ ނުލައި ފްރީ އޭޖެންޓެއްގެ ގޮތުގައި އޭނާ ދޫކޮށްލާށެވެ.


މަޤާމުގެ ނަން: ކޮންޓެންޓް ރައިޓަރ\n- ސަރވިސް އެލަވަންސް:-/2,360 ރުފިޔާ މަހަކު\n- ޑެއިލީ އެލަވަންސް:-/2,360 ރުފިޔާ މަހަކު\n- ރާއްޖެ އިޝްތިހާރުކުރުމަށްޓަކައި މި ކޯޕަރޭޝަނުން ބޭނުންކުރާ ޕްރޮމޯޝަނަލް މެޓީރިއަލްސްތަކުގެ ކޮންޓެންޓްތައް ތައްޔާރުކުރުން.\n- ރާއްޖެ އިޝްތިހާރުކުރުމުގެ ގޮތުން މިކޯޕަރޭޝަނުން ކުރިއަށްގެންދާ އެކިއެކި އެޑްވަޓައިޒިންގ ކެމްޕެއިންތަކުގެ ކޮންޓެންޓް ތައްޔާރުކުރުން.\n- ރާއްޖެ އިޝްތިހާރުކުރުމުގެ ގޮތުން މިކޯޕަރޭޝަނުން މިހާރު ބޭނުންކުރަމުންދާ ކޮންޓެންޓްތައް އިތުރަށް ހަރުދަނާކޮށް މުހިންމު އައު ކޮންޓެންޓްތައް ތައްޔާރުކުރުން.\n- މިކޯޕަރޭޝަނުން ކުރިއަށްގެންދާ އަދި ބައިވެރިވާ އެކި އިވެންޓްތަކާއި ގުޅިގެން ތައްޔާރުކުރަންޖެހޭ ކޮންޓެންޓް އެކަމަށް ކަނޑައެޅޭ ވަގުތާއި މުއްދަތުގެ ތެރޭގައި ތައްޔާރުކޮށް ހިއްސާކުރަންޖެހޭ ފަރާތްތަކާއި ހިއްސާކުރުން.\n- މާކެޓްތަކަށް އަންނަ ބަދަލުތައް ދެނެގަނެ ކޮންޓެންޓްތަކަށް ގެންނަންޖެހޭ ބަދަލުތައް ގެނައުމާއި އެންމެ ފަހުގެ ޓްރެންޑްސް އަދި ޓެކްނިކްސްއަށް ރިޢާޔަތްކޮށް ކޮންޓެންޓް ތައްޔާރުކުރުން.\n- ނިއުސްލެޓާއަށް ބޭނުންވާ ކޮންޓެންޓް ސުޕަވައިޒަރުގެ ލަފާގެ މަތިން ތައްޔާރުކޮށް ފޮނުވުން.\n- ތައްޔާރުކުރާ ކޮންޓެންޓްތަކަކީ ރާއްޖޭގެ ބްރޭންޑް އިމޭޖް ނުގެއްލި ބަހުގެ ހަމަތަކާއި އުސޫލުތަކާއި އެއްގޮތަށް ތައްޔާރުކުރެވޭ ކޮންޓެންޓް ކަމުގައި ވުމާއި ކޮންޓެންޓްތަކުން ވީހާވެސް ބޮޑަށް މަންޒަރު އަދި ދޭން ބޭނުންވާ މެސެޖް ރަނގަޅަށް ސިފަކޮށްދިނުން.\n- މި ކޯޕަރޭޝަނުން އެކިކަންކަމާއި ގުޅިގެން ތައްޔާރުކުރާ ކޮންޓެންޓްތަކުގެ ރިކޯޑްސް ރައްކާތެރިކަމާއެކު ހަރުދަނާ އުސޫލެއްގެ ދަށުން ބެލެހެއްޓުން.\n- ކޯޕަރޭޝަނުގެ ފަރާތުން ރާވާ ހިންގާ އެކި އިވެންޓްތަކުގައި ޙަރަކާތްތެރިވުމާއި އެކު ކޯޕަރޭޝަންގެ ޚިދުމަތްތަކާ ގުޅުންހުރި ކުންފުނިން އަންގާ އެންމެހައި ކަންކަމުގައި ޢަމަލީގޮތުން ބައިވެރިވެ ހަވާލުކުރެވޭ މަސައްކަތްތައް ކުރުން.\nފޯމު ހުށައަޅަންވީ ތާރީޚް: 12 މެއި 2020 ވާ އަންގާރަ ދުވަހުގެ 15:00ގެ ކުރިން[email protected] އަށް އީމެއިލް ކުރުން.\nމި މަޤާމަށް އެދި 19 އެޕްރީލް 2020 ވަނަ ދުވަހު ކުރެވުނު އިޢްލާން ނަންބަރު IUL)MMPRC-HR/1/2020/14)އާއި ގުޅިގެން ކުރިމަތިލާފައިވާ ފަރާތްތަކުގެ އެޕްލިކޭޝަންތައް ބާތިލެއްނުވާނެއެވެ. އެހެން ކަމުން އެފަރާތްތަކުން އަލުން މި މަޤާމަށް ކުރިމަތިލާކަށް ނުޖެހޭނެއެވެ.\n06 މޭ 2020\nޕަބްލިޝްކުރި ތާރީޚު: 06 މޭ 2020\nޕަބްލިޝްކުރި ގަޑި: 0031\nސުންގަޑި: 12 މޭ 2020 1500


K. Hinmafushi | Mihaaru\nހިންމަފުށީގައި ކަރަންޓީން ވި މީހަކު ޕޮޒިޓިވް ވެއްޖެ\nކ. ހިންމަފުށީގައި ހޯމް ކަރަންޓީނަށް ދިޔަ 80 އަހަރުގެ ފިރިހެނަކު، 14 ދުވަސް ހަމަކޮށް، ކަރަންޓީން ނިންމަން ހެދި ޓެސްޓުން ކޮވިޑް-19 އަށް ޕޮޒިޓިވް ވެއްޖެ އެވެ.\nރިހެބަށް ކޮވިޑް ވަނީ ކައުންސިލްގެ އަޑުނޭހުމުން: ޝާން\nކ. ހިންމަފުށީގައި ހުންނަ ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރަށް ކޮވިޑް-19 ފެތުރެން މެދުވެރިވި ކަމަށް ބެލެވޭ މީހާ އެ ތަނަށް ގެންދިޔައިރު، ރިހެބަށް މާލޭން މީހުން ގެންދިއުން ހުއްޓާލުމަށް ވާނީ އެދިފައި ކަމަަށް ހިންމަފުށީ ކައުންސިލުން މިއަދު ބުނެފި އެވެ.\nރިހެބަށް ކޮވިޑް ވަނީ ފަހުން ގެންދިޔަ މީހެއްގެ ފަރާތުން\nކ. ހިންމަފުށީގައި ހުންނަ ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރުގައި ކޮވިޑް-19 ފެތުރުނީ މިދިޔަ މަހު އެތަނަށް ފަރުވާ އަށް ގެންދިޔަ މީހެއްގެ ފަރާތުން ކަމަށް ލަފާކުރެވޭ...\n"ރިހެބަށް ކޮވިޑް ވަތްގޮތެއް ނޭނގޭ، ކަންބޮޑުވޭ"\nކ. ހިންމަފުށީގައި ހުންނަ ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރުން ފަރުވާ ހޯދަމުން އަންނަ ތިން މީހަކު ކޮވިޑް-19 އަށް އިއްޔެ ޕޮޒިޓިވް ވެފައިވާއިރު އެ މީހުންނަށް އެ ބަލި...\nރިހެބުން ތިން މީހަކު ކޮވިޑް-19 އަށް ޕޮޒިޓިވްވެއްޖެ\nކ. ހިންމަފުށީގައި ހުންނަ ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރުން ފަރުވާ ހޯދަމުން އަންނަ ތިން މީހަކު ކޮވިޑް-19 އަށް މިއަދު ޕޮޒިޓިވް ވެއްޖެ އެވެ.\nބަޔަކު "ޕޮޒިޓިވް" ވުމުން ހިންމަފުށި މޮނިޓަރިން އަށް\nކޮވިޑް-19 ޖެހިފައިވޭތޯ ބަލަން ބައެއް މީހުންގެ ސާމްޕަލް ނަގާފައިވާ ކ. ހިންމަފުށި މޮނީޓަރިންގެ ހާލަތަށް ދެންމެ ގެނެސް ފައިވާ ކަމަށް ހެލްތު ޕްރޮޓަކްޝަން އެޖެންސީ (އެޗްޕީއޭ) އިން އެ ރަށު...\nހަ ރަށެއްގެ ބަނދަރު މަސައްކަތަށް 217 މިލިއަން\nގިރިފުށީގައި ވަޒަން ބޭނުން ކުރުން ހުއްޓާލައިފި\nސިފައިންގެ ތަމްރީން ރަށް، ގިރިފުށީގައި ޓްރެއިނިންއެއް ހަދަމުން ދަނިކޮށް، އެ ރަށުގެ ބޭރުގައި އޮތް ސަފާރީއެއްގައި ހުރި ޓޫރިސްޓެއްގެ ގަޔަށް އިއްޔެ ވަޒަނެއް އެރުމުން، ލައިވް ވަޒަން ބޭނުން ކުރުން ވަގުތީ ގޮތުން ހުއްޓާލައިފި އެވެ.\nހިންމަފުށީ ފަރަށް ހިލަ ބާޖެއް އުރިއްޖެ\nއިންޑިއާގެ ޓުޓިކޮރިން ބަނދަރުން ބޮޑުހިލަ ބަރުކޮށްގެން މާލެއަށް ދަތުރުކުރި ބާޖެއް ހިންމަފުށީ ފަރަށް އުރިއްޖެ އެވެ.\nހިންމަފުށީގައި ގުރުއާން މުބާރާތެއް ބާއްވައިފި\nކ. ހިންމަފުށީގައި މި އަހަރު ވެސް ގުރްއާން މުބާރާތެއް ބާއްވައިފި އެވެ. މި މުބާރުން އެއް ވަނަ އަށް ދިޔައީ 19 އަހަރުން ދަށުގެ އުމުރުފުރާގައި ބައިވެރިވި މުހައްމަދު ނަޒާން އެވެ.\nހެޕީ މާކެޓުން ހިންމަފުށީގައި ފިހާރައެއް ހުޅުވައިފި\nއަންނަ މަހު ފަށާ މި އަހަރުގެ ރޯދަ މަހާ ދިމާކޮށް، ހެޕީ މާކެޓުން ކ. ހިންމަފުށީގައި ފިހާރައެއް ހުޅުވައިފި އެވެ.


Bangladesh ga chemical container eh govai 38 meehun maruve, ethah bayaku zaham vejje - vNews.mv\nބަނގްލަދޭޝްގައި ކެމިކަލް ކޮންޓެއިނަރއެއް ގޮވައި 38 މީހުން މަރުވެ، އެތައްބަޔަކު ޒަޚަމްވެއްޖެ\nސައިފް އަޒްހަރު 05 June 2022, 15:46\nބަނގްލަދޭޝްގައި މުދާއުފުލާ ކޮންޓެއިނަރ ބަހައްޓާ ޑެޕޯއެއްގައި ބާރުގަދަ ގޮވުމެއް ގޮވައި 38 މީހުން މަރުވެއްޖެއެވެ.\nމިހާދިސާގައި އެތައްސަތޭކަ ބަޔަކު ޒަޚަމްވި ކަމަށްވެސް އޮފިޝަލުން ވިދާޅުވެއެވެ.\nމިހާދިސާ ހިނގާފައިވަނީ ރޭ ދަންވަރުއެވެ.\nމިހާދިސާގައި ތިންސަތޭކަ އެތައް ބަޔަކު ޒަޚަމްވުމާއި، ޒަޚަމްވި ބައެއް މީހުންގެ ހާލު ސީރިއަސްކަމުން މިހާދިސާގައި މަރުވާ މީހުންގެ އަދަދުތައް އިތުރުވާނޭ ކަމަށް އޮފިޝަލުން ލަފާ ކުރައްވައެވެ.\nކޮންޓެއިނަރ ޑެޕޯގައި ބާރުގަދަ ގޮވުން ގޮވުމާއެކު ވަރަށް ބޮޑަށް އަލިފާން ރޯވެފައި ވެއެވެ. އަދިވެސް އަލިފާންގަނޑު ނިއްވާނުލެވޭ ކަމަށް މީޑިއާ ރިޕޯޓްތައް ބުނެއެވެ. އަލިފާން ނިއްވުމުގެ މަސައްކަތުގައި އުޅެނިކޮށް ސާޅީހަށްވުރެ ގިނަ ފަޔަރ ފައިޓަރުންނަށް އަނިޔާވެފައިވެސް ވެއެވެ.\nކޮންޓެއިނަރ ޑީޕޯގައި އަލިފާން ރޯވީ ކެމިކަލް ރައްކާކޮށްފައި ހުރި ކޮންޓެއިނަރއެއް ގޮވައިގެން ކަމަށް ބަނގްލަދޭޝްގެ ކަމާބެހޭ އޮފިޝަލުން ވިދާޅުވެއެވެ. އަލިފާން ނިއްވަން އުނދަގޫވެގެން އުޅެނީ އެހެންވެ ކަމަށްވެސް ވިދާޅުވެއެވެ.\nމިހާދިސާ ހިނގާފައިވަނީ، ސިޓަކުންޑާގައި ހުންނަ ކޮންޓެއިނަރ ޑީޕޯގައެވެ. އެތަނުގައި ގާތްގަނޑަކަށް 4،000 ކޮންޓެއިނަރ ހުރިކަމަށް ވެއެވެ. ގިނަ ކޮންޓެއިނަރތައް ހުރީ، ހުޅަނުގެ ގައުމުތަކަށް ފޮނުވަން ފޭރާމުގެ ބާވަތްތައް އަޅައި ފުރާފައެވެ.


EPL: Fahu Vaguthu Chelsea Salaamaiyy Kohdhinee Hazard - Vaguthu\nފަހު ވަގުތު ޗެލްސީ ސަލާމަތް ކޮށްދިނީ ހަޒާޑް\nހަޒާޑާއި ވިލިއަން އުފާފާޅު ކުރަނީ --\nއިނގިރޭސި ޕްރިމިއާ ލީގުގައި މިރޭ ޗެލްސީން ވުލްވްސްއާ ދެކޮޅަށް ކުޅުނު މެޗު އެއްވަރުވެގެން ނިމިއްޖެއެވެ.\nޗެލްސީގެ އަމިއްލަ ދަނޑުގައި މިރޭ ކުޅުނު މެޗު 1-1ގެ ނަތީޖާއަކުން ނިމުނު އިރު، މެޗު ނިމެން ކުޑައިރުކޮޅެއް ވެފައި ވަނިކޮށް ޗެލްސީއަށް ނަތީޖާ ހަމަހަމަ ކޮށްދިނީ އެޑެން ހަޒާޑެވެ.\nމިވަގުތު ލީގު ތާވަލުގެ ހަތަރު ވަނައިގައި މެންޗެސްޓާ ޔުނައިޓެޑް އޮތީ 29 މެޗުން 58 ޕޮއިންޓާއެކުގައެވެ. އާސެނަލް ފަސްވަނައިގައި އޮތް އިރު، އެޓީމާ ޗެލްސީ ވަނީ މިހާރު ޕޮއިންޓްގެ ގޮތުން ހަމަހަމަ ވެފައެވެ. މިރޭގެ މެޗުގައި ވުލްވްސް ބަލިކޮށް ޗެލްސީއަށް ގަދަ ހަތަރަކަށް އެރުވެން އޮތް ނަމަވެސް، އެޓީމަށް އެ ފުރުސަތު ގެއްލުނީއެވެ.\nޔުނައިޓެޑުން މިރޭ އާސެނަލްއާ ކުޅޭ މެޗުން މޮޅުވާ ޓީމަކަށް ގަދަ ހަތަރަކަށް ފުރުސަތު ބޮޑުވާނެއެވެ.\nޗެލްސީން މެޗުގައި ވަރުގަދަކޮށް ފެށި ނަމަވެސް، އެޓީމަށް އެންމެ އެދެވޭ ހަމަލާތަކެއް އުފެއްދިފައެއް ނުވެއެވެ. ހާއްސަކޮށް އެޓޭކަށް ދާ ބޯޅަތަކުގައި ޗެލްސީ ފެނުނީ ދަށްކޮށެވެ.\nގޯލެއް، އަދި މާ ނުރައްކާ ހަމަލާތަކެއްވެސް ނުފެނި ޗެލްސީން ހާފް ނިންމާލި އިރު، ދެވަނަ ހާފް ފެށިގެން މާ ގިނައިރެއް ނުވެ ވުލްވްސްއިން ލީޑު ނެގިއެވެ. ރަނގަޅު ކައުންޓާ އެޓޭކް ފުރުސަތެއްގައި ވުލްވްސްއިން ކުރިއަށް ޖެހި، ބޯޅަ ގޯލަށް ނިންމާލީ ރައުލް ހިމަނޭޒްއެވެ. ހިމަނޭޒް މި ސީޒަންގައި މޮޅު ކުޅުމެއް ދައްކަމުން އަންނަ އިރު، އޭނާގެ ގޯލަށްފަހު ޗެލްސީން ފުލް އެޓޭކަށް ގޭމް ބަދަލުކޮށްލިއެވެ.\nދެވަނަ ހާފްގައި ޗެލްސީން ކުޅެން ނެރުނު ވިލިއަން ރަނގަޅު ކުޅުމެއް ފަހުވަގުތު ދެއްކި އިރު، މެޗުގެ ފަހު ކޮޅުގައި ޗެލްސީން ރަނގަޅު ހަމަލާތަކެއް އުފެއްދިއެވެ. ލޮފްޓަސް ޗީކާއި ހިގުއައިންއަށްވެސް ރަނގަޅު ފުރުސަތުތަކެއް ލިބުނު އިރު، މެޗުގެ އިތުރު ވަގުތުގެ ދެވަނަ މިނެޓުގައި ޗެލްސީން އެއްވަރު ކުރީ ހަޒާޑްގެ ގޯލުންނެވެ.\nއޭރިއާ ބޭރުން، ވުލްވްސްގެ ޑިފެންޑަރު ނައްޓާލުމަށްފަހު ހަޒާޑް ފޮނުވާލި ބޯޅަ އަމާޒުކޮށްލީ ގޯލްގެ ތިރީ ކަމަށެވެ.\nއެޑެން ހަޒާޑް ރެއަލް މެޑްރިޑުގެ ޑިފެންޑަރުން މޮޔަ ކޮށްލައިފި\nރެއަލް މެޑްރިޑުގައި ހަޒާޑް ބޭނުންވި އެއްވެސް ނަމްބަރެއް ނުލިބުނު!


ކާވިން – 20 | Fenvaru Online\n01:59 -3އޮގަސްޓް 2020 -5ކޮމެންޓްސް\nހަވީރުވީއިރު، އުޑުމަތި ބަނަކޮށްލައިފި އެވެ. ވިއްސާރައިގެ ކުލަވަރު ދުނިޔެމަތިން ދައްކާލަން ނެގީ ހިނދުކޮޅެކެވެ. ކޮޓަރިން ނުކުމެގެން އައި އީން މިސްރާބުޖެހީ ފުލުހުންގެ އިދާރާއަށް ވަނުމަށެވެ. ޔުނާން އާއި ނުހާމް ވާހަކަ ދައްކަން ތިބިތަން ފެނުމުން، އެ ތުންފަތަށް ވެރިވީ ލުއި ހިނިތުންވުމެކެވެ. އޭނަ އުޅުނީ އެމީހުންގެ ފުރަގަހުން ގޮސް، ސިއްސުވައިލާށެވެ. އެކަމަކު ވަކި ހިސާބަކުން އޭނަގެ ނިޔަތް ބަދަލުވެއްޖެ އެވެ. އެމީހުން ދައްކަމުންދިޔަ ވާހަކައަށް އޭނައަށް ޝައުޤުވެރި ވެވުނީ ދާރިޔާގެ ނަން ކިޔައިލިހެން ހީވުމުންނެވެ.\n"ނުހާމް!... އަހަރެން ވަރަށް މަސައްކަތުން ދާރިޔާގެ މަންމަގެ ފޮޓޯއެއް ހޯދައިފިން... ވަރަށް ނުސާފު ފޮޓޯއެއް ލިބޭ ވަރުވީ... މިއޮތީ..." ޔުނާން އޭނާގެ އަތުގައި އޮތް ތަސްވީރު ދައްކައިލަމުން ބުންޏެވެ.\n"ކަލޭ ގަދަ..." ތަސްވީރުގައި ހިފަމުން ނުހާމް އޭނާގެ އަނެއް އަތުން ޔުނާންގެ ކޮނޑުގައި ޖަހާލައިފި އެވެ. "އަހަންނަށް ތިވަރުވެސް ނުވި ވިއްޔަ... ކިހިނެއް ހޯދި އެއްޗެއް މީ؟..." ތަސްވީރަށް ބަލައިލުމުގެ ކުރީން ނުހާމްގެ ނަޒަރު އަމާޒުވީ، ޔުނާންގެ މޫނަށެވެ.\n"ސޭވްކޮށްފަ ހުރި ފައިސާކޮޅުގެ އެހީގަ..." ލާނެތް ގޮތަކަށް ހިނިގަނޑެއް ޖަހައިލަމުން ޔުނާން ބުންޏެވެ.\n"ބޭރު މީހެއް ދޯ މީ؟... މި މީހާގެ މައުލޫމާތު ހޯދޭނެ އެއްވެސް ގޮތެއް ނެއްތަ؟..." ނުހާމް އަހައިލި އެވެ.\nޔުނާން އޭނާގެ ދެކޮނޑު އަރުވައިލީ، ނޭނގެއޭ ބުނުމުގެ ގޮތުންނެވެ.\n"ޔުނާން އަކަށް ނުފެނޭތަ އަދިވެސް މިކަންތައް އީންއަށް އަންގާކަށް؟ މަށަށް ހީވަނީ މީ ކާކު ކަން އޭނައަށް އެނގިދާނެހެން... މިކަން ތަންކޮޅެއް ފަސޭހައިން ހައްލުވާނީ ވެސް އޭރުންނޭ..." ނުހާމް ހާމަކުރީ އޭނާއަށް ފެންނަ އެންމެ ރަނގަޅު ގޮތެވެ.\nފުލުހުންގެ އިދާރާގެ ތެރެއިން ނުކުމެގެން އައި ލަޔާންއަށް ނުހާމްމެންގެ ފަހަތުގައި ހުރި އީން ފެނުނެވެ. ނުހާމް ބުނި އެއްޗެއް އަޑު އިވުމުން އޭނަ އެދިމާއަށް ދިޔައީ ހަލުވި ފިޔަވަޅުތަކެއްގަ އެވެ. ކަންތައް ގޯހުން ގޯހަށް ގޮސްފިކަން އޭނައަށް އެނގުނީ އީންގެ މޫނުމަތީގެ އަސަރުތައް ހުރިގޮތް ފެނުމުންނެވެ. އޭނަ ތަންކޮޅެއް ދުރުގައި މަޑުކުރީ، އެކަމުގެ ތެރެއަށް ނުވަންނަން ވެގެންނެވެ.\n"އޭ ކަލޭ އައިސްބަލަ..." ލަޔާން ފެނުމުން، ނުހާމް އޭނައަށް ގޮވައި ކައިރިއަށް ގެނަ އެވެ.\n"މީ ދާރިޔާގެ މަންމަ އޯ..." އަތުގައި އޮތް ތަސްވީރު ދައްކައިލަމުން އޭނަ ލަޔާންގެ ކައިރިއަށް ޖެހިލި އެވެ.\nލަޔާންއަށް އޭނަގެ ތިރީ ތުންފަތުގައި ދަތްއަޅައިލެވުނެވެ. ލޮލުގެ ހިމަކޮޅުން އޭނަ އީންއަށް ބަލައިލިއިރު، އެ މޫނުމަތިން ފެންނަމުންދިޔައީ ކޮން ކަހަލަ އަސަރުތަކެއް ކަމެއް ނަގައެއް ނުގަނެވުނެވެ. އޭނަ ލޮލުގެ އިޝާރާތުން، ނުހާމްއަށް ފަހަތުގައި ހުރި އީން ދައްކަން މަސައްކަތް ކުރި އެވެ.\n"ނުހާމް!... އަހަންނަކަށް އަދި ނުފެނޭ އީން ކައިރީ އެއްވެސް ވާހަކައެއް ބުނާކަށް..." ޔުނާން ވާހަކަ ދެއްކީ، ނުހާމް ކުރިން ދެއްކި ވާހަކަ އާއި ގުޅުވައިގެންނެވެ.\nޔުނާން އެހެން ބުނުމާއިއެކު، ލަޔާންގެ ދެލޯ ބޮޑުވެގެން ދިޔަ އެވެ. އޭނަ ފައިން ޔުނާންގެ ފައިގައި ބޮނޑިއެއް އަޅާލައިފި އެވެ.\n"ކަލޭ ލޮލަށް ބޮލަށް ކޯއްޗެއް ވެއްޓިގެން އުޅޭ ދުވަހެއްތަ؟..."\nޖެއްސުމުގެ ރާގަކަށް އެހެން ބުނެފައި ޔުނާން އޭނާގެ އަތުން ލަޔާންގެ ކަނދުރާގައި އަތް އަޅުވައިލި އެވެ. އޭނަ އެގޮތަށް ހުރެ، ވަށައިގެން އެނބުރިލީ ވަގުތު، ކުރިމަތީގައި ހުރި އީން ފެނި ދިޔައީ ސިއްސައިގެންނެވެ. އޭނަގެ ހަރަކާތްތަކަށް ހުއްޓުމެއް އައިސްފި އެވެ. ދެލޯ ބޮޑުވެ، އީންއަށް ބަލަން އޭނަ ހުރީ ބިރުވެރި އެއްޗަކަށް ބަލާހެންނެވެ. ޔުނާންއަށް ވީގޮތް ފެނި، ނުހާމް ވެސް އެދިމާއަށް ބަލާލައިފި އެވެ. އޭނައަށް ވެސް ވީ އެވަރެވެ.\nއީންގެ ނަޒަރު އަމާޒުވީ، ނުހާމްގެ އަތުގައި އޮތް ތަސްވީރަށެވެ. އޭނަ ކުރިއަށް ޖެހިލައި، އެ ތަސްވީރު އަތުލައިފި އެވެ. ތަސްވީރަށް ބަލައިލުމާއިއެކު އީންގެ ދެލޮލަށް ކަރުނަ ޖަމާވާން ނެގީ ހިނދުކޮޅެކެވެ. ދެބުމަ ގޮށްޖަހައިލަމުން ކުރިމަތީގައި ތިބި ތިން މީހުންނާއި ދިމާއަށް އޭނަ ބަލައިލި އެވެ. ހިތްދަތިކަމާއި ރުޅިވެރިކަން އެކުލެވޭ އެ ނަޒަރުން އެއެންމެންގެ ހިތްތަކަށް އަސަރު ކުރުވައިފި އެވެ. ލަޔާން މަޑުމަޑުން ޔުނާންގެ އަތްދަށުން ދެމިގަތެވެ. އޭނަ ނުހާމް އާއިއެކު، ފަސް ފަހަތަށް ޖެހެމުން ގޮސް އިދާރާގެ ތެރެއަށް ވަދެއްޖެ އެވެ.\nޔުނާންއަށް ބަލައިލެވުނީ ކައިރީގައި އެއްވެސް މީހަކު ހުރިތޯ އެވެ. ނުހާމް އާއި ލަޔާން ވެސް ތިބީ އިދާރާގެ ތެރޭގައި ބިއްލޫރިގަނޑުން އެދެމީހުންގެ ހަރަކާތްތަކަށް ބަލަހައްޓައިގެންނެވެ. އެންމެ ބޭނުންވި ވަގުތު އެ ދެމީހުން ވެސް ދިޔުމުން، އޭނަގެ ދަތްތަކަށް ބާރުވެގެން އައެވެ.\nއީންގެ ނަފުރަތު ބަރުދާސްތު ކުރެވޭނޭހައި ހިއްވަރު އޭނަގެ ގަޔަކު ނެތެވެ. އޭނަ ކުރިއަށް ޖެހިލުމުން އީން ޖެހިލީ ފަހަތަށެވެ. ރުޅި އައިސް ދެލޯ ބޮޑުކޮށްލައިގެން ހުރިއިރު އެ ދެލޮލުން ކަރުނަ އޮހެ އެވެ.\n"އީން ޕްލީޒް... ނުރޮއެބަލަ... އަހަރެން..." ޔުނާން ދެރަވި އެވެ. އޭނައަށް ބުނެވުނީ އެހިސާބަށެވެ. އީން ވާހަކަ ދައްކަން ފެށުމުން، އޭނަގެ ވާހަކަ އެ ހިސާބުން ހުއްޓައިލަން މަޖުބޫރު ވިއެވެ.\n"އެންމެން ސިއްރު ކުރިޔަސް، އަހަރެން ހިއެއް ނުކުރަން ޔުނާން އަހަންނަށް މިވަރުގެ ބޮޑު ކަމެއް ސިއްރުކޮށްފާނެ ކަމަކަށް..." ރުޅި އައިސްފައި ހުރި ވަރުން، އީންއަށް ވާހަކަ ދެއްކުނީ ބާރަށެވެ. އެހާމެ އުނދަގުލުން ނުކުތް އެއިން ކޮންމެ ލަފުޒަކުން، ޔުނާންގެ ހިތް ތޮރުފާލައިފި އެވެ.\n"އީން!... އެއީ އަހަރެން އެކަން އީންއަށް ސިއްރުކުރަން ބޭނުންވާތީކީ ނޫނޭ..." ޔުނާން މަސައްކަތް ކުރީ، އީންއަށް ވިސްނައިދޭށެވެ.\nއީން ދެފަރާތަށް ބޯ ހޫރާލި އެވެ. ޔުނާން ގޮވަގޮވައި ހުއްޓައި، އޭނަ އެތަނުން ދިޔުމަށް ދުއްވައިގަނެފި އެވެ. ކޮޓަރިއަށް ވަދެފައި، އޭނަ ބަލައިލީ، އަތުގައި އޮތް ތަސްވީރަށެވެ. އެއީ އޭނަގެ މަންމަގެ ތަސްވީރެކެވެ. އޭނަ ހީކުރިގޮތަށް ދާރިޔާ އަކީ އޭނަގެ ދައްތަ ހެއްޔެވެ؟ އެވާހަކަ އެންމެން އޭނައަށް ސިއްރުކުރަނީ ކީއްވެ ހެއްޔެވެ؟\nއައިސްފައި ހުރި ރުޅި އާއި ހިތަށް ކޮށްފައިވާ އަސަރަކުން، އީން ފުރަތަމަ ވެސް ނެގީ އޭނާގެ ފޯނެވެ. އެ ރުޅިގަނޑުގައި އޭނަ ގުޅީ، އަސޫމީ އަށެވެ.\n"މަންމަ އަހަންނަށް ސިއްރު ކުރިއަސް، އަހަންނަށް ހުރިހާ ކަމެއް އެނގިއްޖެ..." އަސޫމީ ފޯނު ނެގުމާއިއެކު އީން ރޮއެރޮއެފައި ވާހަކަ ދެއްކި އެވެ. "މަންމަ ނުބުންޏަސް އަހަންނަށް އެނގިއްޖެއޭ ދާރިޔާ އަކީ އަހަރެންގެ ދައްތަ ކަން..." އީން ވާހަކަ ދެއްކީ އިނގިރޭސި ބަހުންނެވެ.\n"ދަރިފުޅާ!..." އަސޫމީ ގޮވައިލީ ކަންބޮޑުވެފައިވާ ރާގެއްގަ އެވެ.\n"މޯމް ސްޓޮޕް އިޓް..." އީން ބުންޏެވެ. "މަންމަ ހުރޭ މަންމަގެ ގޮތުގަ... ހުރިހާ ކަމެއް ހޯދާނީ އަހަރެން އަމިއްލައަށް..." އީން ފޯނު ކަނޑައިލީ އަސޫމީއަށް އެއްޗެއް ބުނާނެ ފުރުސަތެއް ނުދީ އެވެ.\nއަސޫމީ ތަކުރާރުކޮށް އީންއަށް ގުޅަން މަސައްކަތް ކުރި އެވެ. އެ ފޯނު އޮންނަނީ ނިއްވާލާފަ އެވެ. އޭނަގެ މުޅި ޙަޔާތުގައި ވެސް އީން އެފަދަ ގޮތަކަށް ކަންތައް ކުރި އެއީ ފުރަތަމަ ފަހަރުކަމުން އަސޫމީގެ ހިތުގައި ޖެހިފައިވީ މާ ވަރަކަށެވެ. އޭނަ ވަގުތުން ރާއްޖެ އަންނަން ޓިކެޓު ނެގުމުގެ މަސައްކަތް ފެށި އެވެ.\nކޮޓަރީގައި ދެކޮޅަށް ހިނގަހިނގައި ހުރި އީންއަށް ރޮވެނީ އެވެ. ގާތް އެކުވެރިންނާއި އާއިލާގެ ސިއްރުތަކުން އޭނަގެ ހިތުގައި ޖެހިއްޖެ އެވެ. އިރު އޮއްސި އަނދިރިވީ އިރުވެސް އޭނަގެ ތަބީއަތު ހަމައަކަށް ނޭޅުނެވެ. އޭނަ ބޭރަށް ނުކުތީ، މީހެއްގެ ޙިލަމެއް ނުވާނޭހައި ވަގުތު ކޮށްފަ އެވެ.\n"އަހަރެން ނޫޅެން އެކަކު ކައިރީ ވެސް ކަމަކު ބުނާކަށް... އެންމެންވެސް އަހަންނަށް އޮޅުވާލަނީ... ހުރިހާ ކަމެއް ހޯދާނީ އަހަރެން އަމިއްލައަށް..." އަމިއްލަ ނަފުސާއި ވާހަކަ ދައްކަމުން އީން ހިނގަމުން ދިޔަ އެވެ.\nއަނދިރި ރެއެކެވެ. މަގުތައް މަތީން ފެންނަމުން ދިޔައީ ފަޅު ކަމެވެ. ވަކި ހިސާބަކަށް ގޮސްފައި އީން ހުއްޓިއްޖެ އެވެ. ޖީބުގައި އޮތް ފޯނު ނެގީ ގަޑި ބަލައިލުމަށެވެ. އައި ރުޅީގައި ފޯނު ނިވާލިގޮތަށް އޭރުވެސް އޮތީ ނުހުޅުވަ އެވެ. އެކަމާއި ވެސް އޭނަ ހިތްހަމަނުޖެހުނީ، އެ ފޯނު ދެކެ އެވެ.\nއީން އާއި މާ ދުރުނޫން ހިސާބެއްގައި އޭނަގެ ފަހަތުގައި މީހަކު ހުއްޓެވެ. އެމީހާ ދިޔައީ އީން ފުލުހުންގެ އިދާރާއިން ނުކުތީއްސުރެ، އޭނައަށް ފާރަލަމުންނެވެ.\nއީން ކުރިއަށް ހިނގައިގަތުމުން އެ މީހާ ވެސް ހިނގައިގަތެވެ. ވަކި ހިސާބަކުން އީންއަށް އޭނަގެ ފަހަތުން މީހަކު އަންނަހެން ހީވި އެވެ. އޭނަ ފަސް އެނބުރި ބަލައިލިތަނައި، އެމީހަކު ޖެހިގެން ހުރި ގޯޅިއަށް ވަދެ ފިލައިފި އެވެ.\nއީން އޭނާގެ ފިޔަވަޅުތައް އަވަސްކޮށްލި އެވެ. އެހިތަށް ވެރިވީ ބިރުވެރި ކަމެވެ. ފުލުހަކަށް ވިޔަސް، ޙާލަތުގެ ގޮތުން އޭނަ ޖެހިލުންވާން ފެށި އެވެ. ތުރުތުރު އަޅަމުންދިޔަ އަތަކުން ފޯނު ނަގައި އެ ހުޅުވަން މަސައްކަތް ކުރި އެވެ. ކުއްލިއަކަށް ފަހަތުން އައިސް ކޮންމެވެސް މީހަކު އޭނަގެ އަނގަމަތީގައި އަތް އަޅައިފި އެވެ. އޭނައަށް އިތުރު ކަމެއް ނުކުރެވިގެން އުޅެނިކޮށް، އެމީހަކު އޭނަ ފަހަތަށް ދަމައިގެންފި އެވެ. އެމީހާ އޭނަ ގެންގޮސް، އެންމެ އަވަހަށް ވަދެވެން ހުރި ގޯޅީގައި ހުރި ގެއެއްގެ ތެރެއަށް ވައްދައި ދޮރު ތަޅުލައިފި އެވެ.\nއީން ތެޅި ފޮޅެމުން ދިޔަ އެވެ. ސަލާމަތްވުމަށް އޭނައަށް މާ ބޮޑު ބާރެއް ނުދެއްކުނެވެ. އެމީހެއްގެ އަތުގެ ބާރު އެއަށްވުރެ ގަދަ އެވެ.


ސަލަފުންގެބޭކަލުންގެ އިޚުލާސްތެރިކަން ހާމަކޮށްދޭ ތިންވާހަކަ – DhiSalafiyyah\nސަލަފުންގެބޭކަލުންގެ އިޚުލާސްތެރިކަން ހާމަކޮށްދޭ ތިންވާހަކަ\n18/07/2012 އަދަބާއި އަޚްލާޤު, އިބުރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދު\nޢަބްދުއްރަޙުމާން ބިން އަބީ ލައިލާ ރަޙިމަހުﷲގެ ދަމުނަމާދު\nޢަބްދުއްރަޙުމާން ބިން އަބީ ލަޢިލާ ރަޙިމަހުﷲ(ތާބިޢީ ބޭކަލެއް) ރޭގަނޑު ދަމު ނަމާދު ކުރައްވަން ހުންނަވާފައި މީހަކު ގެޔަށް ވަންނަ ނަމަ ނަމާދު މެދު ކަނޑުއްވާ ލައްވާފައި އެނދުގައި އޮށޯވެ ނިދާކަމަށް ހައްދަވައެވެ. އެމީހަކު ވަދެ ބުނާނެއެވެ. މިއީ ނިންޖަކުން ހޭލައްވާ ބޭފުޅެއްވެސް ނޫންތާއެވެ. ގިނަ ވަޤުތު ތަންމަތީގައި ނިދިކުރައްވަނީއެވެ. ނަމަވެސް އެބައިމީހުންނަކަށް އެކަލޭގެފާނު ނަމާދުކުރައްވާ ކަމާއި އަދި އެބައިމީހުންނަށް އެކަން ފޮރުވަނީކަމެއް ނޭނގެއެވެ..\nއެކަލޭގެފާނަކީ ޢައްލާމާ އަލްޙާފިޡު އަލްފަޤީހު އަބުލް ޢީސާ ޢަބްދިއްރަޙުމާނު ބިން އަބީ ލައިލާ އަލްއަންސާރީއެވެ. ތާބިއީ ބޭކަލެކެވެ. އެކަލޭގެފާނު އުފަންވެ ވަޑައިގަތީ އަބޫބަކުރު ރަޟިޔަﷲ ޢަންހުގެ ޚިލާފަތުގައެވެ. ނުވަތަ އޭގެ ކުރިންނެވެ. އަދި އުމަރު ރަޟިޔަﷲ ޢަންުގެ ޚިލާފަތުގެ މެދެތެރޭގައި ކަމަށްވެސް ބުނެވެއެވެ. ޞަޙާބީ ބޭކަލުންގެ ތެރެއިން ޢުމަރު ޢަލީ އިބުނު މަސްޢޫދު ބިލާލު ރަޟިޔަﷲ ޢަންހުމް ފަަދަ އެތައް ޞަހާބީ ބޭކަލުންނެއްގެ ކިބައިން ޙަދީޘް ރިވާކުރެއްވިއެވެ . އެކަލޭގެފާނު ޤުރުއާން ކިޔަވާ ވިދާޅުވީ ޢަލީ ރަޟިޔަﷲ ޢަންހުގެ ކިބައިންނެވެ. އެކަލޭގެފާނަކީ ވަރަށް ގިނަ ޙަދީޘްރިވާކުރައްވާފައިވާ ބޭކަލެކެވެ. އެކަލޭގެފާނު އަވަހާރަކޮށްލެވުނީ ހިޖުރީ ސަނަތުން 82 ނުވަތަ 83 ވަނަ އަހަރުގައެވެ.\nދެވަނަ: އަލްއިމާމު މާވަރަދީ ރަޙިމަހުﷲ ފޮތްލިޔުއްވުމުގައި ގެންގުޅުއްވި އިޚުލާސްތެރިކަން\nއެކަލޭގެފާނު ފޮތްތައް ލިޔުއްވުމުގައި ވަރަށް ބޮޑަށް އިޚުލާސްތެރިވެ ވަޑައިގެން ބޭކަލެކެވެ. އެކަލޭގެފާނުގެ ހަޔާތްޕުޅުގައި ސިއްރިއްޔާތުގައި ތަފްސީރާއި އަދި ފިޤުހުގައި ފޮތްތައް ލިޔުއްވިއެވެ. އެކަލޭގެފާނުގެ ހަޔާތްޕުޅުގައި މިފޮތްތައް ހާމަނުކުރައްވައެވެ. އެކަލޭގެފާނުގެ މަރަށް ހާޒިރުވުމުން އެކަލޭގެފާނަށް އިތުބާރުކުރެއްވޭ ބޭކަލެއްގާތުގައި ދެންނެވިއެވެ. އަހަރެންގެ މިޔަނިދަރިޔެއްގެ މިވަނިތަނެއްގައި ހުންނާނީ ހުސް އަހަރެންގެ ފޮތްތަކެވެ. އަހަރެން މަރުވެ ފުރާނަ އަހަރެންގެ ހަށިގަނޑާ ވަކިމުން ތިބާގެ އަތް އަހަރެންގެ އަތަށް ލާހުށިކަމެވެ. އަހަރެންގެ އަތުގެ މުށްބާރުވެ ބަންދުވެފައިވާނަމަ އަހަރެންގެ ފޮތްތަށް އަހަރެންގެ ކިބައިން ޤަބޫލުވެވިގެން ނުވެއެވެ. ދަޖްލާކޯރަށް އަހަރެންގެ ފޮތްތަށް އުކާލަދޭށެވެ. އަދި އަހަރެންގެ އަތްތިލަ ހުޅުވި ތަނަވަސްވެގެން ވާކަމުގައި ވާނަމަ ފަހެ އެފޮތްތައް އަހަރެންގެ ކިބައިން ޤަބޫލުވެވިއްޖެއެވެ. ފަހެ ނިޔަތް ޚާލިޞްކުރުމުގެ ނަޞީބު ލިބުނުކަމުގައި އަހަރެން އުއްމީދުކުރަމެވެ. ފަހެ އެކަލޭގެފާނުގެ ފުރާނަފުޅު ދިޔައިރު އެކަލޭގެނުގެ އަތްޕުޅުއޮތީ ހުޅުވި ތަނަވަސްވެގެންނެވެ. އަދި އޭގެފަހުން އެކަލޭގެފާނުގެ ފޮތްތައް ފާޅުވެ ފެތުރިއްޖެއެވެ.\nއެކަލޭގެފާނު ނަންފުޅަކީ އިމާމު އަބުލް ޙަސަން ބިން ޢަލީ ބިން ޙަބީބް އަލްބަޞަރީ އަލްމާވަރަދީއެވެ. އެކަލޭގެފާނު އުފަންވެ ވަޑައިގަތީ ހިޖުރީ ސަނަތުން 364 ވަނަ އަހަރު ބަޞަރާގައެވެ. އެޔަށްފަހު އެކަލޭގެފާނުގެ ބައްޕާފުޅު ބަޣުދާދަށް ހިޖުރަކުރެއްވިއެވެ. އެކަލޭގެފާނުގެ ނަމުގެ ލަޤަބަކަށް އަލްމާވަރަދީ ނިސްބަތްކުރެވެނީ އެކަލޭގެފާނުގެ ބައްޕާފުޅު ފިނިފެންމާ ވިއްކާ ބޭފުޅަކަށް ވާތީ އެކަމަށް ނިސްބަތްކޮށެވެ. ވަރަށްގިނަ ފޮތްތައް އެކަލޭގެފާނު ލިޔުއްވާފައިވެއެވެ. އެކަލޭގެފާނުގެ ފިޤުހުފޮތަކީ ޝާފިޢީ މަޒްހަބުގެ އެންމެބޮޑެތި މަރުޖިޢުތަކުގެ ތެރެއިން އެއްމަރުޖިޢެވެ. އެކަލޭގެފާނަކީ ޢައްބާސީ ދަޢުލަތުގައި ޤާޟީކަންކުރެއްވި އެންމެ ބޮޑު އެއްޤާޟީއެވެ. އެކަލޭގެފާނު އަވަހާރަވީ ހިޖުރީ ސަނަތުން 450 ވަނަ އަހަރުއެވެ. އެކަލޭގެފާނުގެ މައްޗަށް އިމާމުވެ ކަށުނަމާދުކުރެއްވި އިމާމު ޚަތީބް އަލްބަޣުދާދީއެވެ.\nތިންވަނަ: އިބުނު އުޔައިނާ ރަޙިމަހުﷲގެ ކީރިތި ކުރެއްވުން\nއިބުނު ޢުޔައިނާ ރަޙިމަހުﷲ އެކަލޭގެފާނު ރަސޫލުﷲ ޞައްލަﷲ ޢަލައިހި ވަސައްލަމަގެ ޙަދީޘެއް ރިވާކުރައްވާނަމަ އެކަލޭގެފާނަށް ކުރާ އަސަރުގެ ބޮޑުކަމުން ލޮލުން ފެން އައިސް ކީރިތި ކުރެއްވެއެވެ. އަދި އެކަލޭގެފާނުގެ ބޮލުގައި އޮންނަ ފޮށާކޮޅު ލޮލުގެ މަތީގައި އަޅުއްވަމުން ވިދާޅުވެއެވެ. ފަހެ ރޯގާކަންތައް ބޮޑުވެއްޖެއެވެ. ރޯގާކަންތައް ބޮޑުވެއްޖެއެވެ. (ރޯކަން ފޮރުއްވުމަށްޓަކައެވެ)\nއެކަލޭގެފާނުގެ ނަންފުޅަކީ ސުފްޔާން ބިން ޢުޔައިނާއެވެ. އުފަންވެ ވަޑައިގަތީ ހިޖުރީ ސަނަތުން 107 ވަނަ އަހަރު ކޫފާގައެވެ. އެކަލޭގެފާނާއި ބެހޭގޮތުން އިމާމު ޝާފިޢީ ވިދާޅުވެފައިވެއެވެ. މާލިކާއި އިބުނު އުޔައިނާ ނުވާނަމަ ހިޖާޒުން އިލްމު ހިނގައްޖަހީއެވެ.\nއެކަލޭގެފާނުގެ އަރިހުން ޙަދީޘްދިވާކުރެއްވި ބޭކަލުންތެރޭގައި އިމާމު ޝާފިޢީ އަދި އިމާމް އަހުމަދު ބިން ޙަންބަލް އަދި އަބްދުއްރައްޒާޤު ހިމެނިވަޑައިގަނެއެވެ.\nއެކަލޭގެފާނު އަވަހާރަވީ ހިޖުރީ ސަނަތުން 198 ވަނަ އަހަރުއެވެ.\nސީރަތުގެ ރެފަރެންސު: އިސްލާމްވެބް އަދި އެނޫންވެސް އިތުރު އެހީތައް


ަMash'hooru Remax Brandge Product Thah Raajje Ah - Vaguthu\nމަޝްހޫރު ރިމެކްސް ބްރޭންޑްގެ ޕްރޮޑަކްޓްތައް ރާއްޖެއަށް\nދުނިޔޭގެ މަޝްހޫރު ހޮންގް ކޮންގގެ ޑިޖިޓަލް ލައިފްސްޓައިލް ބްރޭންޑެއް ކަމަށްވާ "ރިމެކްސް" ބްރޭންޑް ރާއްޖެއަށް ތައާރަފްކޮށް، ބްރޭންޑްގެ އައުޓްލެޓެއް މާލޭގައި ހުޅުވައިފިއެވެ.\nމި ބްރޭންޑް ރާއްޖެއަށް ތައާރަފްކޮށްފައި ވަނީ، މޯލްޑައިސް ޕްރައިވެޓް ލިމިޓެޑްގެ ފަރާތުންނެވެ. ރިމެކްސް ބްރޭންޑް ރާއްޖެ ތައާރަފްކުރުމުގެ ގޮތުން ރޭ މާލޭގައި އެ ބްރޭންޑުގެ ފްރެންޗައިސް އައުޓްލެޓެއް ވަނީ ހުޅުވާފައެވެ.\nކެންގަރޫކިޑްސް ޕްރީ ސްކޫލް ކުރިމަތީގައި ހުންނަ އެ އައުޓްލެޓް ހުޅުވައިދެއްވީ ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް މިނިސްޓަރ އަޙްމަދު މަހުލޫފްއެވެ.\nރިމެކްސް ބްރޭންޑަކީ ހޮންގްކޮންގ ގެ ރިފައިން އިންޑަސްޓްރިއަލް (އޭޝިއާ) ލިމިޓެޑްގެ ސަބް ބްރޭންޑެކެވެ. މި ބްރެންޑް ވުޖޫދަށް އައީ 2010 ވަނަ އަހަރުއެވެ.\nމިހާތަނަށް މި ބްރޭންޑުގެ 700 އަށްވުރެ ގިނަ ކެޓަގަރީއަކުން 3800 އަށްވުރެ ގިނަ ޕްރޮޑަކްޓް ވަނީ ބާޒާރަށް ނެރެފައެވެ. ރިމެކްސްގެ އުފެއްދުންތައް ދުނިޔޭގެ 120 އަށްވުރެ ގިނަ ގައުމުގައި ލިބެން ހުންނާއެވެ.\nއެގޮތުން ރާއްޖޭގައި ހުޅުވިހެން މިދިޔަ އައުޓްލެޓަކީ ރިމެކްސްގެ ދުނިޔޭގައި ހުޅުވި 6300 ވަނަ އައުޓްލެޓެވެ. ރާއްޖޭގައި ހުޅުވި ރިމެކްސްގެ ބްރޭންޑުގެ ރަސްމީ އައުޓްލެޓުން ވެސް މި ބްރޭންޑުން ބާޒާރަށް ނެރޭ ޕްރޮޑަކްޓުތައް އެއް ފުރާޅެއްގެ ދަށުން އަގުހެޔޮކޮށް ލިބިގެންދާނެއެވެ. އެގޮތުން ރިމެކްސް ބްރޭންޑުގެ ދަށުން ނެރޭ ޕްރޮޑަކްޓުތަކުގެ ތެރެއިން ރާއްޖޭގެ އޮފިޝަލް ސްޓޯރގައި މިވަގުތު ގިނައިން ހިމެނޭނީ މޯބައިލް ފޯނާ ގުޅުންހުރި ޕްރޮޑަކްޓުތަކެވެ.\n3ސީ ޓެކްނޮލޮޖީ ޑިޖިޓަލް ލައިފްސްޓައިލް ސްޓޯރއެއް ގޮތުގައި ރިމެކްސް އޮޕަރޭޓްކުރާއިރު، ލައިފްސްޓައިލް އެތައް ޕްރޮޑަކްޓްތަކެއް ރިމެކްސް ގެ ފުރާޅުގެ ދަށުގައިވާތީ، ކުރިއަށް އޮތް ކައިރި މުސްތަގްބަލުގައި ރާއްޖޭގައި މިހުޅުވުނު އައުޓްލެޓްގައިވެސް ރިމެކްސްގެ އިތުރު ރޭންޖެތައް ތައާރަފްކުރެވިގެންދާނެއެވެ.\nރިމެކްސް ބްރޭންޑުގެ ރާއްޖޭގެ ޕާޓްނަރު، މޯލްޑައިސް ޕްރައިވެޓް ލިމިޓެޑަކީ 2010 ވަނަ އަހަރު އުފެއްދި ރާއްޖޭގެ އެކި ކެޓަގަރީތަކަށް ރިސޯޓް ސަޕްލައި ކުރުމުގެ އިތުރުން ހޯލްސޭލް އަދި ރީޓެއިލް ކުރާ ދިވެހި ކުންފުންޏެކެވެ.\nމޯލްޑައިސް އިން އެކްސްކްލޫސިވްކޮށް ޑީސްޓްރިބިއުޓްކުރާ ދުނިޔޭގެ މަޝްހޫރު ބްރޭންޑްތަކުގެ ތެރޭގައި ސޭފް މާކް، ސޫޓްސް، ޖީޕީ ފަދަ ބްރޭންޑްތަކުގެ ހިމެނެއެވެ. ކުންފުނިން ޑިސްޓްރިބިއުޓްކުރާ ބްރޭންޑްތަކުގެ ތެރެއަށް ރިމެކްސް އިތުރުވެގެންދިޔުމަކީ ކުންފުންޏަށް ލިބިގެންދިޔަ ވަރަށް ބޮޑު ކުރިއެރުމެކެވެ.